text:
ፕረዚደንት ኣመሪካ ጆ ባይደን ንመዓልቲ ዓለምለኸ ሰብኣዊነት ምኽኒያት ብምግባር ዝሓለፈ ዓርቢ ኣብ ዘውፅእዎ መግለፂ ኣብ ዙሪያ ዓለም ኣብ ስራሕ ህይወት ኣድሕን ተዋፊሮም ዝርከቡ ሰራሕተኛታት ሰብኣዊ ረድኤት ካብ ዝኾነ ይኹን እዋን ንላዕሊ ክብርን ሓለዋን የድልዮም ኢሎም።
ቅድሚ 19 ዓመታት ኣብ ከተማ ባግዳ ብዝተፈፀመ መጥቓዕቲ ግብረሽበራ ህይወት ሰራሕተኛታት ሰብኣዊ ረድኤት ምጥፍኡ ብምዝኽኻር ንዕኣቶምን ንመስዋእቲ ካልኦት ኣሽሓት ዝተቐተሉ፣ዝቖሰሉን ዝተጨወዩን ሰራሕተኛታትን ኣብዛ ዕለት ክንዝክሮም ኢና ኢሎም።
ኣብዚ ዓመት ዓለም ተራእዩ ዘይፈልጥ ሰብኣዊ ረድኤት ትደሊ ኣላ ዝበሉ ፕረዚደንት ባይደን ኣብ መግለፂኦም ልዕሊ 300 ሚሊዮን ሰባት ፅሩይ ዝስተ ማይ፣ህፁፅ መድሃኒት፣መፀለሊ፣መግቢን ሓለዋን ካልኦት ኣገልግሎታትን ክበጽሖም ዝደልዩ እዮም ኢሎም።ልዕሊ 100 ሚሊዮን ሰባት ድማ ብዘይድልየቶም ዝተመዛበሉ:ብኣማኢት ሚልዮናት ዝቑጸሩ ድማ ንጥምየት ተቓሊዖም ኣለው ኢሎም።
ኣብ ዝሓለፈ ዓመት ምምሕዳሮም 13 ቢሊዮን ዶላር ንሰብኣዊነት ብደረጃ ዓለም፣ሃገራትን ከባቢን ንዝግበሩ ፃዕርታት ከምዝመደበ ገሊፆም።እዚ ድማ መጥቓዕቲ ይፍፀሞም ንዘሎ ዩክሬይናዊያን መግብን ረድኤት ንምቕራብ፣መሰረታዊ ድልየት ህዝቢ ኣፍጋኒስታን ንምምላእ፣ኣብ ሶማል እናዓበየ ይኸይድ ዘሎ ሕፅረት ኣመጋግባ ቆልዑ ንምፍታሕ፣ኣብ ክልል ትግራይ ግዳያት ፆታዊ መጥቓዕቲ ንዝኾና ንምሕጋዝ፣ናብ ጆርዳን፣ባንግላድሽን ኮሎምቢያን ንዝኣትው ሚሊዮናት ስደተኛታት ንምሕጋዝን ዝውዕል እዩ ኢሎም።
ኣመሪካ ኣብ ዓለም እታ ዝዓበየት ኣቕራቢት ሰብኣዊ ረድኤት ምዃና እቲ መግለጺ ይሕብር።


c: text/html

text:
መወዳእታ ካብ ዘይብሉ ውግእ የመን ዝሳሓበት ዓረብ ኢማራት፣ ነቲ ኣብ ወደብ ዓሰብ ኤርትራ ቀሊሳቶ ዝነበረት ወታሃደራዊ መደበር ንገለ ክፋሉ ክተፍርሶ ጀሚራ።
ሕቡራት ዓረብ ኢማራት፣ ነቲ ወታሃደራዊ መዓስከር ተረኪባ ዘስፋሓቶን ቅድሚ ሽዱሽተ ዓመታት እዩ። ከበድቲ ኣጽዋርን ሰራዊት ሱዳንን ኣብ ጎድኒ ስዑድ ዓረብ አሰሊፋ፣ ኣንጻር ደገፍ ኢራን ዝረኽቡ ሰራዊት ሑቲ ትዋጋእ ጸኒሓ’ያ።
ኢማራት ካብ ውግእ ናይ የመን ምስሰሓበት ግና፣ ኣቁሑታ እናጠርነፈትን እናግዐዘትን ከምትርከብ ሳተላይታዊ ምስልታት ኣርእዮም ኣለው።
ዓረብ ኢማራት ብዛዕባ’ቲ ምዕባለ ርእይቶንክትህበሉ ንዝቀረበላ ሕቶ ክትምልስ ኣይካኣለትን። ነቲ መዓስከር ንሰላሳ ዓመታት ንኢማራት ዘካረየት ኤርትራ፣ ኣብ ዋሽንግተን ዲሲ ንዝርከብ ኤምባሲኣ ተመሳሳሊ ሕቶ ቀሪቡ መልሲ ክህብ ኣይካኣለን።
ብመሰረት ኪኢላታት ሕቡራት ሃገራት፣ ኢማራት ኣብ ዓሰብ፣ ታንክታት፣ ነፈርቲ ውግእን ሰብ ኣልቦ ነፈርቲ (ድሮንን) ኣዋፊራ ነይራ። ኣብ ውግእ የመን’ውን ኣብ ጥቅሚ ውዒሎም እዮም።
ኢማራት፣ ንመራሕቲ ደባይ ተዋጋእቲ ሑቲ ንምቅንጻል ሰብ ኣልቦ ነፋሪት (ድሮን) ተጠቂማ እያ። እዛ ሃገር’ዚኣ፣ ነቲ ኣብ ዓሰብ ዝሃነጸቶ መደብር ድሮን ክተፍርሶ ዝጀመረት ግና፣ ደባይ ተዋጋእቲ ትግራይ፣ ድሮናት ኢማራት ኣብ ልዕሌና ደብዳብ ፈጺመን ኢሎም ዝሓለፈ ሕዳር ድሕሪ ምኽሳሶም እዩ።
ሕቡራት ዓረብ ኢማራት፣ ብዛዕባ’ቲ ዝቀረበላ ክሲ ግብረ መልሲ ኣይሃበትሉን፣ እቶም ደባይ ተዋጋእቲ’ውን እንተኾነ መረጋገጺ ኣየቅረቡን ዘለው።

robotstxt: allowed

filter: keep


text:
ድሕሪ’ዚ ኹሉ ኣማኢት ኤርትራውያን ዘጥፍአ መቕዘፍቲ ማእከላይ ባሕሪ፡ ገለ ካብቶም ብሕታዊ ገንዘባዊ መኽሰቦም ጥራይ ዘቋምቱ ዘይሕጋውያን መሰጋገርቲ፡ ብፍላይ ድማ ወዲ ቐሺ ተባሂሉ ዝፍለጥ መሰጋገሪ፡ ነቶም ካብ ቅልውላው ሊብያ ኣምሊጦም ኣብ ቱኒዝያ ኣብ ግዝያዊ መዕቆቢ ዝርከቡ ኤርትራውያን ስደተኛታት፡ ‘ናብ ጥልያን ብቐጥታ እትኣቱ ተተኣማምን መርከብ ኣዳልየ ኣለኹ’ ዝብል ግጉይ ሓበሬታ ብምዝርጋሕ ናብ ሊብያ ተመሊሶም ጃልብኡ ክመልኡሉ ይጽውዖም ምህላዉ ምንጭታት ይሕብሩ ኣለዉ።
ከምቲ ኣብ ኩሉ ኩርንዓት ዓለም ዝካየድ ዘሎ መደባት ህዝባዊ ኣኼባታት ብኤርትራዊ ሃገራዊ ኮምሽን ንደሞክራሲያዊ ለዉጢ፣ ኣብ ኦታዋ ዋና ከተማ ካናዳ ብዕለት 6 ሕዳር 2010 ዓ.ም፣ ዕዉት ኣኼባ ብኣባል ኮምሽን ኣቶ ክብሮም ደብሩ ተኻይዱ።
በዓል መስቀል ንህዝቢ ኤርትራ በዓል ሰላምን ፍቅርን ሕድገታትን ክኸውን ከኣ ኤርትራዊ ሃገራዊ ኮሚሽን ንደሞክራስያዊ ለውጢ ይምነ።
እቲ ሰለማዊ ሰልፊ፡ ሰኑይ ነሓሰ 16፡ 2010 ዓ.ም. ከባቢ ፍርቂ መዓልቲ፡ ኣብ ኣፋፌት ህንጻ ናይ ከንቲባ ኣኒስ ፓርከር፡ ዝርከብ ሲቲ ሃል ዝበሃል ቦታ እዩ ነይሩ።
ብምክንያት ዓለምለኻዊ መዓልቲ ነጻ ፕረስ ሎሚ ኣብ ከተማ የቶቦሪ ብድምቀት ከምዝተኸብረን አብቲ በዓል ብርኽት ዝበሉ ኤሪትራውያንን ሸውደናውያንን ከምዝተረኽቡ ኽፍለጥ ተኻኢሉ::
(ፍጻሜታት ከባቢ) – ኣብ ዝሓለፈ ሰሙን ጉዳይ ጋዜጠኛ ኣቶ ዳዊት ኢሳቕ ኣብ መጽሔታት ኖርወይ ዓቢ ቴማ ኮይኑ ቀንዩ። እዚ ክኸውን ዝኸኣለ ድማ፤ እቲ ንተቓለስቲ ናይ ናጻ ሓሳብ ምግላጽ መሰል ተባሂሉ፣ ብሃገር ኖርወይ ዝምወል፣ ዓመታዊ ሽልማት ክቕበል ስለ ዝተሓርየ እዩ። ገለ ካብተን በቲ ጉዳይ ተገዲሰን ዝጸሓፋ ጋዜጣታት ድማ፣ ”ኣፍተንፖስተን” ዝተባህለት፣ ኣብ ትሕቲ ”ናይ ናጻ ሓሳብ ምግላጽ ሽልማት ንኤርትራዊ”፤ ”ዳግስ-ኣቪሰን” ዝተባህለት ድማ ኣብ ትሕቲ፣” እሱር ጋዜጠኛ ሽልማት ስዒሩ” ዝብል ኣርእስትታት፣ ብስእሊ ናይ ጋዜጠኛ ዳዊትን ስድርኡን ኣሰንየን ብሰፊሕ ጽሒፈን።
113 ኤርትራውያን መሃንድሳትን ጆመትራታትን ቀየስትን “ግብሪ ብግቡእ ኣይከፈልኩምን“ ዝብል ክሲ ተመስሪቱሎም ጉዳዮም ን2 ዓመት ዝኣክል ተንጠልጢሉ ድሕሪ ምጽናሕ፡ ብሰኑይ 6 ሚያዝያ 2009 ኣብ ኣስመራ ኣብ ዝውዓለ መጋበእያ ፍሉይ ቤት ፍርዲ፡ ንኹሎም ክሱሳት ጸዊዑ ኣብ ዘመሓላለፎ ጃምላዊ ፍርዲ ንነብሲ ወከፎም ካብ 10 ሽሕ ክሳብ 130 ሽሕ ዝበጽሕ ገንዘባዊ መቕጻዕቲ ሽዑ ንሽዑ ክኽፍሉ ከምዝበየነሎም ምንጭታት ኣሰና ካብ ኣስመራ ሓቢሮም። ብመሰረት’ቲ ሓበሬታ እቶም ሽዑ ዝኸፈሉ 86 ሞያውያን ብዋሕስ ክፍትሑ ከለው፡ እቶም ዝተረፉ ደቀንስትዮን ኣደ ቆልዑን ስንኩላንን ዝርከብዎም 27 ድማ፡ ኣብ ቤት ማእሰርቲ ተዳጕኖም ኣለው።
ካብ ህዝቢ ኤርትራ ዝዘመቶ ልዕሊ ሓደ ቢልዮን ዶላር ኣዋፊሩ፡ ሓደ ካብ ቀንዲ ወነንቲ ብርክታት ቻይናዊት ትካል ጊሊ ኣወቶሞቢል ሆልዲንግ ክኸውን ዝበቕዐ ፕረሲደንት ኢሰያስ፡ ሽወደናዊት ትካል መፍረ-መካይን ቮልቮ፡ ምስታ ቻይናዊት ትካል ኣብ ዝገበረቶ ውዕል ቢዝነስ፡ ገንዘቡ ኣብ ናይ ምዕራባውያን ትካላት እንተዋፊሩ ውሕስነት ከምዘይብሉ ብምግላጽ ዕቃበታት ብሰንኪ ምርኣዩ፡ እታ ቻይናዊት ትካል ነቲ መስርሕ ውዕል ስለዝሰረዘቶ፡ በዚ ኸኣ ሽወደን ከምዝተቖጥዐት ምንጭታትና ሓቢሮም።
ብመጀመርያ ካብቲ ስጋ ሰብ ለበስ ኣራዊት ስርዓት ህግደፍ ብሰላም እንቓዕ ወጻእካ ክብለካ ይፈቱ ብምቕጻል አቲ ኣራዊታዊ ባህርያት ህግደፍ ብጭብጥታት ኣሰኒኻ ብምቕላዕካ ምስጋና ይግብኣካ:: እዚ ድማ ሓደ ዓቢ ነገር አዩ:: ኮይኑ ድማ እዚ ካብ ባሕሪ ብጭልፋ ምዃኑ እዩ ምኽንያቱ ኣብ ዓለም መንግስታት ይኹኑ ውልቀሰባት ሎሚ ውሃ ዘበለ ብዓይነቱ ብዓይነት ኣባላቱን ቤት ትምህርትታት ክሰርሑ ድቓስ ዘይብሎም ይሓድሩ ኣለዉ ኣብ ኤርትራ ድማ ውሃ ዘበለ ኣብያተ ማእሰርትታት ክሰርሑ ከይደቐስካ ምሕዳር እዩ:: እቲ ኢሰብኣዊን ጨካን ኣተሓሕዛን ድማ ብኡ መጠን ይዛይድ ግና ይንዋሕ ይሕጸር ካብ ተሓታትነት ከምዘይሃድሙን ፍረ ዕብዳኖም ድማ ክሓቕፉ ምዃኖም ጊዘ ባዕሉ ከርእየና እዩ::


text:
ኣፍሪቃዊያን መራሕቲ መንግስታት ኣብ ዕፁዎ ማዕፆ ሓደ ዓብዪ ውሳነ ብሰላሕታ ወሲኖም ኣለው።
ብዓለምለኸ ቤት ፍርዲ ገበን/ICC/ ብገበናት ኲናት ዝተኸሱ ወይ ዝድለዩ መራሕቲ ዝርከቡዎም ዓሰርተታት ኣፍሪቃዊያን መራሕቲ መንግስቲ ኣብ ናይ መወዳእታ መዓልቲ ጉባኤኦም ካብቲ ኣሰሓሓቢ ቤት ፍርዲ ብጃምላ ናይ ምውፃእ ስትራተጂ ንምትግባር ተንቀሳቒሶም ኣለው።
እቲ ቤትፍርዲ ብዘይሚዛናዊነት ዒላማ ይገብረና’ሎ ክብሉ መራሕቲ ኣፍሪቃ ይኸሱዎም።ዓለምለኸ ቤት ፍርዲ ገበን ዛጊት ካብዝኸሰሶም 39 ሰባት ኩሎም ኣፍሪቃዊያን እዮም ይብሉ።
ድምጺ ኣሜሪካ ነቲ ውሳነ ምስ ሕብረት ኣፍሪቃ ምትእስሳር ካብዘለዎም ክልተ ምንጭታት ኣረጋጊፁዎ’ሎ።
እቶም ምንጭታት እቲ ውሳነ ብሕጊ ኣሳሪ ዘይኮነ ፖለቲካዊ መርገፂ እዩ ይብሉ ።ካብ 34 ኣፍሪቃዊያን ኣባላት እቲ ቤት ፍርዲ ሓንቲ ክትወፅእ እንተድኣ ደልያ ሕብረት ኣፍሪቃ ነቲ ስጉምቲ ክድግፎ እዩ።ኣብ ዝሓለፈ ዓመት ሰለስተ ሃገራት ኣፍሪቃ ብሩንዲ፣ጋምቢያን ደቡብ ኣፍሪቃን ካብቲ ነዊሕን ዝተሓላለኸን መስርሕ ምውፃእ ንምጅማር ድልየት ኣርእየን ኣለዋ።
ኣብ ኣዲስ ኣበባ ዝመደብሩ ትካል መፅናዕትታት ፀጥታ መፅናዕቲ ዘካይዱ ዱቡሲ ክርስቲያን ኣኒ እቲ ውሳነ ካልኦት ሃገራት እውን ካብ ኣባልነት እቲ ቤት ፍርዲ ክወፃ ዘተባብዐን እዩ ይብሉ።
ብኻልእ ወገን ዳግም ዝተመርፁ ኮሚሽነር ኮሚሽን ሰላምን ፀጥታን ሕብረት ኣፍሪቃ ስማይል ቸርጉዪ ኣብ 2012 ዓ.ም ዝጀመረ ናዕብን ህውከትን ሪፓብሊክ ማእኸላይ ኣፍሪቃ ናይ ምሽምጋል ስርሖም ቀፂሎም ኣለው።ንድምጺ ኣሜሪካ ኣብዝህብዎ ቃል ሕብረት ኣፍሪቃ ነቲ ግጭት ንምፍታሕ ይሰርሕ ኣሎ ኢሎም።ሕብረት ኣፍሪቃ ግጭታት ከይልዓሉ ኣብ ምክልኻልን ትካላትን ሰናይ ምምሕዳር ኣብ ምሕያልን ትኹረት ክግበር ኣለዎ ኢሎም።
ምሉእ ትሕዝቶ ኣብዚ ምስማዕ ይክኣል።


text:
ኣኼባ መራሕቲ በይነ-መንግስታት ምብራቅ ኣፍሪቃ (ኢጋድ) ኣብ ኣዲስ ኣበባ ናብ ኣዲስ ኣበባ ኣብ ዝፀወዖ መበል 18 ፍሉይ ኣኼባ፣ ንጉዳይ ሶማልያ፣ሱዳንን መንግስቲ ኤርትራን መኺሩ ውሳነ ኣሕሊፉ‘ሎ። እቲ ኣኼባ ኣብ ልዕሊ መንግስቲ ኤርትራ ዝተነበረ ማዕቀብ ንክፀንዕ፣ ተወሳኺ ማዕቀብ ንክግበር ፀዊዑ‘ሎ።ወሃቢ-ቃል ምንስቲር ወፃኢ ኢትዮዽያ ኣምባሳደር ዲና ሙፍቲን ኣምባሳደር ኤርትራ ኣብ ሕብረት ኣፍሪቃ ኣቶ ግርማ ኣስመሮም ኣጋይሽና‘ዮም።
ኣኼባ ቤት ምኽሪ ምኒስቲራት ወፃኢ ኣባል ሃገራት ኢጋድ ኣብ ኢኳቶርያል ጊኒ ተራኺቦም፣ኣብ ጉዳይ ሱዳን፣ሶማልያን ከምኡውን መንግስቲ ኤርትራ ዝምልከት ተዘራሪቦም ረቂቅ ውሳነ ናብ መራሕቲ ኣባል ሃገራት ኢጋድ ከምዘቅረቡ ዝፍለጥ‘ዩ።
ናይ‘ዚ እዋን‘ዚ ኣዶ-መንበር ኢጋድ ዝኾነት ኢትዮዽያ’ያ።ብዛዕባ‘ቲ ኣብ ኣዲስ ኣበባ ዝተሳለጠ ዋዕላ ኢጋድን ውሳነታቱን መብርሂ ንክህቡና ሓቲትናዮም’ለና።ኣምባሳደር ዲና ክዛረቡ ከለው”ጉዳይ ሶማልያ ዝተሓላለኸን ነዊሕ ጊዜ ዝወሰደን፣መሰጋገሪ መንግስቲን ዓቃቢ-ሰላምን ኣብ ልዕሊ ኣል-ሸባብ ዝወሰድዎ ስጉምቲ ዝተባባዕ ምኻኑን እዚ ዝተረኽበ ምዕባለ ንምዕቃብን፣ብመሰረት ውዕል ካምፓላ ነቲ መስርሕ ንምቅፃልን‘ዩ” ኢሎም።
ኣብ ጉዳይ ሱዳን ብዝምልከት ኣምባሳደር ዲና ሙፍቲ ክዛረቡ ከለው፣ “ፕረዚደንት ኦማር ኣልባሽርን ፕረዚደንት ሳልቫ ኬይርን፣ኣብ ኣኼባ ኢጋድ ተሳቲፎም‘ዮም።ዓቃቢ-ሰላም ሰራዊት ኢትዮዽያ ናብ ኣበዪይ ንክዋፈር ንዝሓለፈ ውሳነ ከምዝድግፉ ኣረጋጊፆም‘ለው።ነቲ ዘይተተግበረ ክፍሊ ውዕል ሰላም ሰሜንን ደቡብን ኣብ ምትግባሩ ንክስራሓሉ” ተዘሪብሉ‘ዩ ይብሉ።
ኣምባሳደር ዲና ሙፍቲ ”እቲ ቁምነገር፣ኣብ ልዕሊ ሻዕቢያ ዝተነበረ ማዕቀብ ኣይሰርሐን ዝብል‘ዩ።እቲ ኣመራርሓ ንዝምድናታት ህዝቢታት ኤርትራን ኣፍሪቃን ይጎድእ‘ዩ ዝብል‘ዩ።ኣብ ኡጋንዳ፣ ጂቡቲ፣ኢትዮዽያን ደቡብ ሱዳንን ንሰላም‘ቲ ዞባ ዝፃባእ ተግባር እናፈፀመ‘ዩ ሓግዩ ዝብል‘ዩ።ኣብ ኣኼባ ኢጋድ ካብ ዝተሳተፉ ወከልቲ ሕ/ሃ፣ብሕልፊ ንጉዳይ ሶማልያ ዝከታተሉ ወገናት ተረጋጊፁ‘ዩ።ስለዚ መንግስቲ ኤርትራ ንሰላም‘ዚ ዞባ ዝዘርግ ተግባር ይፍፅም‘ሎ ዝብል‘ዩ ቀሪቡ ዘሎ ክሲ” ኢሎም።
መንግስቲ ኤርትራ ምስ ኡጋንዳ ተኣሳሲሩ ዝኽሰሰሉ ምኽንያት ግን ንዓይ ጋሻ‘ዩ‘ሞ፣መብዛሕተኦም ሰማዕትና‘ውን ከምኡ ኢለ‘የ‘ሞ ዝኣምን።ስለምንታይ እዩ መንግስቲ ኤርትራ ምስ ኡጋንዳ ተኣሳሲሩ ዝላዓል ዘሎ ዝብል ሕቶ ኣቅሪብናሎም፣ኣምባሳደር ዲና ሙፍቲ ዝሃብዎ መልሲ ኣሎ።
”መንግስቲ ኡጋንዳ፣ናብ ሶማልያ ዓቃቢ-ሰላም ምስ ምልኣኻ ተኣሳሲሩ፣ መንግስቲ ኤርትራ ድማ ምስ ኣል-ሸባብ ብዘለዎ ርክብ‘ዩ ከምኡ ዝባሃል ዘሎ።ፅዋዕ ዓለም ኣብ ዝካየደሉ ሰዓት፣ኣብ ትሕቲ ”ኣስመራ ረትሪት” ዝብል ምስጢራዊ መፀውዒ ዝተፈፀመ ናይ ቦምብ መጥቃዕቲ ምስ ኣል-ሸባብ ኮይኑ ዘዋደዶ መንግስቲ ኤርትራ‘ዩ።ብሞኒተሪንግ ግሩፕ ብመርተዖን ዝተደገፈ ጉዳይ‘ዩ” ይብሉ እቶም ኣምባሳደር።
እዚ ከምዚ‘ሉ ከሎ፣ድሕሪ ኣስታት ዓሰርተ ዓመት ወኪል ሃገሮም ኮይኖም ናብ ኣዲስ ኣበባ ዝተመልሱ ኣብ ሕብረት ኣፍሪቃ ኣምባሳደር ኤርትራ ኣቶ ግርማ ኣስመሮም፣ኢጋድ ኣብ ጉዳይ ኤርትራ ዝተኸተሎ ኣገባብን ውሳነኡን ክውገዝ ዘለዎን ሓደገኛን እዩ ኢሎም።
ኢጋድ ኣብ ልዕሊ ኤርትራ ተወሳኺ ማዕቀብ ንክንበር ምጽውዑ ንኤርትራ ንድሕሪት ንምምላስ ዝግበር ፈተነ`ዩ-ኣምባሳደር ግርማ ኣስመሮም
- በትረ ስልጣን
ንኢጋድ ወኪሎም ዝተዛረቡ ኣምባሳደር ዲና ሙፍቲ፡ ኤርትራ ስግኣት ዞባዊ ጸጥታ ስለዝኾነት`ዩ ኢሎም፡ ኣምባሳደር ግርማ "ሓሶት ግደፍዎ" ይብሉ
ኣኼባ መራሕቲ በይነ-መንግስታት ምብራቅ ኣፍሪቃ (ኢጋድ) ኣብ ኣዲስ ኣበባ ናብ ኣዲስ ኣበባ ኣብ ዝፀወዖ መበል 18 ፍሉይ ኣኼባ፣ ንጉዳይ ሶማልያ፣ሱዳንን መንግስቲ ኤርትራን መኺሩ ውሳነ ኣሕሊፉ‘ሎ። እቲ ኣኼባ ኣብ ልዕሊ መንግስቲ ኤርትራ ዝተነበረ ማዕቀብ ንክፀንዕ፣ ተወሳኺ ማዕቀብ ንክግበር ፀዊዑ‘ሎ።ወሃቢ-ቃል ምንስቲር ወፃኢ ኢትዮዽያ ኣምባሳደር ዲና ሙፍቲን ኣምባሳደር ኤርትራ ኣብ ሕብረት ኣፍሪቃ ኣቶ ግርማ ኣስመሮም ኣጋይሽና‘ዮም።


text:
ቅጭ
እንተመጸኩም፡እንታይ ትገብሩ?
“ንኳሸም “
ኣይትብሉኒን ግዲ
######
…..ደሓን ትእቶ ካሜራ ፡ ኣብ ኢድ ኩሉ ገዛ ኣይበጽሐትን ኔራ፡ስለዝኾነ ደኣ ይከውን ሓንጎለይ ግዜ ወሲዱ ብመልኽ ቅብኣ ዘስፍሮ ዝነበረ። (# ኮሻም፡ ገለ ኢልኩም ክትጻረፉ ኢልኩም ከይትሓስቡ፡ ኣብ ኣድማሰይ ምርቓ እዩ ክክክ) ብዝኮነ፡
ቅጭ እንተመጸኩም፡እንታይ ትገብሩ? “ንኳሸም ” ኣይትብሉኒን ግዲ እዋእ ቅጭ እንተመጸ ደኣ፡ ንሰጊጎ እውን ከይትብሉኒ፡ ቅጭ መሳጉግቲ ይደሊ እዩ፡ ወይ ከኣ ነቲ ቅጭ ተማሊእዎ ዝመጸ መንገዲ ውሕጅ ምጽራይ ከድልየካ እዩ፡ እረ ቅጭ ምስ መጸካስ፡ንእተላግበሉ እዩ ዝጠፍኣካ፡ንኣብነት ኣደይ ቅጭ ክመጻ እንከሎ ብፍላይ በይናን ነቲ ቕጫ ብ መልቀስ ተውጾ ነቲ ኣነ ከይተወለድኩ ዝሞተ ሓዋ ድማ ከም ብሓድሽ ተልቕሰሉ። ክዳውንቲ ትሓጽብ እንተላ ኸኣሞ ንብዓታ ናብቲ ዓፍራ ንሂሉ ናብ ርኳን ይጽንበር፡ ምስ መጎጎ እንተኾይኑ ቕልሳ ድማ ነቲ ትኪ ኣይትሃድመሉን።
ሓወየ ቕጭነየ ከይትበላሸዊ ሓቒቐየ
እንታይ ክብሎም፡ኣጓብዝ ብርሃነየ
ጎልጎል ዓድና ብዘይ ጽላሎትካ ኳዕናነየ
መወጽ ታህሰስ ብዘይ ስንኻ፡
በዓል ሮጾየ ኣውዒሉ ዘሕድር ዳእላኻ፡
ተደኣላየ
ንዓ ተላይ፡
ውላድ ባሕረ-ነጋሲ
ኣንታ ድፍዱፍ ጋዕሲ
መን ኮለፈልና ከይትኾን ተመላሲ
ከምዚ ዋዛ ኣቢሉ ሞት መላገሲ
እምብለይ ንሓወይ ንመርዓዊ
እምብለይ ንሓወይ ኣባባዲ
ውሕጅ እንዶ ይሰዶ እቲ መንገዲ
መርዓትካ ዘጓኒ ካብቲ ንእዲ
እኖኻ ዘይዓጅቦ ኣገዳዲ
ሓፍተየ ዘየብል ኣናፋቒ
ሕንጢትካ ዕንዱኻ ዘይግዳዱ
መቑርስካን፡ ዓርከትካን ኣቓዚኑ
በርሀ ቐላቲ ዝረኣየ ዓይኑ ይብራህ
ተባዕታይ ልቕሶ ወጋሕ-ፈታሕ
ምስ ጸሓይ ተፋጢጥና ስምካ ከነጋውሕ
ጓሶት ምስ ሓሩጮም ኣይቡርኩቱ
ዓፋፉን ኣጭሒሞም ግን ነይሰወቱ
ልዕ እኖኻ ነይተቖነት ብድሕሬኻ
ብዘይ ኣያ ተትርፍ ሓውኻ
እዝጊ ዝጸልኣላ ሓፍትኻ ትኸውን
ወርሒ ሪኣትካ ዓመታት ክትናፍቕ
ወርሒ ሪኣትካስ ዓመታት ትናፍቕ !!
ኢላ ተሃና ከየውጽአት፡እንተኣኳሊፈያ ንዓይ ስለ ትኸፍኣኒ ስቕ ኢለ እየ ዝጸንሕ፡ ሽዑ ሕጂስ ኣብዚሓቶ ምስ በልኩ፡ ካንቸሎ ወጺአ ትእብድ ሰበይቲ ከናዲ ኮለል ይብል። ሓደ መዓልቲ ግን ምስ፡ ማዕጾ ከፊተ ውጽእ ክብል ምስ ሰብኣይ ደኣ ተጋጠምና፡ ኣቦይ እዩ ዝኸውን ዘሎ። ተረኛ ኣባዲ ምኳኑ እዩ። በልኩ ብልበይ። ኣተኣባብድኡ ክርኢ ተሃንጠኹ። ከም ሓውሲ ሕብእ እለ ድማ። እዝነይ ኩር የዒንተይ ስርቐቕር ኣበልኩ።
“ኣየ ኣንቲ እንታይ ክትረኽቢ ኣንቲ ዘይተደቕስዮ እዚ ሓውኺ፡እ ደሓር ከኣ በዓልቲ ሰብኣይ ዶ ከምዚ ጌራ ትበኪ እያ ፡ ዝብል ዶ ስኢንኪ፡ ንዒ ደኣ ይኣኽለኪ ሕጂስ ንዒ እሞ ገጽኪ ተሓጸቢ” እናበለ ንብዓታ እናሓባበሰ ከም ሕቑፍ ኣበላ፡
-“ክሉ ንስኩም ከኣ”
“ንዒእንዶ ግዳ ተኣበዲ፡ ከምዚ ዓይነት ልቕሶ ድማ ኣነ ምስ ሞትኩ ይኹነልኪ”
-“እዋይ ቱፍ ቱፍ በልዎ፡”
-“መነነኺ ደኣ ከልቕሰለይ ደሊኺ
ኣንታ ኪዳነ ኩቺ
ኣንታ ተኻቻቺ
ኣንታ ኪዳነ ብርቂ
ጸሊም ወርቂ
ፍቕረየ ፍቕረየ ፍቕረየ
ከርክበካ እየ ብቻው ሆቴል ጌረ
ክማልኣልካየ ካምቻ ኣስታሪረ
ኣይርስዓልካን እየ ካራባታ
ወዲ ዒባን ጸባን
ወዲ ዒባን ጸባን
ኣንታ ዓይኒ ብዕራይ
ንኹላ ቐያሕ ኣበልካያ ሕራይ
ጽንሕ ኢልካ ተሕቁፈን ከረራይ
ጥዑም ልሳን ተሃራፋይ
ኣባይዶ ጸሓኻ ዳሕራይ?” እንክብል፡ ኣደይ ድሮ ሰሓቓ ይወናጨፍ ነበረ። ኣቦይ፡ ብንዓታ ሓባቢሱ፡ ዘፈር ጸጉሪርእሳ ናብ ክሳዳ እና መጣጠጠ፡
“ክላእ እዋእ ኣንቲ ጓል ኣያ ቐላቲ ፡ ጸጉሪስ ምወሰኽኪ፡….. ንዒ እሞ ሕጂ ብ እንዳ ታረቐ ተኣልየ ኔረ፡ ዝኽፈል ከፊለ ከምታ ዝኣዘዝክያ ወርቕኪ ግራማት ወሲኸሉን ኣኾሊዐዮን እየ ነቶም ገዋጉባ ኣብ ክሳዳ። እንክኣስረላ ኣደይ ፍንጭሕጭሕ በለት ኣነ ዓሻ ድማ፡ ኣቦይ ከምዚ ጌሩ ዝእብዳ እንተኾይኑ ደኣ፡ ‘ሓያለ መዓልታት እንተተልቕስ እንታይ ኔርዎ ?’ምባል ይመጸኒ ነይሩ፡መታን ካልእ እዋን ናይ ኮሸምሸሞም ክርኢ። ሓመድ ትኹን ሓመድ
ሳባ ኪዳነ 2019 Paris
ኣብ መበል ሳልሳይ ዓመት ዝክሪ ሞት ኣደይ ወይዘሮ ኢትዮጵያ ቀላቲ ስምረትን ከምኡ እውን መበል ክልተዓመትን ኣርባዕተ ኣዋርሕን ናይ ኣቦይ ወላድየይ ኪዳነ ተስፋገርግሽ፡


text:
ጎብለል ኣፍሪቃ 2022 ዝኾነት ሃገራዊት ጋንታ ቅድድም ብሽክለታ ኤርትራን ኣብ ቤልጁም ዝተኻየደ አካል ዎርልድ ቱር ዝኾነ ናይ ሓደ መዓልቲ ውድድር ቀዳማይ ዝወጸ ቢንያም ግርማይን ድሙቕ ሎሚ ረቡዕ ኣስመራ ኣብ ዝኣተውሉ ድሙቕ ኣቀባብላ ተጌርሎም።
ካብ 22 ክሳብ 27 መጋቢት ኣብ ምስሪ ሻርም ኣሽኽ ኣብ ዝተኻየደ መበል 18 ሻምፕዮን ቅድድም ብሽክለታ ኣፍሪቃ ብ15 መዳልያታት ጎብለል ኮይና ዝተዓወተት ሃገራዊት ጋንታ ቅድድም ብሽክለታ ኤርትራ ፡ ሎሚ ቅድሚ ቀትሪ ኣስመራ ኣብ ዝኣተወትሉ ድሙቕ ኣቀባብል ተጌሩላ። ስፖርተኛታት፡ ተማሃሮን ነበርቲ ኣስመራን ከኣ ኣብ ጎደናታት ብምውጻእ ንሃገራዊት ጋንትኦም ዘለዎም ክብርን ሓጎሶምን ብእልልታን ጣቕዒትን ገሊጾም።
ሰንበት 27 መጋቢት ኣብ በልጅየም ኣብ ዝተኻየደ ዎርልድ ቱር ናይ ወርቂ ተሸላሚ ብምኳን ናይ ፈለማ ታሪኽ ዘመዝገበ ፕሮፌሽናል ተቐዳዳማይ ቢንያም ግርማይ’ውን ምስ ሃገራዊ ጋንት ኤርትራ ኣስመራ ኣትዩ’ሎ።
ድምጺ ኣመሪካ ኣብቲ ቦታ ተረኺቡ ነቲ ፈላማይ ኣፍሪቃዊ ተዓዋቲ ቢንያም ግርማይን ዕውት ሻምፕዮን ኣፍሪቃ 2022 ሄኖክ ሙሉብርሃንን ኣዘራሪብዎም ኣለዎ።


text:
መንግስቲ ኢትዮጵያ፡ ኣብ ኢትዮጵያ ካብ ዘለው ሽዱሽተ ዲፕሎማሰኛታት ኣየርላንድ እቶም ኣርባዕተ ኣብ ውሽጢ ሓደ ሰሙን ካብታ ሃገር ክወጽኡ ኣዚዙ።
ማዕኸናት ዜና ውሽጢ ዓዲ ከም ዝጸብጸብኦ፡ እቶም ዲፕሎማሰኛታት ካብታ ሃገር ከም ዝተሰጎጉን ኣብ ውሽጢ ሰሙን ክወጽኡ ከም ዝተወሰነን ሓቢረን።
መንግስቲ ኣየርላንድ ነዚ ዘረጋገጸ ኮይኑ፡ ሃገሩ ኣብቲ ዝቕጽል ዘሎ ጎንጺ ኢትዮጵያ ብዘለዋ መርገጺ ዲፕሎማታ ካብ ኢትዮጵያ ከም ዝተሰጎጉ ኣፍሊጣ።
ሚኒስትሪ ጉዳያት ወጻኢ እታ ሃገር ኣብ ዘውጽኦ መግለጺ እቶም ኣርባዕተ ዲፕሎማሰኛታት ኣብ ውሽጢ ሰሙን ካብታ ሃገር ክወጽኡ ዕድል ተዋሂቡዎም ኣሎ ኢሉ።
እቲ ኣምባሳደርን ሓደ ሰራሕተኛ እቲ ኤምባስን ግን ክጸንሑ ተፈቒዱሎም።
- ኤምባሲ ኣመሪካ ኣብ ኢትዮጵያ ናይ ግብረሽበራ መጠንቀቕታ ኣውጺኡ
- ፍሉይ ልኡኽ ኣመሪካ ምጉህሃር ጎንጺ ኢትዮጵያ ንሰላማዊ ዘተ ዕንቅፋት ከይኸውን ኣጠንቂቑ
- ኣትሌት ሃይሌ ገብረስላሴ ናብ ኲናት ከም ዝኸትት ተዛሪቡ
ሚኒስትሪ ጉዳይ ወጻኢ ሲሞን ኮቬኒ ነቲ ውሳነ ኣመልኪቱ ኣብ ዝሃቦ መብርሂ “ኣየርላንድ ኣብቲ ኣብታ ሃገር ዝካየድ ዘሎ ጎንጽን ሚሊዮናት ተጸበይቲ ረድኤት ዝገበረ ሰብኣዊ ቅልውላውን ብዝምልከት ኣብ ዓለምለኻዊ መድረኻት ብዘለዋ መርገጺ” ከም ዝኾነ ካብ ሰብ መዚ ኢትዮጵያ መብርሂ ከም ዝተዋህቦም ሓቢሩ።
እንተኾነ ኣየርላንድ ኣብ ባይቶ ጸጥታ ሕቡራት ሃገራትን ካልኦት መድረኻትን እተንጸባርቖ መርገጺ “ምስቲ ቤት ምኽርን ሕብረት ኤውሮጳን ዝሰማማዕ’ዩ” ኢሉ።
እቲ ውሳነ ከም ዘሕዘኖ’ውን ብምግላጽ እቲ ኤምባሲ ግን ክፉት ኮይኑ ከም ዝጸንሕ ሓቢሩ።
ኣየርላንድ ካብ 1994 ጀሚራ ኣብታ ሃገር ኤምባሲ ክትኸፍት እንከላ ኣብ ባይቶ ጸጥታ ሕቡራት ሃገራት ቀዋሚ ዘይኮነ መንበር ኣለዋ።
እቲ ኤምባሲ ድማ ኣየርላንድ ምስ ሕብረት ኣፍሪቃን ኢጋድን ንዘለዋ ርክብ ይከታተል።
እታ ኣብ ባይቶ ጸጥታ ሕቡራት ሃገራት ግዚያዊ ዝኾነ መንበር ዘለዋ ኣየርላንድ ነቲ ኣብ ኲናት ሓድሕድ ኢትዮጵያ ብኽልቲኡ ወገናት ዝፍጸም ግህሰታት ኣብ ምኹናን ዋና እያ ኮይና ጸኒሓ።
ካብ ወርሒ መስከረም ጀሚሩ ብርክት ዝበሉ ሰራሕተኛታት ውድብ ሕቡራት ሃገራት ካብ ኢትዮጵያ ክስጎጉ እንከለው ሓሙሽተ ኣብ ቀይዲ ይርከቡ።
ክሳብ ሕጂ ንማእሰርቶም ብዝምልከት ዝተዋህበ ምኽንያት የለን።
እዚ ድሕሪ እቲ ኢንግሊዝን ኣመሪካን ሓዊሱ ዜጋታትን ብቕልጡፍ ካብታ ሃገር ክወጽኡ ዘቕርብኦ ዘለዋ መጠንቀቕታ ዝመጽአ ኮይኑ ኣብ ዝተፈላለዩ ግንባራት ከበድቲ ውግኣት ይካየዱ ምህላዎም ይግለጽ።
እቶም ናብ ኣዲስ ኣበባ ገጾም ይግስግሱ ምህላዎም ዝገልጹ ሓይልታት ትግራይ ድማ ካብ ኣዲስ ኣበባ 200 ኪሎ ሜትር ርሒቖም ምህላዎም ይሕብሩ። መንግስቲ ግን ነዚ ይነጽጎ።
መንግስቲ ቀደማይ ሚኒስትር ኣብዪ ኣሕመድ ሃገሩ ደጋዊ ጸቕጥን ምትእትታው ሃገራት ምዕራብን ከም ዝበዝሓን ዝተዋደደ ጎስጓስ ሚዲያታት ይካየደላ ከም ዘሎን ይገልጽ።
ኣብ ዝሓለፈ ሰሙን ኣሽሓት ኢትዮጵያውያን ዲያስፖራ ተቐማጦ ኣመሪካን ከተማታት ኤውሮጳን ንመንግስቲ ዘለዎም ድጋፍ ዝገልጽሉ ሰልፍታት ተቓውሞ ኣካይዶም ነይሮም።
BBChttp://BBC


text:
ኦሮሚያ፡ ኣብ ዶዶላ ብዝተልዓለ ግጭት ኣርባዕተ ሰባት ሞይቶም
ሎሚ መዓልቲ፡ ኣብ ክልል ኦሮሞያ ዞባ ምዕራብ ኣርሲ ኣብ እትርከብ ከተማ ዶዶላ ብዝተወልዐ ግጭት፡ ኣርባዕተ ሰባት ሞይቶም ናብ ሓፈሻዊ ሆስፒታል ዶዶላ ከም ዝመጽኡ፡ ሜዲካል ዳይሬክተር እቲ ሆስፒታል ዶክተር ቶላ ቢዮ ተዛሪቡ።
ኣብቲ ከባቢ፡ ካብ ትማሊ ንጎሆ ጀሚሩ ሰልፊ ከም ዝነበረ ዝገለጸ እቲ ዳይሬክተር፡ ኣብ ሰዓታት ድሕሪ ቐትሪ ግን መልክዕ እቲ ሰልስፊ ከም ዝተቐየረ ይገልጽ።
ነባሪ እቲ ከባቢ ዝኾነ ሓደ ውልቀሰብ ብወገኑ፡ ''ቅድሚ ክልተ ወርሒ ሓደ መንእሰይ ዝተኮሶ ጥይት ዝፈጠሮ ስምዒት ሕነ ምፍዳይ" መንቀሊ እቲ ሎሚ መዓልቲ ዝተወልዐ ግጭት እዩ ኢሉ።
ድሕሪ እቲ ሰልፊ ብዝሰዓበ ግጭት፡ ሰባት ከም ዝተጎድኡ፣ ኣባይቲ ከም ዝተቓጸሉን ድኳናት ከም ዝተዘርፉን እውን ተዛሪቡ።
እቲ ሜዲካል ዳይሬክተር ድማ፡ ትማሊ ብጥይት ተሃሪሞም ናብቲ ሆስፒታል ዝመጽኡ ክልተ ሰባት ከም ዝሞቱ ብምግላጽ፡ ከቢድ ጉድኣት ዝበጽሖም ሰለስተ ሰባት፡ ትማሊ ምሸት ናብ ሃዋሳን ሻሸመኔን ንሕክምና ከም ዝተልኣኹ ሓቢሩ።
ሎሚ ንጉሆ ኣብቲ ከባቢ ዝተልዓለ ካልእ ግጭት ከም ዘሎ ዝገልጽ ዶክተር ቶላ፤ አርባዕተ ብኣባትር ዝተሃርሙ ሰባት ናብቲ ሆስፒታል መጺኦም ህይወቶም ከም ዝሓለፈ ተዛሪቡ።
ነባሪ ከተማ ዶዶላ ዝኾነ ሓደ ውልቀሰብ ከም ዝበሎ፡ እቲ ግጭት 02 ኣብ ዝተብሃለ ቀጠና ከም ዝተልዓለን፡ ሽዱሽተ ኣባይቲ ተቓጺሎም፣ ከፍቲ ተሰሪቐን፣ ናይ ንግዲ ትካላት'ውን ተቓጺለንን ተሰሪቐንን እየን።
ሰባት ከም ዝቖሰሉን ከም ዝሞቱን ዝዛረብ እቲ ነባሪ፡ እቲ ግጭት ንሓድሕድ ዘበገሱዎ ምዃኑን፡ ካብ ቁጽጽር ፖሊስ ወጻእ ስለ ዝኾነ፡ ሓይሊ ምክልኻል ኣትዩ እቲ ኸባቢ ክረጋጋእ ከም ዝገበረ ሓቢሩ።
እቲ ግጭት ዘስግኦም ነበርቲ እታ ከተማ፡ ኣብቲ ከባቢ ኣብ ዝርከብ ቤተክርስቲያን ኪዳነ ምህረት ኣዕቚቦም ይርከቡ።
ኣብዚ ሕጂ እዋን፡ ሓይሊ ምክልኻል ኣትዩ፡ እቲ ከባቢ የረጋግእ ከም ዘሎ፡ ካብ ነበርቲ ሰሚዕና።
ካልኦት ሰልፊታት ከተማታት ኦሮሚያ
ትማሊ ዝጀመረ ሰላማዊ ሰልፊ፡ ሎሚ'ውን ኣብ ዝተፈላለዩ ከተማታት ኦሮሚያ ቀጺሉ ከም ዝወዓለ ቢቢሲ ዘዘራረቦም ነበርቲ እተን ከተማታት ገሊጾም።
ከተማታት ድሬዳዋ፣ ኣዳማ፣ ኣምቦ፣ ሻሸመኔ፣ ቢሺፍቱ፣ ዶዶላን ሓዊሱ ኣብ ካልኦት ከተማታት'ውን ሰልፊ ተቓውሞ ክካየድ ውዒሉ ኣሎ።
በዚ ምክንያት ድማ፡ ናብ ኣዲስ ኣበባ ዝወስዱ መንገዲታት ከም ዝተዓጸው ንምፍላጥ ተኻኢሉ'ሎ።
ኣብዘን ከተማታት፡ ማሕበራዊን ንግዳዊን ምንቅስቓሳት ከም ዝተዓናቐፈን እቶም ነበርቲ ይዛረቡ።
ምኽንያት ኣብ ከተማ ኣምቦ ቀጺሉ ዝወዓለ ሰልፊ፡ ካብቶም ሰልፈኛታት እቶም ሓሙሽተ ካብ ኣካላት ጸጥታ ብዝተተኮሰ ጥይት ተሃሪሞም ናብ ሆስፒታል ስለ ዝተወደሱ'ዩ ይብሉ እቶም ነበርቲ።
እቶም ሰልፈኛታት ምስ ሓይልታት ጸጥታ እንትጋጨዩ፡ ድሕነት እታ ከተማ ናብ ዘሰክፍ ደረጃ ምብጽሑ ሓቢሮም።
ሕጂ'ውን፡ ድምጺ ተኹሲ ይስማዕ'ዩ ዘሎ ዝበሉ ሽሞም ዘይንጸርሖም ነባሪ እታ ከተማ፡ ካብ ትማሊ ጀሚሩ ይካየዱ ብዝነበሩ ሰልፊታት፡ ቐዑጽሪ መወትቲ ኣርባዕተ በጺሑ ኢሎም።
ብኻልእ ወገን፡ ኣብ ከተማ ቢሾፍቱ'ውን ተመሳሳሊ ጸገም ከም ዘሎን፡ ትማሊ ንዝነበረ ሰልፊ ተቓውሞ ብምቅዋም ምስ ዝወጽኡ መናእሰይ ግጭት ተፈጢሩ እናበርትዐ ከም ዝከደን ነበርቲ ገሊጾም።
እዚ ዝቃወም ዝነበረ ጉጅለ ድማ፡ ናብ ትካላት እምነት ከይዱ ከም ዝተዓቖበ ንምፍላጥ ተኻኢሉ ኣሎ።
ኣብቲ ሰልፊ፡ ንሓደ ወገን ዝቃወሙ ጭርሖታት ይቃልሑ ምንባሮም ዝገልጹ እቶም ነበርቲ፡ በላሕቲ ነገራትን ኣጽዋርን ሒዞም ዝንቀሳቐሱ ዝነበሩ ሰልፈኛታት ከም ዝነበሩ ካብ ነበርቲ ዝኸብናዮ ሓበሬታ የመልክት።
ኣብታ ከተማ፡ ከቢድ ናይ ተኩሲ ድምጺ ይስማዕ ነይሩ ዝብሉ እቶም ነበርቲ፡ መልክዑ ዝቐየረ ዘስግእ ኩነታት ተፈጢሩ ምህላው ይዛረቡ።
ዝተቖጥዑ ሰልፈኛታት ሓድሽ መጽሓፍ ኣብዪ ኣሕመድ 'መደመር' ኣቃጺሎም
ትማሊ ለይቲ ኣብ መንበሪ ቤት ተጣባቒ ሰብኣዊ መሰላት ጃዋር መሓመድ ኣጋጢሙ ብዝተባህለ ክስተት ብዙሕ ሰብ ኣብ ዝተፈላለየ ከባቢታት ኦሮምያ ናይ ተቓውሞ ሰልፊ ኣካይዱ። ኣብቲ ዝተኻየደ ሰልፊ ከኣ ኣብ ሰብን ንብረትን ጉድኣት ኣጋጢሙ።


text:
Radio Erena: 19 May 2019
ኣብ ሱዳን ኣብ ልዕሊ ሰላማዊ ሰልፊ ዘካይድ ዝነበረ ህዝቢ ዝተወስደ ጨካን ስጉምቲ ከምዘጉሃዮ፣ ባይቶ ሰብኣዊ መሰላት ውድብ ሕቡራት ሃገራት ገሊጹ።
ብዕለት 13ን 14ን ግንቦት ስልጣን ካብ ወተሃደራዊ ቆንስል ናብ ሲቪላዊ ምምሕዳር ክሰጋገር ዝጠልቡ ኣብ ልዕሊ ዝነበሩ ሰላማውያን ሰባት፣ ኣብቲ ቦታ ተዋፊሮም ካብ ዝነበሩ ዕጡቓት ብዝወረዶም መጥቃዕቲ ሓሙሽተ ሰላማውያን ሰባት ሙማቶም ኣቐዲሙ ክግለጽ ጸኒሑ’ዩ።
ልዕሊ 100 ሰባት ብፎኪስን ከቢድን ዝቖሰሉሉ እቲ ኣጋጣሚ፣ እቶም ሓይልታት ጸጥታ ኣባላት ስሩዕ ሰራዊት ከምዘይኮኑ ናይ ዓይኒ መሰኻኽር ንማዕከናት ዜና ዓለም ቃሎም ሂቦም’ዮም።
ሓያሎ ወገናት እውን እቶም ብሓይሊ ብረት ሰልፈኛታት ክብትኑ ዝፈተኑ ዕጡቓት፣ ኣባላት ምልሻ ጃንጃዊድ፣ ናይ ሕጂ ስሞም ንጡፍ ሰራዊት ሱዳን ሙዃኖም እዮም ዝገልጹ።
ንኩነታት ሰብኣዊ መሰላት ሱዳን ክከታተል ዝቖመ ጉጅለ ክኢልታት ውድብ ሕቡራት ሃገራት ጀኔቫ ካብ ዝርከብ ቤት ጽሕፈቱ ኣብ ዘመሓላለፎ መግለጺ፣ ወተሃደራዊ ቆንስል ሱዳን፣ ኣብ ልዕሊ ሰልፈኛታት ዝግበር ዝኾነ መጥቃዕቲ ክከላኸል ሓላፍነት ከምዘለዎ ድሕሪ ምዝኽኻር፣ ሰላማዊ ህዝቢ ብናጽነትን ብእኩብን ሓሳቡ ክገልጽ መሰል ከምዘለዎ ኣፍሊጡ።
ወተሃደራዊ ቆንስል ሱዳን፣ እቲ ኣብ ልዕሊ ሰልፈኛታት ዝተወስደ ስጉምቲ ዘይሕጋዊ ምንባሩ ድሕሪ ምጥቃስ፣ ነቶም ኣብ ልዕሊ ህዝቢ ተኹሲ ዝኸፈቱ ገበነኛታት መርመራ ክግበረሎም ሙዃኑ ኣፍሊጡ። ብሰንኪ እቲ ዘሕዝን ፍጻሜ፣ ምስ ተቓወምቲ ውድባት ክግበር ዝጸንሐ ዘተ ንሰለስተ መዓልታት ደው ከምዘበሎ እውን ሓቢሩ።
እንተኾነ ተቓወምቲ ውድባት ሱዳን፣ እቲ ወተሃደራዊ ቆንስል ኣብ ልዕሊ’ቶም ግዳያት ንዝተፈጸመ ገበን ቅትለት ከም ኣጋጣሚ ተጠቒሙ መዓልታት ዘተ ከምዝናናዋሕ ምግባሩ ይነቕፉ።


text:
ዕጡቃት ክልል ትግራይ፣ ኣብ’ቲ ንክልተ መዓልታት ዝተካየደ ውግእ ኣብ ክልል ኣምሓራ ንብርክት ዝበሉ ሰላማዊያን ሰባት ቀቲሎም ንዝብል ትማሊ ረቡዕ ዝወጸ ሪፖርት ነጺጎምዎ።
ትካል ዜና ሮይተርስ ትማሊ አብ ዝፈነዎ ዜና " ክልላዊ ሰበ ስልጣን፣ ቅድሚ አስታት ሓደ ሰሙን ኣብ ዝተካየደ ውግእ፣ 120 ሰላማዊያን ሰባት ተቀቲሎም" ከምዝበሉ ይሕብር። ንሮይተርስ ርእይቶኦም ዝሃቡ ነበርቲ’ቲ ከባቢ "ካብ ዳባት 10 ኪ/ሜ ርሒቁ ኣብ ዘሎ ስፍራ ናይ ሓረስቶት ዝመስል ኣስከሬናት ከምዝረኸቡ" ይሕብሩ።
አስዒቡ መግለጺ ዝሃበ ህዝባዊ ወያነ ሓርነት ትግራይ ነቲ ሓበሬታ ‘ዝተፈብረኸ ክሲ’ ክብል ነጺግዎ ኣሎ።
ወሃቢ ቃል ህወሓት ኣቶ ጌታቸው ረዳ ብወገኑ "ተፈጺሞም ዝባሃሉ ኩሎም ዓይነታት ግፍዒ ብነጻ ኣካል ንክጻረዩ ንጽውዕ ኣለና፣ ሚድያታት ኣብ ትሕቲ ቁጽጽርና ናብ ዘለው ከባቢታት ኣትዮም ሓበሬታ ንክዝርግሑ ክንሕግዝ ኢና" ከምዝበለ ዝመጸና ዜና ሓቢሩ።


text:
መግለጺ ሓዘን ነፍስሄር ነባር ሓርበኛ ተጋዳላይ ኣሕመድ መሓመድ ኢብራሂም (ሰክረተር) ነባር ሓርበኛ ተጋዳላይ ኣሕመድ መሓመድ ኢብራሂም (ሰክረተር)፡ ሓደ ካብ’ቶም ቀዳሞት ንነጻነት ሃገርን፡ንሓርነት ህዝቢ ኤርትራን ክውን ንምግባር ኣብ ተሓኤ ዝተሰለፉ መንእሰያት፡ ሰክረተር ጠቅላሊት መሪሕነት ኮይኑ ብልዑል ሓላፍነት ገድላዊ ግቡኡ ዝፈጸመ፡ ድሕሪ ነጻንተ ከኣ ኣንጻር ምልካዊ ስርዓት ክሳብ ዕለተ ሞቱ ክቃለስ ዝጸንሐ’ዩ። ኢብራሂም ሰክረተር ብሃንደበታዊ ሕማም ካባና ብሞት ብምፍላዩ ውድብ ሓድነት ንዲሞክራሲያዊ
Read more
ዞባ ሰሜን ኣሜሪካ ውድብ ሓድነት ንዲሞክራስያዊ ለውጢ ቀዳማይ ጉባኤኡ ብዓወት ኣሰላሲሉ። ዞባ ሰሜን ኣመሪካ ውድብ ሓድነት ንዲሞክራስያዊ ለውጢ ብዕለት 28–መጋቢት 2020 ዓ.ም,ፈ ቀዳማይ ጉባኤኡ ብዓወት ኣሰላሲሉ። ጉባኤ ኣቦ መንበር ፈጻሚት ሽማግለ ኣቶ ተስፋሚካኤልን ዮሃንስን ኣባላት ፈጻሚት ሽማግለን ኣባላት ማእከላይ ባይቶ ውድብ ሓድነት ንዲሞክራስያዊ ለውጥን ከም ዕዱማት ኣብ ዝተረኽቡሉ ኣብቲ ቀዲሙ ዝተጠቅሰ ዕለት ልክዕ ሰዓት 9:00 ጀሚሩ።
Read more
ንሃሉ-ዶ ኣይንሃሉሕሰብ ኣስተውዕል ተማራመር ተባራበር ሰላም ከመይ ቀኒኹም ተኻታተልቲ ወይብ/ሳት፣ንንውሕ ዝበለ እዋን ካብቲ በቢኡዋኑ ዘቕርቦ ዝነበርኩ ጹሑፋት በዂረ ነይረ፡ምኽንያቱ ከም ትርእይዎን ትሰምዕዎን ዘለኹም ካብታ እለት ናይ’ዚ ሰንካም ከዳዕ ውለቀ መላኺ ኢሳያስ ኣፈወርቂን ቀዳማይ ሚኒስትሪ ኢትዮጱያ ኣብይ ኣሕመድ ዝተኸተመ ዉዕልን ብድሕሪኡ ዝሳዓበ ቃለ መጠይቕ(monologue) በይነ-ተዋስኦ ዘስዓቦ፣ዝውሕዝ ዘሎ ማእለያ ዘይብሎም፣ዝተፋላለዩ መግለጺ ብኤርትራውያን ዜጋታት፣ውድባት፣ ምንቅስቓሳትን፣ ንዓይ’ውን ንምክትታሉ ብጣዕሚ ግዜ ዘይኣክል ጥራይ ዘይኮነስ፣ናቱ ናይ
Read more
ብምኽንያት ተመሓላላፊ ሕማም ኮሮና ቫይረስ፡ ህዝብና ኣቃልቦ ክገብረሉ ዝግባእ ኣገዳሲ ሓበሬታ፡ ዓለምና ብምኽንያት ተመሓላላፊ ሕማም ኮሮና ቫይረስ በጺሕዎ ዘሎ ኩነታት፡ ንኩሉ ምንቅስቓሳት ማለት ማሕበራዊ ርክባት፡ ፋቢርካታት፡ ንኣሽቱ ቤት ዕዮ፡ ሆቴላት፡ ቤት መግቢ፡ ቤት ትምህርቲ፡ ትራስንስፖርት ወዘተ ኣብ ደውታ ኣብጺሕዎ ይርከብ ዳርጋ ክበሃል ይከኣል። ዓለምና ብዓብዩ ነዚ ሓደገኛ ሕማም ንምክልኻል፡ በቲ ቫይረስ ንዝተለኽፉ ሕሙማት ንምእላይ፡ንህዝቢ መዓልታዊ መምርሒ ንምሃብ ሓበሬታ ንምስናቕ፡ መራሕቲ
Read more
መልእኽቲ ኣቦ መንበር ፈ/ሽ ውድብ ሓድነት ንዲሞክራሲ ለውጢ ኣቶ ተስፋሚኪኤል ዮሃንስ ኣቦ መንበር ፈ/ሽ ውድብ ሓድነት ንዲሞክራሲያዊ ለውጢ ብኣባልት ውሓዲለ ኣቢሉ ብዕለት 17 መጋቢት 2020 ንመላእ ህዝቢ ኤርትራ ዘመሓላለፎ መልእክቲ ቃል ብቃሉ ከም’ዚ ዝስዕብ ነበረ። ዝኸበርኩም ኣሓትን፡ ኣሕዋትን ኣባላት ውሓዲለ፡ ብሰንኪ ኣዝዩ ንዓለምና ኣብ ሻቅሎትን ዘሸግርን ኣእቲዋ ዝርክበ ብከላ ተመሓላልፊ ሕማም ኮሮና ቫይረስ፡ ኩላትና ኣብ ኣዝዩ ዘፍርሕ ኩነታት ከም ዘሎና’ዩ። ስለዚ
Read more
ወፍሪ ድሕነት ኤርትራውያን ዋሽንግቶን ዲ ዶ ወይስ፡ ሓደገኛ ወፍሪ ርእሰማል ህግዲፍ ኣብ ሽወደን ዘሕዝን ዘስደመም ተርኽቦስርሓት ተልእኾ መላኺ ስርዓት ህግዲፍ ሰሚናራት ኣብ ውሽጥን ወጻእን፡ ወፍሪ ርእሰ ማል ኤርትራውያን ኣብ ማዕበል ኮሮና ቫይረስ ። ንርከበሉ ዘለና እዋን ብሰንኪ ዘስካሕክሕ ደቂ ሰባት ዘጽንት ዘሎ ተመሓላላፊ ለበዳ ሕማም ካብ ምብራቕ ንምዕራብ፡ ሰሜን ንደቡብ፡ ንመላእ ኣህጉራዊ ሕብረት ዓለም ንምንባር ኣብ ስግኣት ኣብጺሕዎ ዝረአ ዘተሓሳስብ
Read more
መልእኽቲ ንህዝቢ ኤርትራ ውድብ ሓድነት ንደሞክራስያዊ ለውጢ፡ንሙሉእ ህዝቢ ኤርትራ ብሓፈሻ፥ ንኣብ ድያስፖራ ዝርከብ፡ብፍላይ ክኣ ንኣብ መዓስከራት ኢትዮጵያን ሱዳንን ዝርከቡ ክፍሊ ህዝብና፣ብኣትኩሮ ዝጥመት ኣብ ውሽጢ ሃገር ዝርከብ ህዝብና፣እዋኑ ብሙሉእ ህዝቢ ዓለም ኣብ ተሃውጾን ፍርሕን፣ራዕድን ዝነብረሉ ዘሎ ኩነት፣ብሰንኪ ኮሮናቫይሩስ ምዃኑ እንነብሮን እንዕዞቦ እንምክሮን ምህላውና ንኩላትና ብሩህ እዩ። እዚ ንህዝቢ ክጥርነፍን፣ደምበ ፍትሒ ሓቢሩ ዝሰርሓሉ ባይታ ክጣጣሓሉን ናይ ሓባር ጽላል ክህሉ ዝጽዕር፣ው.ሓ.ደ.ለ. ብዛዕባ እዚ
Read more
متى ستنتهي معاناة المكونات الحدودية الإرترية؟ متى ستنتهي معاناة المكونات الحدودية الإرترية؟ شفا م/نور الطبيعة الجغرافية و الحدود المشتركة غالبا تجبر حكومات الدول المتجاورة أن تتعايش جنب إلى جنب بسلام بالرغم من عدم وجود أي روابط ثقافية و تأريخية أو معتقدات دينية مشتركة بين شعوبها . فتتبادل السلع التجارية والخبرات وتقيم إتفاقيات دفاع مشتركة لتحمي أمن و سلامة أقاليمها. كما
Read more
ኮሮና ቫይረስ ንቃልሲ ደላይ ፍትሒ ህዝቢ፡ ኣንጻር መላኺ ስርዓት ህግዲፍ ይገትኦ ዶ ? ኮሮና ቫይረስ ኣብ’ዚ ንነብረሉ ዘለና መዋእል ኣዝዩ ሓደገኛ ዝኾነ ተመሓላልፊ ሕማም፡ ኣብ መላእ ዓለምና ኣለዉ ዝበሃሉ ሕክምናዊ ትካላትን ሞያውያን ዝዛረብሉ ዘለዉን፡ ኣብ ማሕበራዊ መራኸቢ ብዙሓት ከኣ ኤርትራውያን ንሓድሕድ ብኸመይ ንከላኸሎ ሓልዮት ዝመልኦ ምኽሪ ክዝርጋሕ ንርእዮ ዘለና ተወሳኺ ምስክር ዘድልዮ ኣይኮነን። ምስ’ዚ ኩሉ ዘጋጥም ዘሎ ኣህጉራዊ ጸገማት፡ ንዝጭፍለቕን
Read more
ራእይ ርሑቅን ቀረባን፡ ህዝባውን ሃገርውን ዕላማ፡ ክዕወት እንታይ ንግበር! ራእይ ርሑቅን ቀረባን፡ ህዝባውን ሃገራውን ዕላማ ክዕወት እንታይ ንግበር ዝብል ኣገዳስን እዋናውን፡ ዕቱብ ሃገራዊ ሕቶ’ዩ። እወ፡ ነዚ ሕቶ ንምምላስ ካብ’ቲ እዋናዊ ህዝባውን ሃገራውን ሕቶታት ተነጻጺሉ ዝምለስ ኣይኮነን። ኣብ ሕቶ መጻኢ ራእይ ሃገራውያን ኤርትራውያን፡ ንሕቶ ህሉው ኩነታት’ውን ዝምልስ ኣብ ሓድነት ኣተሓሳስባ፡ፍትሓዊ ፡ ንሕሉፍ ተመክሮ ከም መፈላልዩ ነጥቢ ጸብጺቡ ዘይኮነ፡ ሕድገት ዝገብር ንዕርቅን
Read more
ብወርሒ ሕዳር 2003 ኣብ ኤርትራ ዘጋጠመ ዘሕፍር ሓደጋ፡ ሎሚ ኸ ከመይ ይኸውን? ኣብ ዝሓለፈ 27 ዓመት ብፍላይ ድሕሪ ናዕቢ ተጋደልቲ መጋቢት 1993፡ ውጉኣት ሓርነት 11 ሓምለ 1994፡ ተደማሚሩ ዶባዊ ኵናት ቀዳማይ፡ ድሕሪ 18 መስከረም 2001 ከኣ ካልኣይ መድረኽ መላኺ ስርዓት ህጊድፍ ኣብ ህዝቡ ዝነበሮ ሓላፍነት፡ እንታይነት ልዕልነት ምልኪ ኣብ ኤርትራ ከም ዝነገሰ ንህዝቢ ኤርትራን ኣህጉራዊ ሕብረተ ሰብ ዓለም ዝተነጸረ ታሪኻዊ
Read more
WHO pledges to support African countries on joint coronavirus disease preparedness and response strategy Addis Ababa, 22 February 2020 – As the threat of coronavirus disease looms over the continent, the World Health Organization (WHO) promised to support African Union Member States on a common preparedness and response strategy. WHO joined Health Ministers in an Emergency Meeting on the Coronavirus
Read more
ሓያል ሓድነት ንምርግጋጽ፡ ሓይሊ የድሊ ሓያል ሓድነት ንምርግጋጽ ሓይሊ የድሊ። ፖለቲካዊ ሓይልታት ተበታቲኑ፡ ንሓደ ዕላማ እንተጨርሐ፡ ኣብ ሓደ ከስምሮ ዝኽእል ውሳኔ እንተዘይብሉ ሓይሊ የብሉን ማለት’ዩ። ሓድነት እንዳበለ እንተጨርሐ’ውን ብዘይተግባራዊ መስርሕ ክዕወት ኣይክእልን። ህዝቢ ኤርትራ፡ ኣብ ከባቢና ከምኡ’ውን ኣብ መላእ ዓለም ዝርከቡ ኣህዛብ ናብራ ሂወት ንምጥጣሕ ንምምዕርራይ ወትሩ ካብ ሓደ ሰብ ንላዕሊ ዘድልዮ ዕማም ብምትሕግጋዝ ዝፍጽምዎ ስርሓት የዘውትሩ። ኣብ ሃገርና ኤርትራ
Read more


text:
186 ስደተኛታት ካብ ገማግም ባሕሪ ሊብያ ምድሓኖም ተገሊጹ
ኤስኦኤስ ሜዲተራንንያን ዝተባህለ ትካል ግብረ ሰናይ ኣስታት 81 ስደተኛታት ትማሊ ሰንበት ቕድሚ ቑሩብ ደቓይቕ ድማ 105 ስደተኛታት ካብ ገማግም ባሕሪ ምሓኖም ገሊጹ’ሎ።ሓካይም ብዘይዶብ ኣብ ናይ ትዊተር ገጹ ብዘስፈሮ መልእኽቲ መሰረት ዳሕረዋይ ስርሒት ህይወት ኣድሕን ናይ ህይወት ኣድሕን ጀልባ ብምትዃሱ ስደተኛታት ናብ ባሕሪ ምውዳቖም ግን ኹሎም 105 ስደተኛታት ብደሓን ናብታ ዓባይ መርከብ ምብጽሖም ሓቢሩ ኣብዚ ሕጂ እዋን 356 ስደተኛታት ኣብታ መርከብ ከምዘለው ገሊጹ።
ኢፒሶዳት
-
መስከረም 30, 2022
ሕ/ሃ ካብ ሊብያ ብምብጋስ ዝካየዱ ዘይሕጋዊ ስደት ዝምልከት መርመራ ንሓደ ዓመት ክናዋሕ ወሲኑ
-
መስከረም 29, 2022
ኤርትራውያን ስደተኛታት መዓስከር ዳባት ጉዳዮም ኣቓልቦ ክወሃቦ ይጽውዑ
-
መስከረም 29, 2022
መበገሲ ሕማም ዓበቕን ሜላ መከላኸሊታቱን
-
መስከረም 28, 2022
ንግስቲ ኤልሳቤጥ ዳግማዊት ብኸመይ ይዝከራ?
-
መስከረም 28, 2022
ብሰንኪ ኣብ ክልል ኦሮምያ ዝረኣ ጎንጺ ኣሽሓት ሰባት ካብ መነባብርኦም ይመዛበሉ
-
መስከረም 27, 2022
ቃለ መጠይቕ ምስ ዶ/ር ኣረጋይ ግርማይ


text:
Press Release – Annual Meeting of the Central Council of the Organization for Unity for Democratic Change (OUDC) 28 September 2020 The annual meeting of the Central Council of the Organization for Unity for Democratic Change was conducted from 26 to 27 of September 2020. The meeting started with a welcome note from the council speaker /Mr. Hamid Dirar/. The
Read more
ተስፋና ኣይነዕርብ!!!! (ኣብ ሓቂ ዝተመርኮሰት ዛንታ።) “ንጻሕላይን ማሕላይን ሰዲድካ ‘ዶ መሬት ክወግሕ!!” ተስፋ ናጽነት” ምስ የዕረቡ ኣቦይ ገብረኣብ ዝበልዎ። ፩ይ ክፋል ሳጓ ጻሕላይ ኣብኡን ኣዲኡን ብዘውጽእሉ ሽም ኣይፍለጥን። ኣዲኡ፤ ንጉስ ክኾነላ ተመንያ ‘ንጉሰ’ ኢላ ኢያ ሽም ኣውጺኣትሉ። በዚኣ ንጉሰ ትብል ሽም ግን ዝፈልጦ ወዲ ዓዲ የለን። ‘ጻሕላይ’ ብትብል ሳጓ እዩ ዝፍለጥ። ኣወጻጽኣ እዛ ሳጓ ናታ ታሪኽ ኣለዋ። ቀዳማይ ንሱ ካብ
Read more
ንነብስኹም ብኸዩ!! መስሓቕ ሸራፋት ‘ትዕዝብቲ ስዉኣት’ ህላወኻ ሊዕሊ ሙውታት፣ ትሕቲ ህልዋት ኮይኑ እንተተሰሚዕካ ዳርጋ ምዉት ኢኻ። ካብ ምዉታት ዝፈልየካ ምስትንፋስካ ‘ዩ። ካብ ህልዋት ዝፈልየካ ከኣ ሓጥኣትካ፡ ሕሉፍ ክፉእ ግብርኻን እምነት ምጉዳልካን ‘ዩ። ካብዚ ንኽትነጽህ ንነብስኻ ብኸ። እግዚኣብሄር ንዝሃበካ ናይ መንጽሂ ዕድል ተጠቀም፣ ንስሓ እቶ። ፩ይ ክፋል መኣተዊ ካብ ጥንቲ ጥቅምቲ ጀሚሩ ህዝቢ ኤርትራ ብዘይ ኣፈላላይ ብሓባር፡ ሓላልን ሓላይን
Read more
2020 Theme: Shaping Peace Together Each year the International Day of Peace is observed around the world on 21 September. The UN General Assembly has declared this as a day devoted to strengthening the ideals of peace, through observing 24 hours of non-violence and cease-fire. This year, it has been clearer than ever that we are not each other’s enemies.
Read more
ንሕና ህዝቢ ንሕና ሃገር ርእሰ ዓንቐጽ ሓደለ 17 መስከረም 2020 ኣብ ውሽጢ ሃገር ብምልካዊ ስርዓት ህግዲፍ ዝግፋዕ ዝርገጽ ዝጭቆን፡ ኣብ ዝተፈላልየ ኵርናዓት ዓለም ብሰንኪ ምሕደራ ህግዲፍ ብስደት ፋሕፋሕ ኢሉ ዝርከብ ውሉድ ተባዕ ህዝቢ ኤርትራ፡ ጽባሕ ንመላኺ ስርዓት ጃንዳ ህግዲፍ ኣልዩ ሃገር ዘውሕስን ዘቅውም ህዝቢ እዩ። እዚ ህዝቢ’ዚ ፍትሕን ሕግን ዝተክል፡ ሰላምን ራሕዋን ዘስፍን፡ ሓድነትን ምርግጋእን ዘስፍሕ፡ ዕብየትን ስልጣነን ዘረጋግጽ እዩ።
Read more
ራዕድን ሓሶትን ህግዲፍ ክተሓዋወስ ድሕሪ መዘና ዘይብሉ መስዋእቲ ብረታዊ ተጋድሎ ንነጻነት፡ ኤርትራ ካብ መግዛእቲ ስርዓት ደርግ ነጻ ኣብ ዝወጸትሉ፡ህዝቢ ኤርትራ ደቐይ’ሉ ንዝሕደሮ ፍጹም እምነት ብግርህነቱ እንከሎ መላኺ ጃንዳ ህግዲፍ ስልጣኑ ንምድልዳል ዝዓለመ፡ ኣትኵሩ ሰርሓሉ ዝነበረ ማሕበራዊ ዝምድናታት ምብታኽ’ዩ። ብፍላይ ድሕሪ ነጻናት ከኣ ኣብ ቃልዕ ወጺኡ ብዛዕባ ቅዋምን ፍትሕን፡ ሰላም ደሞክራስን፡ ራህዋን ሓድነትን ስኒት ንዝሓቱ ኤርትራውያን መልሲ ዘይምሃብን፡ መልሲ እንተሎ ከኣ
Read more
ቃልሲ ህዝቢ ኣይዕገትንሕሰብ ኣስተውዕል ተማራመር ተባራበርሰላም ከመይ ቀኒኹም የሕዋት ተኻታተልቲ ወይብ-ሳይታት፡ሎሚ’ዉን ከም ወትሩ ‘’ቃልሲ ህዝቢ ኣይዕገትን’ዝብል ኣርእስቲ ሒዝና ፣ ሓሳብና ከነካፍል ምምጻእንና፡ መስከረም ወርሒ ናይ ባዕዲ-ግዝኣት፣ካብ ሃገርናተባሕጒጉ ዝውጸሉ፣ብረታዊ ቃልሲ ዝተጀመርሉን፡እቶም ንግዝኣተ ሕጊን፣ስልጣን ናብ ዋኑኡ ህዝቢ ክዋሃብ፣ብቅዋም እትማሓደርን ፍትሕን ዲሞክራስን ጉዑዙኡ ክጅምር ዝሓተቱ፣ ዝተሓየሩሉ ምዃና እትዝከረሉን፡ኩሉደምበ ፍትሒ ዝዋሳእ ነናቱ መዘከርን፣ምሕጽንታን፣ለበዋ፣ጽዊዒት ዘማሓላልፈሉ እዋን ኮይኑስ፣ባዓጀባንትኩርነት መልእኽቲ ሰሚዕናን ንሰምዕ ኣሎና።ንሕና’ውን እዋኑ ዝጠልቦ ብምዃኑ መጠን
Read more
መላእ ኣባል ሓደለ ዝተሳተፎ ኣኼባ ተኻይዱ ፡ መላእ ኣባል ሓ.ደ.ለ ዝተሳተፎ ኣኼባ ብቀዳም ዕለት 12 መስከረም 2020 ተኻይዱ። ኣቦ መንበር ሓ.ደ.ለ ኣቶ ተስፋሚኪኤል ዮሃንስ ኣብ መእተዊ ኣኼባ ንኣባላት እንቋዕ ደሓን መጻኹም ድሕሪ ምባል፡ ህዝብና ዝሓልፎ ዘሎ ጽንኩር ኩነታት ብፍላይ ከኣ ኮሮና ቫይረስ ብምምኽናይ ኣብ ህዝብና ዝፍጸም ዘሎ ዓመጽን በደላትን፡ ንሃገርና ከቢብዋ ዘሎ ውሽጣውን ግዳማውን ፖለቲካዊ ሓደጋታት ገሊጹ። ሓ.ደ.ለ ንምልካዊ ስርዓት
Read more
ርሑስ በዓል ቅዱስ ዮሃንስ፡ በዓል መስቀልን ውድብ ሓድነት ንደሚክራሲያዊ ለውጢ፡ ንኩሎም ኣብ ውሽጥን ኣብ ወጻእን ንዘለዉ ኣመንቲ ክርስትና ዜጋታት ኤርትራ እንቛዕ ኣብ በዓለ ቅዱስ ዮውሃንስን መስቀልን ኣብጽሓና፡ ኣብ ዓለምና ወሪዱ ዘሎ ከቢድ ሓደጋ ለበዳ ሕማም ኮሮና ተቐንጢጡ፡ ብፍላይ ከኣ ኣብ ሃገርና ዘሎ ኣሰቓቒ ኩነታት ተኣልዩ፡ ፍትሕን ሕግን፡ ሰላምን ራህዋን ዝሰፈና ሃገር ክትኸውን ዘለና ባህግን ትጽቢትን እንዳገለጽና ርሑስ ዓወደ ዓመት ይግበረልኩም
Read more
الفاتح من سبتمبر الذكرى ال 59 لتأسيس كفاحنا المسلح (1961 ) إفتتاحية الذكرى التاسعة والخمسون لانطلاق كفاحنا التحرري المسلح، الذاخر بالبطولات والقيم النضالية التأريخية للشعب الإرتري والتي يندر أن تجد لها مثيل في العالم، وخاصة خلال النضال المرير الذي خاضه الشعب الإرتري لمدة ثلاثين عاماً في الفترة ما بين العامين 1961 و1991 مسطراً أروع البطولات الوطنية.لم يحقق الشعب الإرتري طموحاته
Read more


text:
Radio Erena: 18 September, 2014
መንግስቲ ደቡብ ሱዳን፣ ኣብታ ሃገር ዝርከባ ዘይመንግስታውያን ትካላትን ኩባንያታትን፣ ንዜጋታት ወጻኢ ሃገራት ስራሕ ከይቖጽራ ዝእግድ ሓድሽ ውሳኔ ኣሕሊፉ።
እቲ ካብ ዝመጽእ ወርሒ ኣትሒዙ ኣብ ግብሪ ዝውዕል ውሳኔ፣ ነተን ኣብቲ ሃገራት ዝርከባ ዘይመንግስታውያን ትካላትን ኩባንያታትን፣ ቀዳምነት ንዜጋታት ደቡብ ሱዳን ናይ ስራሕ ዕድል ክህባ ዘገድድ’ዩ።
ኣብ ደቡብ ሱዳን ዝርከባ ዘይመንግስታውያን ትካላትን ኩባንያታትን፣ ካብ ዜጋታት ደቡብ ሱዳን ወጻኢ ሰራሕተኛ ክቖጽራ እንተደልየን፣ ኣብታ ሃገር ዘይርከብ ዓይነት ብቕዓትን ዓቕሚ ሰብን ምስ ዝኸውን ጥራይ ከምዝፍቐደለን’ውን ሚኒስተር ጉዳያት ወጻኢ ባርናባ ማርያል በንጃሚን ኣብ ዝሃቦ መግለጺ ኣፍሊጡ።
ኣብ ደቡብ ሱዳን ኣብ ዝርከባ ዘይመንግስታውያን ትካላትን ኩባንያታትን፣ ሰራሕተኛታተን ዳርጋ ብምሉኦም ናይ ወጻኢ ዜጋታት’ዮም ዝበለ እቲ ሚኒስተር፣ እዚ ድማ ኣብ ዜጋታት ደቡብ ሱዳን ምዕዝምዛም ከምዝፈጠረ ኣገንዚቡ።
ደቡብ ሱዳናውያን፣ ብስእነት ስራሕን ካልእ ማሕበራዊ ሕሰምን እናተጎሳቖሉ፣ ዘይመንግስታውያን ትካላትን ኩባንያታትን ናይ ስራሕ ኦድላት ንካልኦት ዜጋታት ክህባ ፍታሒ ኣይኮነን ክብል’ውን ደምዲሙ።
እዚ ሓድሽ ሕጊ፣ ኣብ ግብሪ ካብ ዝውዕለሉ ዝመጽእ ዘሎ ወርሒ ከኣ ኣብ ኩለን ዘይመንግስታውያን ትካላታን ኩባንያታትን ምቁጽጻር ክግበር ምዃኑ መንግስቲ ደቡብ ሱዳን የጠንቅቕ።
ኣብ ደቡብ ሱዳን፣ ኣብ ከተማ ጁባን ካልኦት ከተማታትን ገጠራትን ዝተዋፈራ ልዕሊ ሓደ ሚእቲ ዘይመንግስታውያን ትካላትን ኩባንያታትን ክህልዋ እንከለዋ ኣብ ዝተፈላለየ ስራሕ ዝተዋፈሩ ዜጋታት ኤርትራ፣ ኢትዮጵያ፣ ሱዳን፣ ኡጋንዳን ኬንያን’ውን ብብዝሒ ምህላዎም ይፍለጥ።
ደቡብ ሱዳን ነዚ ሓድሽ ሕጊ ድሕሪ ምእጽኣ፣ ንናይ ወጻኢ ዜጋታት ክትሰጉግ’ያ ዝብል ስግኣት እኳ እንተሎ፣ ሚኒስትሪ ጉዳያት ወጻኢ እታ ሃገር ኣብ ዝሃቦ ተወሳኺ መብርሂ ግና፣ ዝኾነ ወጻእተኛ ከምዘይስጎግ ኣነጸኢሩ።
ብፍላይ “ኬንያውያን፣ ኡጋንዳውያን፣ ኢትዮጵያንን ኤርትራውያንን ክንስጎግ ኢና” ዝብል ስግኣት ከይሓድሮምን ኣብ ደቡብ ሱዳን ክንዲ ዝደለዩ ክልጸንሑ ከምዝኽእሉን ሚኒስተር በርናባ ኣብ መግለጺኡ ኣረጋጊጹ።
========================================


text:
ከተማ ኒውዮርክ ነቲ ልምዳዊ ናይ ሓድሽ ዓመት በዓል ንምክያድ አብ ናይ መጨረሻ ምድላው ትርከብ ብፍላይ ነቲ ዝለዓለ ምድላው ዝተገብረሉ አብ ነፍሲ ወከፍ ዓመት ፍርቂ ለይቲ አብ ታይም ስኳር ዝካየድ ምስንዳው ብዘንጸባርቕ ጥርሙዝ ዝተሰርሓ ኩዕሶ፡ አብዚ ክብረ በዓል ካብ ሓደ ሚሊዮን ንላዕሊ ሰባት ብኣካል ኣብቲ ቦታ ክሳተፉ ትጽቢት ተጌሩሎም ኣሎ ብተወሳኺ ካልኦት ልዕሊ ሓደ ቢሊዮን ዝኾኑ ሰባት ብቴሌቭዥን ክከታተልዎ ተስፋ ተጌሩሉ’ሎ።
ፕረዝደንት ኣዳለውቲ ክብረ በዓል ታይም ስኳር ቲም ቶምኪንስ ብዛዕባ’ቲ ክብረ-በዓል ከምዚ ኢሉ’ሎ።
‘ካብ ዝተፈላለዩ ክፋላት ዓለምን ብዙሕነትን ሰባት ብሓባር ናብዚ ቦታ ይመጹ። ንሓደ ኣብ ጋና ዝነብር ሰብ አብ ብሮንክስ ዘለው ቤተሰቡ ናብዚ ክብረ-በዓል ክመጽእ ይጋብዝዎ። ንነፍሲ ወከፍ ክፋል ዓለም ዝውክሉ አብዚ ክብረ-በዓል ይሳተፉ ስለዝኮነ ይመስለኒ እዚ አበዓዕላ ኒውዮርክ አብ መላእ ዓለም ተዓዘብቲ ዘለውዎ።’
ሰበ-ስልጣን ከተማ ኒውዮርክ አብታ ከተማ ንዘሎ ጽኑዕ ጸጥታ አስታት 6000 ዝኾኑ ሓይሊ ፖሊስ ከምዝዋፈር ግን ኸአ እቲ በዓል ከምዝቕጽል ይገልጹ።
እዚ ከምዚ’ኢሉ ኸሎ አብ ዋና ከተማ ቤልጁም ብራስልስ ተመዲቡ ዝነበረ ድሮ በዓል ሓድሽ ዓመትን ምትኳስን ርችትን ግን ብዘሎ ስግኣት መጥቓዕቲ ሽበራ ከምዝተሰረዘ ተፈሊጡ’ሎ። ነቲ 130 ሰባት ዝቐተለ መጥቓዕቲ ፓሪስ ካብ ዝፈጸሙ 4 ሰባት ካብ ቤልጁም ብምኳኖምን አብዚ ሰሙን ድማ ሰበ-ስልጣን’ታ ሃገር አብ ብራስለስ ምስ ዝተሓለነ መጥቓዕቲ ሽበራ ብዝተአሳሰር ክልተ ጥርጡራት አብ ትሕቲ ቁጽጽር ምእታዎም ይፍለጥ። እንተኾነ ግን ነበርትን በጻሕትን’ቲ ሃገር በዚ ኩነታት ከምዘይሰናበዱ’ዮም ዝገልጹ።
ምሉእ ትሕዝቶ አብዚ ምስማዕ ይኸአል።


text:
Radio Erena: 16 September 2022
ኢትዮጵያን ደቡብ ሱዳንን ኣብ ምትሕብባር ጸጥታ ዘተኮረ ስምምዕ ከምዝኸተማ ተገሊጹ።
እቲ ብሰሉስ 13 መስከረም፣ ኣብ ኣዲስ ኣበባ ዝተኸተመ ስምምዕ፣ ኣብ ምልዋጥ ሓበሬታ፣ ኢሚግሬሽን፣ ዶብ ሰገር ገበናት፣ ጸረ ሽበራን ስልጠና ክኢላታትን ዘጠቓለለ’ዩ።
ኣብ ኢትዮጵያ ዝርከብ፣ ብኣማኻሪ ፕረዚደንት ደቡብ ሱዳን፣ ቱት ጋትልዋክ ማኒም፣ ሚኒስተር ውሽጣዊ ጉዳያት፣ ማሕሙድ ሰልልልሎሞን ኣጅን ዳይረክተት ውሽጣዊ ጸጥታን ድሕነትን፣ ኣተም ማሮል ቢያን ዝትወከለ ልኡኽ መንግስቲ ደቡብ ሱዳን፣ ኣብ ኣዲስ ኣበባ ምስ ዝተፈላለዩ ሓለፍቲ ጸጥታን ድሕነትን ኢትዮጵያ ከምዝተራኸቡ ሱዳን ትሪቡን ኣረጋጊጹ።
ርክብ ሓለፍቲ ጸጥታን ድሕነትን ኢትዮጵያን ደቡብ ሱዳንን፣ ኣብ ምትሕብባር ዘተኮረ ስምምዕ ንምኽታም ዝዓለመ ምዃኑ እኳ እንተተጠቕሰ፣ ካልእ ተልእኾታት ክህልዎ ከምዝኽእል ዝተፈላለዩ ወገናት ይእምቱ።
ኢትዮጵያ እትሃንጾ ዘሎ ዲጋ ተሃድሶ፣ ኣብ ዶብ ደቡብ ሱዳን ዝርከብ ምስ ምዃኑ፣ ካብ ግብጺን ሱዳንን ክመጽእ ንዝኽእል ስግኣት ብዛዕባ ክግበር ዝኽእል ምትሕግጋዝ ዝዓለመ ምዃኑ’ዩም ተንቲኖም።
ርክብ ሓለፍቲ ጸጥታን ክልትኤን ሃገራት፣ ነቲ ደቡብ ሱዳን ብጉዳይ ዶብ ንዝሰሓሓባ ዘለዋ ኢትዮጵያን ሱዳንን ንምሽምጋል ዘቕረበቶ እማመ ተቐባልነት ከየስእኖ እቶም ወገናት ብተወሳኺ ሻቕሎቶም ገሊጾም።
========================


text:
Helsingborg
ናይ መጠረሽታ ዝተሓደሰሉ፡ 18 1 2021
ሄልስንግቦሪ፡ ቅርበት ናብ መሳጢ ተፈጠሮኣዊ ከባቢን፡ ቅርበት ናብ ኣውሮጳን ዝልለ ምምሕዳር ከተማ እዩ። ናብ ጎረቤት ሃገር ዴንማርክ 20 ደቒቕ ናይ መርከብ ጉዕዞ’ዩ። ካብ ሄልስንግቦሪ፡ ብባብሩ ኣብ ውሽጢ ሓጺር ግዜ፡ ናብ ከተማታት ሉንድ፡ ማልሞ ከምኡ ውን ኮፐንሃገን ክትከዱ ትኽእሉ። ኣብ ማእከል-ዕድጊ ከተማ ሄልስንቦሪ፡ ብርክት ዝበላ ድኳናት፡ ኣብያተ-መግብን እንዳ-ሻሂታት ኣለዋ። ኣብዚ ከተማ’ዚ፡ ብርክት ዝበለ መናፈሻታት ዝርከብ ኮይኑ፡ ገማግም-ባሕሪ፡ ጫካ-ኣግራብ ከምኡ ውን ነኣሽቱ ዓዲታት ካብቲ ከተማ ኣብ ናይ ዳርባ-እምኒ ርሕቀት ይርከብ።
ሓበሬታ ብዛዕባ ምምሕዳር ከተማ
ብዝሒ-ህዝቢ147,191
ስፍሓት መሬት423 ኪሜ²
ርሕቐት ካብ ዓበይቲ ከተማታት
- Helsingör 11 ኪሜ
- Malmö 65 ኪሜ
- Halmstad 81 ኪሜ
- Trelleborg 97 ኪሜ
መንበሪ-ገዛ
ምምሕዳር ከተማ ሄልስንቦሪ፡ 130000 ተቐማጦ ኣለዉዎ። መብዛሕትኦም ኣብ መንበሪ-ኣባይቲ ዝነብሩ ኮይኖም ገለ ውን ኣብ ቪላታት ይቕመጡ። ኣብዚ ምምሕዳር ከተማ'ዚ፡ ዝግዛእን ዝካረን ኣባይቲ ይርከብ። እታ ብምምሕዳር ናይዚ ከተማ እትውነን ትካል ክራይ-ኣባይቲ ሄልስንቦር-ሄም ትበሃል። መንበሪ-ገዛ ምስ ዘድልየኩም ተመዝጊብኩም ሪጋ ምሓዝ የድልየኩም። እዚ ትካል ክራይ-ኣባይቲ'ዚ፡ ኣብ ከተማ ሄልስንቦር፡ ካታርፕ፡ ሞርኣርፕ፡ ፖኣርፕን ኦዶክራን፡ ዝካረ ኣባይቲ ኣለዎ። ኣብዚ ከባቢ ገዛ ክትዕድጉ ትሓስቡ ምስ እትህልዉ፡ ኣብ ኢንተርኔት ብምእታው ደላሎ-ኣባይቲ ክትረኽቡ ትኽእሉ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ምምሕዳር ከተማ ሄልስንቦሪ ዝነብሩ ሰባት፡ ካብ ዝተፈላለየ ኩርንዓት ዓለም፡ ዝመጹ እዮም። ንቋንቋታት ሽወደን ዴንማርክን ወጊንካ፡ ኣብዚ ከተማ'ዚ፡ ብርክት ዝበሉ ዝዝረበሎም ካልኦት ቋንቋታት ኣለዉ። ንኣብነት፡ ዓረበኛ፡ ኢራነኛ፡ ቦስንያ-ክሮኦሽያ-ሰርብያ፡ ቱርኪ፡ ቬትናም፡ ፖላንድ፡ ባዲናኒ፡ ክልእ ላህጃታት ኩርዳውያንን ይርከቦም።
ማሕበራትን ምትእኻባትን
ኣብ ምምሕዳር ከተማ ሄልስንቦሪ ብርክት ዝበላ ማሕበራት ኣለዋ። እዘን ማሕበራት እዚኣተን ኣብ ዝተፈላለየ መዳያት ዝነጥፋ እየን። ንኣብነት ስፕርት፡ ጸወታታት ምስጋር መሰናኽላት ወዘተ። ኣብ መርበብ-ሓበሬታ ምምሕዳር ከተማ፡ ተወሳኺ ሓበሬታ ኣለኩም። ኣብዚ ዝተጠቕሰ መርበብ-ሓበሬታ ኣብ ዝርከብ መዝገብ-ማሕበራት ውን ኣቲኹም ከተናድዩ ወይ ዝርዝር ናይተን ማሕበራት ክትረኽቡ ትኽእሉ። ኣብ ምምሕዳር ከተማ ሄልስንቦሪ ብርክት ዝበላ ናይ ስደተኛታት ማሕበራት ውን ኣለዋ። ተወሳኺ ዝርዝር ብዛዕባ እዘን ማሕበራት ኣብ መርበብ-ሓበሬታ ምምሕዳር ከተማ፡ ኣለኩም።
ኣብቲ ከባቢ ብቐረባ እንታይ ይርከብ
ኣገልግሎት
ኣብቲ ብቴራስትራፑር ዝፍለጥ፡ ኣብ ሕምብርቲ ከተማ ሄልስንቦሪ ዝርከብ ከባቢ፡ ማእከል-ርኽክብ ምምሕዳር ከተማ ኣለኩም። ናብ ምምሕዳር ከተማ ሄልስንቦሪ ዝቐንዐ ሕቶታት ምስ ዝህልወኩም ናብዚ ማእከል'ዚ ብምኻድ፡ ክትዘራረቡ ትኽእሉ። ብኣካል ክትከዱ፡ ክትድውሉ ወን ብኢሜል መልእኽቲ ክትሰዱልና ይኽእሉ። ንቁጽሪ ስልኪ ወይ ውን ኢሜይል ናይ'ዚ ማእከል ኣብ መርበብ-ሓበሬታ ምምሕዳር ከተማ፡ ኣለኩም።
ኣብ ማእከል ከተማ ሄልስንቦሪ፡ ማለት ካብ ገዛ ወጻኢ፡ ብነጻ ናይ ኢንተርነት ኣገልግሎት፡ ኣለኩም። ኮምፒተርኩም፡ ኣይፓድ ወይ ውን ብሞባይል ብመስመር ኢንተርነት ምምሕዳር ከተማ ክትጥቀሙ ትኽእሉ። እታ መስመር ናይ ኢንተርነት፡ ሄልስንቦሪ፡ ትበሃል። ቤት-ጽሕፈት ዕዮ (ኣርበትስፎርመድሊንገን) ኣብ ጎደና ሶደርጋታን ቁጽሪ 39 ኣለኩም። ሓደስቲ ፍቓድኩም ዝወሰድኩም ስደተኛታት ምስ እትኾኑ፡ ናብ ቤት-ጽሕፈት ዕዮ ብምኻድ ክትምዝገቡ ትኽእሉ።
ዕድጊ
ኣብ ሕምብርቲ ከተማ ሄልስንቦሪ፡ ብርክት ዝበላ ድኳናት ኣለዋ። ካብ ሄልስንቦሪ ውጽእ ኢልካ፡ ቬላ ተባሂሉ ዝጽዋዕ፡ ብርክት ዝበላ ድኳናት ዝሓቆፈ ሰፊሕ ናይ ዕድጊ-ማእከል ኣሎ። ኣብዚ ማእከል'ዚ ንኣብነት ድኳን ኢኪያ ኣለኩም። ኣብ ምሉእ ምምሕዳር ከተማ ሄልስንቦሪ ብርክት ዝበላ ድኳናት ዝገለገለ-ንብረት ኣለዋ።
ቤት-ንባብ
ኣብ ከተማ ሄልስንቦሪ እታ ዝዓበየት ቤት-ንባብ፡ ስታድስ-ቢብልዮቴከት ትበሃል ኮይና፡ ኣብ ስታድስፓርከን ዝበሃል ከባቢ ወይ ጎደና ቡልብሩጋታን ቁጽሪ 1፡ ትርከብ። ኣብዛ ቤት-ንባብ ብርክት ዝበላ ብዝተፈላለየ ቋንቋታት ዝተዳለወ መጻሕፍቲ ኣለኩም። ንክፍቲ-ሰዓታት ንዝምልከት ኣብ መርበብ-ሓበሬታ ናይቲ ቤት-ንባብ፡ ኣቲኹም ክትርእዩ ትኽእሉ።
ኣገልጎት ክንክን ወይ ሕብሐባ ቆልዑ
ህጻናት፡ ሓደ ዓመት ምስ መልኡ ኣብ መውዓሊ-ህጻናት ቦታ ክወሃቦም ይኽእል። ኣብዚ ናይ መውዓሊ-ህጻናት፡ ክሳብ 6 ወይ ውን 7 ዕእመት ዝመልኡ ኣብኡ ይጸንሑ። ኣብ ምምሕዳር ከተማ ሄልስንቦሪ 130 መውዓሊ-ህጻናት ኣለዋ። እዘን መውዓሊ-ህጻናት ዝተፈለላየ ኣንፈታት ዘለወን ክኾና ይኽእላ። ንኣብነት ገሊአን ንተዛረብቲ ቋንቋ ዓረብ ዘአንግዳ፡ ገሊአን ውን ንሕማም ኣዝማ ወይ ውን ኣለርጂ ዘለዎም ህጻናት ጥራይ፡ ዝቐንዓ ክኾና ይኽእላ።
ኣብ መውዓሊ-ህጻናት ዝሰርሑ መምህራን ወይ ውን ተኸናኸንቲ ህጻናት ኣለዉ። ዝርዝር ኣስማት ናይተን መንግስታውን ናይ ግልን ዝኾና፡ ኣብ ሄልስንግቦሪ ዝርከባ መውዓሊ-ህጻናት፡ ኣብ መርበብ-ሓበሬታ ምምሕዳር ከተማ ትረኽብዎ። እተን ብምምሕዳር ከተማ ዝውነና መውዓሊ-ህጻናት ኩንስካፕስ-ስታደን ተባሂለን ክጽውዓ እንከለዋ፡ እተን ናይ ግሊ ከኣ፡ ፍሪስትወንደ ፎሽኩሉር ይበሃላ።
ኣብ ከተማ ሄልስንቦሪ፡ ብርክት ዝበላ ማእከል-ስድራቤታት ኣለዋ። ኣብዚ ማእከል'ዚ ደቕኹም ሒዝኩም ብምምጻእ ምስ ካልኦት ስድራቤታት ክትራኸቡ ትኽእሉ። ኣብ ከባቢኹም ብቐረባ ዝርከብ ማእከል-ስድራቤታት ምህላዉን ዘይምህላዉን ንምፍላጥ፡ ኣብ መርበብ-ሓበሬታ ምምሕዳር ከተማ ብምእታው ክትረኽብዎ ትኽእሉ።
መባእታ ኣብያተ ትምህርትን ካልኣይ ደረጃ ኣብያተ ትምህርትን
ኣብ ከተማ ሄልስንቦሪ፡ 60 ናይ መባእታዊ-ደርጃ ኣብያተ ትምህርታት ኣለዋ። እዘን ኣብያተ-ትምህርታት ዝተፈላለየ ኣንፈታት ኣለውን። ንኣብነት፡ ሙዚቃ፡ ዳንስ፡ ተፈጥሮኣዊ-ፍልጠት ወይ ውን ቋንቋ። ብዜካ እዘን ዝተጠቕሳ ኣብያተ-ትምህርታት ውን ሓንቶ ናይ ቋንቋ እንግሊዝ ቤት-ትምርህቲ ካልእ ውን ናይ ቋንቋ ሽወደንን-ዓረብን ቤት-ትምህርቲ ኣለዋ።
ኣብ ከተማ ሄልስንቦሪ፡ 20 ናይ ካልኣይ-ደረጃ ኣብያተ-ትምህርታት ኣለዋ። እዘን ኣብየተ ትምህርታት ኣብ ፍሉይ ዓውዲታት ዘትኮራ እየን። ንኣብነት፡ ስፖርት፡ ሳዕስዒት፡ ትያትር፡ ሙዚቃ፡ ተፈጥሮኣዊ-ፍለጠት፡ ኢደ-ጥበብ ወዘተ የጠቓልል። እተን ብምምሕዳር ከተማ ዝውነና መውዓሊ-ህጻናት ኩንስካፕስ-ስታደን ሄልስንቦሪ ተባሂለን ክጽውዓ እንከለዋ፡ እተን ናይ ግሊ ከኣ፡ ፍሪስትወንደ ስኩሉር ይበሃላ።
ዕድላት ትምህርቲ
ሕብረተ-ሰብ ሽወደን ብኸመይ ይመሓደር ንኽትፈልጡ፡ ሓላፍነት ዝወስድ፡ ምምሕዳር ከተማ ሄልስንቦሪ እዩ። ቋንቋ ሽወደን ንኽትመሃሩ ሓላፍነት ዝወስድ ውን እቲ ምምሕዳር ባዕሉ እዩ። መደብ ትምህርቲ ቋንቋ ሽወደን ንሓደስቲ፡ ኤስ-ኤፍ.ኢ ተባሂሉ ብኣሕጽሮተ-ቃል ይጽዋዕ። ናብዚ ናይ ትምህርቲ ቋንቋ መደብ ብኸመይ ትምዝገቡ፡ ከምኡ ውን ተወሳኺ ዝርዝር ብዛዕባ እዚ ትምህርትን፡ ኣብ መርበብ-ሓበሬታ ምምሕዳር ከተማ ኣለኩም።
ኣብ ማእከል ትምህርቲ-ዓበይቲ ኣብ ከተማ ሄልስንቦሪ፡ ናይ ካልኣይ-ደረጃ ትምህርቲ ይወሃብ። ኣብ ከተማ ሄልስንቦሪ ክፋል ሉንድ ዩኒቨርስቲ (ካምፓስ-ሄልስንቦሪ) ይርከብ። ኣብ ሄልስንቦሪ፡ ነቶም ናይ ምምዕባል ጸገማት ወይ ውን ኣእምሮኣዊ ጉድለት ዘለዎም ተመሃሮ፡ ዝዓለመ ቤት-ትምህርታት ውን ኣሎ።
ኣገልጎት ጥዕና
ኣብ ከተማ ሄልስንቦሪ፡ ብምምሕዳር ኣውራጃ ስኮነ ዝእለያ፡ ብርክት ዝበላ ጥዕናዊ-ማእከላት ኣለዋ። ምስ እትሓሙ፡ ብቐዳምነት ናብ ከባብያዊ ማእከል-ጥዕና ክትከዱ ኣለኩም። ንማእከላት-ጥዕና ዝምልከት ዝርዝር፡ ኣብ መርበብ-ሓበሬታ ኣውራጃ ስኮነ፡ ኣለኩም። ኣብ ከተማ ሄልስንቦፕሪ ውን እንተኾነ፡ ዓባይ ሆስፒታል፡ ትርከብ።
ናይ ቋንቋ ድግፍ-ተርጓሚ ምርካብ
ቋንቋ ሽወደን ዘይትመልኩ ምስ እትኾኑ፡ ምስ ምምሕዳር ከተማ ሄልስንቦሪ ኣብ እትገብርዎ ርኽክብ፡ ተርጓሚ ከም ዝቍጸረልኩም ይግበር። ተርጓሚ የድልየኩም ምስ ዝኸውን፡ ኣቐዲምኩም ንዝምልከቶ ክፍሊ-ምምሕዳር ሓብሩ። ድሕሪ ምሕባርኩም ንሕና ውን ብነጻ ናይ ተርጓሚ ድጋፍ ከም ዝግበረልኩም፡ ክንገብር ኢና።
ኣገልግሎት መጎዓዝያ
ኣገልጎት መጎዓዝያ ካብን ናብን ከተማ ሄልስንቦሪ፡ ስሉጥ እዩ ክበሃል ይከኣል። እተን ኣብቲ ከባቢ ዝመላለሳ ባቡራት ኣብ ከተማ ሄልስንቦር፡ ቫላኦክራ፡ ሪደቤክ፡ ጋንቱፍታ፡ ፖኣርፕ፡ ሞርኣርፕ፡ ኦዶክራን ካታርፕን ደው ብምባል ሰብ ይጽዕናን የራግፋን። ኣብ ውሽጢ ከተማ ሄልስንቦሪ ው እንተኾነ ካብ ሓደ ጫፍ ናብቲ ሓደ ዝመላለሳ ኣውቶቡሳት ኣለዋ። ንኣገልግሎት መጎዓዝያ ዝምልከት ዝርዝር፡ ኣብ መርበብ-ሓበሬታ ኣገልግሎት መጎዓዝያ ኣውራጃ ስኮነ (ስኮነ-ትራፊክ)፡ ኣለኩም።
ስራሕን ትካላት ናይ ምምስራት ተኽእሎታትን
ኣብ ከተማ ሄልስንቦሪ፡ ናይ ባዕልኹም ትካል ክትምስርቱ ዘተባብዕ ሃዋህው፡ ኣሎ። ብምምሕዳር ከተማ ውን፡ ወነንቲ ትካል ወይ ውን ትካል ክምስርቱ ንዝደልዩ ወገናት፡ ብርክት ዝበለ ድጋፍ ይግበረልኩም። ተወሳኺ ዝርዝር ንምምስራት ትካል ኣብ ከተማ ሄልስንቦሪ ብዝምልከት፡ ኣብ መርበብ-ሓበሬታ ምምሕዳር ከተማ ኣለኩም። ኣብ መርበብ-ሓበሬታ ቤት-ጽሕፈት ዕዮ ብምእታው፡ ኣብ ከተማ ሄልስንቦሪ ዝርከብ፡ ክፍቲ ናይ ስራሕ-ቦታታት ክትርእዩ ትኽእሉ።


text:
ሕጂ ኣብዚ ክተመልክቱ ትኽእሉ፤ እቲ ዝስዕብ ድማ ክትፈልጡዎ ዝግባእ’ዩ።
To return to the language resources page, click here.
ፈንድ ኢነርጃይዝ ኮሎራዶ ጋፕ፡ ኣብ መላእ ግዝኣት ኮሎራዶ ሞተር ቑጠባ ንዝኾኑ ደቀቕትን ኣናኣሽቱን ስራሕቲ ንግዲ ንምዕባይን፡ ልዕሊ 31 ሚሊዮን ዶላር ልቓሕን ሓገዝን ንኣናኣሽቱ ስራሕቲ ንግድ ይህብ። ኣብዚ፡ ትሕቲ 25 ቀዋሚ ሰራሕተኛታት ዘለዎም ትካላት ድማ ክሳብ 15 ሽሕ ዶላር ሓገዝን 20 ሽሕ ዶላር ልቓሕን ዝርከቦ 35 ሽሕ ዶላር ፋይናንሳዊ ሓገዝ ንምርካብ ክሓቱ ይኽእሉ።
ካብ ሕጂ ጀሚርኩም ክተመልክቱ ትኽእሉ፤ ቐጻሊ ዝርርባት ድማ ብኢነርጃይዝድ ኮሎራዶ ክቐርበልኩም እዩ። ብዛዕባ እዚ ፈንድ ተወሳኺ ሓበሬታ ንምርካብ ነዚ ፈለግ ተኸተሉ።
እቲ ምምልካትን ሓገዝ ገንዘብን ብዙርያ ዝፍጸም ኮይኑ ክሳብ መወዳእታ ታሕሳስ 2020 ክዘልቕ’ዩ። እቲ መስርሕ ‘ኣቐዲሙ ዝመጽአ ቀዲሙ ይተኣናገድ’ ብዝብል ዘይኮነ፡ ኣብ ጸገም ዘለውን ሓገዝ ንዘድልዮምን ቐዳምነት ዝረኽብሉ ውድድር እዩ። ተወሳኺ ሓበሬታ ቐጺሉ ኣሎ።እዚ ማመልከቻ ኣብዚ ግዜ እዚ ተዓጽዩ እዩ ዝርከብ፣ ብዛዕባእዚ ናይ Gap Fund ብ Energize Colorado ክትፈልጡእንተደሊኹም። እዚ ናይ ብዙሕ ዓመት ፕሮግራም እዩ ካብዚንላዕሊ ኣብ ስራሕ ዝውዕሉ ዕድላት እውን ክህልዉ እዮም።ኣድላዪ እንተኾይኑ ክፍቲ ማመልከቻኹም ምጥቃም ትኽእሉ። መልጎም፡ ትርጉም ስጳኛ ንኣመልከትቲ አሁኑኑ ያመልክቱ
ብኸመይ ክተመልክት ትኽእል?
- ነቶም ኣብ ላዕሊ ዘለው ፈለጋት ተኸተሉ
- እቲ ምምልካት ብቋንቋ ኢንግሊዘኛ ኮይኑ እቲ ቅጥዒ ንምውዳእ ዝሕግዘኩም ናይ ስጳኛ ትርጉም’ውን ኣሎ’ዩ
- እቲ ሓባሪ ጽሑፍ ብምውራድ ኣብ ምምላእ እቲ መመልከቲ ተጠቐሙሉ
- እቲ ብቀጥታ ብኢንተርነት ዝውገን መመልከቲ ብቋንቋ ስጳኛ ወይ’ውን ብዝመረጽኹምዎ ቋንቋ ክትመልኡ ትኽእሉ
- ቅድሚ ኹሉ ግን ኣድላዪ መረዳእታ ኣክቡ። ብምኽንያት ለበዳ ኮቪድ-19 ዝተፈጥረ ቑጠባዊ ጸገም ዘርኢ ዝተፈላለዩ ሰነዳት ክንቕበል ንኽእል ኢና። ስለ ዝኾነ ድማ ብምኽንያት እዚ ቫይረስ ክንደየናይ ከም ዝተጎዳእኹም ዘረጋግጹ ሰነዳት ኣቕርቡ። እዚኦም፥
- ናይ ባንኪ ዝርዝር
- ቅብሊት መሸጣ
- ጸብጻብ ከስብን ክሳራን
- ከፈልቲ ግብሪ ምዃንኩም ዘረጋግጹ ሰነዳት እዮም።
- ኢነርጃይዝ ኮሎራዶ እዚ መመልከቲ ንምምላእ ትርጉም ሓዊሱ ናይ ስልጠና ፕሮግራም ይህብ’ዩ። ኣብቲ መርበብ ዘሎ ሓበሬታ ርኢኹም ሕቶ እንተሃልይኩም ንተወሳኺ ሓገዝ ንጉጅለ ቴክኒካዊ ሓገዝ ተወከሱ። ቀለልቲ ሕቶታት ንምምላስ ወይ’ውን ኣድላዪ ሰነዳት ኣብ ምድላው ክንሕግዘኩም ቅሩባት ኢና። ካብ ንጉሆ ሰዓት 6፡00 ክሳብ ምሸት ሰዓት 6፡00 ኣብ ዘለው ሸውዓተ መዓልታት ብ 1-800-471-0628 ክትድውሉልና ወይ’ውን ናብ [email protected] መልእኽቲ ክትልእኹልና ትኽእሉ።
እቲ ዝምልከቶ መን’ዩ?
- ንኣሽቱ ትካላት ንግዲ ወይ’ውን ብብሕቲ ዝውነኑ – ብሕታዊ ዋንነት ኮሎራዶን ንኣሽቱ ትካላት ንግድን ኤልኤልሲኤስ፣ ኤስ – ክሮፕን ካልኦት ዓይነት ንግድን ዘጠቓለሉ’ዮም።
- ንትርፊ ዘይተጣየሹ፡ እዚኦም ብቐጥታ ንኣሽቱ ትካላት ንግዲ፣ ቑጠባዊ ልምዓት ወይ’ውን ኣብ ቱሪዝም ከም ቤት ምኽሪ ንግዲ፣ ቤት ጽሕፈታት ከባቢያዊ መራሕቲ በጻሕትን ትካላት ቑጠባዊ ልምዓትን ንምሕጋዝ ልኡኽ ዝሓዙ’ዮም።
- ትሕቲ 25 ሰራሕተኛታት፡ እቶም ኣመልከትቲ ትሕቲ 25 ቀዋሚ ሰራሕተኛታት ክህልዎም ኣለዎ። እቲ ኣስራሒ፡ ኣብ ዕረፍቲ ዘሎ ሰራሕተኝኡ’ውን ከካትት ይኽእል’ዩ።
- ብኮቪድ-19 ዝተጸለወ፡ እቶም ኣመልከትቲ ብምኽንያት ለበዳ ኮቪድ-19 ዝገጠሞም ቁጠባዊ ክሳራታት ዘረጋግጽ መረዳእታ ከቕርቡ ኣለዎም። እዚ፡ ናይ ባንኪ ዝርዝር፣ ቅብሊት መሸጣ፣ ጸብጻብ ከስብን ክሳራን፣ ከፋሊ ግብሪ ምዃንኩም ዘረጋግጽ ከምኡ’ውን ካልኦት ነቲ ዘሎ ቁጠባዊ ክሳራ ዘርእዩ የጠቓልል።
ቀዳምነት ዝወሃቦም ድማ፥
- ዝኾነ ኣብ ኮሎራዶ ዝርከብ ወናኒ ንኣሽቱ ትካላት ንግዲ ከመልክት ይኽእል’ዩ። ቀዳምነት ዝወሃቦም ኣመልከትቲ ግን፡
- መብዛሕትኦም ብጸለምቲ፣ ደቀባት፣ ገዳይም፣ ደቂ ኣንስትዮን ዝውነኑ
- ትሕቲ 50 ሽሕ ህዝቢ ኣብ ዝነብረሉ ገጠር ከባቢ ዘለው
- ኣብ ቱሪዝም ዝነጥፉ
- ውሑድ ናይ ገንዘብ ዓቕሚ ዘለዎም ወይ’ውን ካብ ፌደራል፣ መንግስቲ እቲ ክልል ወይ ካልኦት ኣለቃሕቲ ትካላት፡ ፋይናንሳዊ ሓገዝ ዘይረኸበ
ንተወሳኺ ሓበሬታ Frequently Asked Questions ዝብል ገጽ ተወከሱ።
Questions about the Gap Fund? Contact: 1-800-471-0628
(Mon.-Fri. 6 a.m.-8 p.m., Sat.-Sun. 6 a.m.-3 p.m.)
or e-mail
GapFundS[email protected]
Learn more about the Gap Fund by visiting our Frequently Asked Questions.


text:
Radio Erena: 01 August 2019
ኣምባሳደር ኤርትራ ኣብ ፈረንሳ፣ ሃና ስምኦን፣ ናብ ኤርትራ ክትምለስ ድሕሪ ዝቐረበላ ጻውዒት፣ ደሃያ ጠፊኡ ከምዘሎ ዲፕሎማስያውይን ምንጭታት ኤረና ኣፍሊጦም።
እታ ኣምባሳደር፣ ናብ ኤርትራ ከምዝተመልሰት ዝገልጹ ወገናት እኳ እንተለዉ፣ ሬድዮ ኤረና ዝተወከሰቶም ካልኦት ብኣንጻሩ ናብ ካልእ ኤውሮጳዊ ሃገር ከምዝኾብለለት ይጠቕሱ።
እታ ንመንግስቲ ኤርትራ ብምድጋፍ፣ ኣብ ኤውሮጳ ቅድመ-ግንባር ተሰሊፋ ዝጸንሐት ኣምባሳደር፣ ንሚኒስተር ጉዳያት ወጻኢ፣ ዑስማን ሳልሕ ብምስናይ ናብ ፈረንሳ ይመላለስ ምስ ዝነበረ ኣማኻሪ ፕረዚደንት ኣቶ የማነ ገብርኣብ ኣብ ዝተፈላለየ ጉዳያት ዘይምስምማዕ ከምዝጸንሐ’ዩ ዝግለጽ።
እታ ኣምባሳደር፣ ድሕሪ’ቲ ኣብ መንጎ ኤርትራን ኢትዮጵያን ዝተጀመረ ርክብ፣ ምስ ኤምባሲ ኢትዮጵያ ብምዃን፣ “ተደሚርና” ኣብ ዝብል ምሸት ሓቢራቶም ከምዝምሰየት ይፍለጥ።
ኤምባሲ ኢትዮጵያ ኣብ ፈረንሳ፣ ብዛዕባ’ቲ፣ ኣብ መንጎ ፈረንሳን ኢትዮጵያን ተጀሚሩ ዘሎ ምምስራት ሓይሊ ባሕሪን ገዘፍቲ ወፍርታትን ዘጠቓለለ ስምምዓት ኣብ ንጡፍ ስራሕ ክጽመድ እንከሎ፣ ኤምባሲ ኤርትራ ኣብ ዲፕሎማስን ምሕያል ዝምድናታት ምስ ፈረንሳ ዛሕቲሉ’ዩ ዝርከብ።
=============


text:
ኣብ ኦሃዮ ዩኒቨርሲቲ ዝርከቡ ኤርትራዊያንን ኢትዮጵያዊያንን ተማሃሮ ብሓባር ብምዃን ኣብ ምልላይ ባህልን ልምድን እዘን ሃገራት ዝነጥፍ ሓደ ትካል መስሪቶም ኣለው። ዕላማ’ቲ ትካል እዞም ካብ ኤርትራዊያንን ኢትዮጵያዊያንን ዝተወልዱ ተማሃሮ ብሓባር ብምዃን ንባህላዊን ማሕበራዊን ኣካዳሚያዊን ድልየታቶም ንምምላእ’ዩ።ብተወሳኺ እቲ ትካል ኣብ መንጎ ማሕበረሰብ’ቲ ዩኒቨርሲቲን ኣብቲ ክፍለ ግዝኣት ዝነብሩ ኤርትራዊያንን ኢትዮጵያዊያንን መራኸቢ ድልድል ኮይኑ ዘገልግል’ዩ።
እዚ ትካል መዓስን ንምንታይ ዕላማ ከምዝተመስረተ ናይ ሎሚ ዓመት ፕረዚደንት’ቲ ትካል ኖሃ ዩውሃንስ ከምዚ ክብል ድሕረ ባይታ’ቲ ትካል የረድእ።
“እዚ ትካል ኣብ መጀመርያ 90ታት ብኤርትራዊያን ዝተጀመረ ኮይኑ ምስ ምልቃቕ እቶም ኤርትራዊያን ተማሃሮ ፈሪሱ ድሕሪ ምጽናሕ ኣብ 2009 ከም ኤርትራዊያንን ኢትዮጵያዊያንን ማሕበር ተማሃሮ ብምዃን ዳግም ተመስሪቱ። ድሕሪኡ እንዳዓበየ ብምምጻእ ሎሚ ዓመት ናብዚ ዩኒቨርሲቲ ዝመጹ ተማሃሮ ድማ ነቲ መንፈስን ዕላማ’ቲ ትካል ብምሕዳስ ዳግም ክወደብ ጌሮም። እንተኾነ ግን እዚ ትካል ካብ ዝጅመር ኣትሒዙ ናይ ግብረ ሰናይ ትካል ኮይኑ ቀንዲ ስርሓቱ ድማ ገንዘብ ብምትእኽካብ ኣብዚ ኣብ ኣሜሪካ ኾነ ኣብ ኢትዮጵያን ኤርትራን ናብ ዝተፈላለየ ናይ ግብረ ሰናይ መዓላ ንምውዓል’ዩ።ኽሳብ ዝሓለፈ ዓመት ኣብ ዓመት ሓንሳብ ኣብ ወርሒ ታሕሳስ ዝካየድ ብናይ ቡን ምሸት ዝፍለጥ ሓደ ምትእኽኻብ ጥራይ’ዩ ኔሩና ሎሚ ዓመት ግን “ብእንጀራ ዝዓበና” (Raised on Injera) ዝተባህለ ባህላዊ ምትእኽካብ ጀሚርና ኣለና።”
እቲ ቀንዲ ዕላማ’ቲ ትካል ገንዘብ ብምትእኽካብ ኣብ ዝተፈላለየ መዓላ ምውዓል ከም ምዃኑ መጠን ክሳብ ሕጂ ንዝሰርሕዎም ስርሓት ብዝምልከት ሓደ ካብቶም ተማሃሮ ዝኾነ ዓድል የረድእ።
ብዛዕባ’ቲ መጋቢት 30 ዝተኻየደን ምትእኽካብን ብሓፈሻ ድማ ግብረ መልሲ ነበርቲ ኤርትራዊያንን ኢትዮጵያዊያንን ነበርቲ ክፍለ ግዝኣት ኦሃዮ ብዝምልከት እውን አባላት’ቲ ትካል ርእይትኦም ሂቦም ኣለው።
እቲ ትካል ብብዝሒ ዝነጥፈሉን ዝፍለጠሉን ባህላዊ ሳዕስዒት’ዩ። መብዛሕትኦም አባላት’ዚ ትካል ድማ ኣብ ኣሜሪካ ተወሊዶም ዝዓበዩ ወይ’ውን ብንእስነቶም ናብ ኣሜሪካ ዝመጹ ከምምዃኖም መጠን ነዚ ባህላዊ ሳዕስዒት ብኸመይ ከምዝለማመድዎን ዘጽንዕዎን ሓቲተዮም፡ ኣብዚ ጉዳይ ብብዝሒ ስለዝሰርሕ ኣነ ክምልስ ዝበለ ኖሃ ኣብ ባህላዊ ሳዕስዒት ኢትዮጵያ ኣነን ሰላምን ክንሰርሕ ከለና ኣብ ባህላዊ ሳዕስዒት ኤርትራ ድማ ምክትል ፕረዚደንት’ቲ ትካል ልዋም ኣብርሃ ከምተዳልዎ ብምግላጽ “እዚ ሳዕስዒት ብሰብሞያ ዝተዳለወ ኣይኮነን ግን ኸአ ካብ ንርእዮ ናይ ሙዚቃ ስርሓትን ነኻይዶም መጽናዕትታትን ብምውካስ ኢና ነዳልዎ “ ይብል። ንሱ ብምውሳኽ መብዛሕትኡ ጊዜ ንባህላዊ ሙዚቃታት ከምዝሰምዕን ሙዚቃታት ኣብ ዝሰምዓሉ እዋን ምስ ግጥሚ’ቲ ሙዚቃ ዝመሳሰል ታሪኽ ዝነግር ሙዚቃዊ ምንቅስቃስ ብምድላው ምስቲ ሳዕስዒት ብምውሃድ ንምርኢት ከምዘቕርብዎ የረድእ።
ሰላም ብወገና “ዋላ’ኳ ኣብ ሳዕስዒት ንነጥፍ ሰብ ሞያ እንተዘይኾና ነቲ ሳዕስዒት ልኽዕ ከምቲ ሓቐኛ ናይቲ ሕብረተሰብ ሳዕስዒት ክመስል ንጽዕር ኢና ምክንያቱ ዕላማና ነቲ ባህላዊ መንነት ኽብሪ ንምሃብን ንምፍላጥ’ዩ” ትብል።
እዚ ትካል ኣብ ዘዳልዎም ምር ኢታት ንዝቐርቡ ሳዕስዒታት ምዕራባዊ ወይ’ውን ዘመናዊ ቅዲ ሳዕስዒት ይሕውሱ እንተኾነ ንዘቕረብኹሎም ሕቶ መርገጺና ነቲ መቦቀላዊ ባህላዊ ሳዕስዒት ንምፍላጥን ክብሪ ምሃብን ስለዝኾነ ዘመናዊ ኮነ ምዕራባዊ ሳዕስዒት ኣይንጥቐምን ኢሎም።
ንሶም ብተወሳኺ ኣብቲ በብእዋኑ ዘዳለውዎ ምርኢታት ናይ ሙዚቃ መሳርሒ፡ ግጥምታትን ገለ ደረፍቲ አባላት’ቲ ትካል ስርሓቶም ከምዘቕርቡ ኖሃ ይገልጽ።
ኣብ መወዳእቲ ኣብ ዓመት ክልተ ወይ ሰለስተ ጊዜ ምርኢት ንምድላዎ ዘድልይ ምቕርራባትን ምስ’ቲ ኩላቶም አባላት’ቲ ትካል ተማሃሮ ምዃኖም ምስ ትምህርቶም ብኸመይ ከምዘዋህድዎ ንዘቕረብኹሎም ሕቶ ሰላም “ ብርግጽ ብጣዕሚ ብዙሕ ጊዜ ዝወስድ መስርሕ’ዩ ብፍላይ’ቲ ሳዕስዒት ግን ኸአ ንክልቲኡ ብኸመይ ኣመዓራሪኻ ትኸይድን ቀዳምነታት ምፍላጥን ድማ ኣገዳሲ’ዩ።ንኹሉ ንጥፈታትና ድማ ብመደብ ኢና ነኻይዶ ዝበዝሓ ካብቲ ነጻ ጊዜና ኣብ ንጥፈት’ዚ ትካል ኢና ነሕልፎ ግን ኸአ ውጽኢታዊ’ዩ” ትብል።


text:
ኣብ ፓሪስ ሎማዕንቲ ሰኒ ዝተራኸቡ ተወከልቲ ኣስታት 30 ሃገራት ንናዕበኛታት እስላማዊ መንግስቲ ንምውጋእ ወታደራዊ ሓገዝ ንኽውሃብ ተመፃቢዖም።ቕልጡፍን ዝተዋደደን ስጉምቲ ንኽውሰድ መራሕቲ ፈረንሳይን ዒራቕን ፀዊዖም ኣለው።
ምስ ናይ ዒራቕ መዘንኦም ብምዃን ንናይ ፓሪስ ኮንፈረንስ ዝኸፈቱ ናይ ፈረንሳይ ፕሬዝዳንት ፍራንስዋ ኦላንድ ግዜ የብልናን ክብሉ ኣጠንቂቖም።እላማዊ መንግስቲ ዒራቕን ሶሪያን ንሰፋሕቲ ከባቢታት ዒራቕን ሶሪያን ብምቁፅፃር ንምዕራባዊያን ምጭዋይ ሓዊሱ ንዓለም ዘደንገፁ ዘስካሕክሑ ስልትታት ይጥቀም ኣሎ ኢሎም ፕሬዝዳንት ኦላንድ።
‘’ውግእ ዒራቕ ዓለምለኻዊ እዩ።ዓለምለኸ ማሕበረሰብ ብዘይማትእ፣ብተኣማንነትን ብዕቱብን ክምክቶ ኣለዎ’’ ኢሎም ፕሬዝዳንት ኦላንድ ‘’እስላማዊ መንግስቲ ንማእኸላይ ምብራቕ ጥራሕ ከይኮነስ ንፈረንሳይ ሓዊሱ ንምዕራባዊያን ሃገራት እውን ስግኣት እዩ’’ኢሎም።
ምስ ጂሃዳዊያን ንምስላፍ ሓደ ሽሕ ዝግመቱ ሰባት ካብ ፈረንሳይ ከምዝወፁ ሰበስልጣን ይዛረቡ።
ፕሬዝዳንት ኦላንድ እስላማዊያን ንመንእሰያትና ንምስባኽን ንምምልማልን ዝዘርግሑዎም መርበባት ጂሃድ ክብተኽ ዓለምለኸ ማሕበረሰብ ኩሉ ዝክኣሎ ክገብር ኣለዎ ኢሎም።እስላማዊ መንግስቲ ፋይናንሳዊ ምንጪ ከይረክብን ንቶም ዝሕግዙዎም ድማ ክንቐፅዖምን እውን ኢና ኢሎም።
ናይ ዒራቕ ፕሬዝዳንት ማሱም ብወገኖም ናይ ዓለም ሓያላት ናዕበኛታት እስላማዊ መንግስቲ ኣብዝኣተውዎ ኣትዮም ክሃድኑዎም ፀዊዖም።
ምንስቴር ወፃኢ ዩናይትድ ስቴትስ ጆን ኬሪን ልዕሊ ደርዘን ዝኾኑ ምንስትራት ወፃኢ ኣውሮፓን ማእኸላይ ምብራቕን እውን ኣብቲ ናይ ፓሪስ ኣኼባ ተሳቲፎም ኣለው።
ሶሪያን ኢራንን ግን ንኽሳተፋ ኣይተዓደማን።ቴህራን ኣንፃር እቶም ኣኽረርቲ ዩናይትድ ስቴትስ ንዘበገሰቶ ዓለምለኸ ጥምረት ነቒፋ’ላ።


text:
Radio Erena: 24 March 2022
ካብ ክልል ትግራይ ናብ ክልል ኣምሓራ ንዝፈናቐሉ ኣሽሓት ተጋሩ፣ ኣብ ሓደ መዓስከር ንምዕቛቦም ይስርሓሉ ምህላዉ ዘ ሪፖርተር ካብ ኣዲስ ኣበባ ሓቢሩ።
እቲ መርበብ ዜና፣ ንኮሚሽን ስግኣት ሓደጋ ብምጥቃስ ብዘቕረቦ ዜና መሰረት፣ ተፈናቒሎም ኣብ ከባቢ ቆቦን ራያን ዝርከቡ ኣስታት 56 ሽሕ ተጋሩ፣ ናብ ሓደ መዓስከር ንምግዓዞም መደብ ተጻፊፉ ኣሎ።
ምስ ክልል ኣምሓራ ካብ ዘዋስንን ከባቢታት፣ ካብ መነባብሮኦም ዝተፈናቐሉ ኣሽሓት ተወላዶ ትግራይ ጥራይ ዝዕቖብሉ መዓስከር ዝቖመሉ ቦታ ተመሪጹ ከምዘሎ ‘ውን እቲ ሓበሬታ ብተወሳኺ ኣነጺሩ።
እቲ ንተውላዶ ትግራይ ጥራይ ከዕቑብ ተባሂሉ ዝተመርጸ መዓስከር፣ 57 ኪሎሜተር ንደቡብ ካብ ወልድያን 20 ኪሎሜተር ድም ንምዕራብ ካብ ጭፍራ ክልል ዓፈርን ርሒቑ፣ ኣብ ሰሜን ወሎ፣ ሃብሩ ወረዳ ጃራ፣ ኣብ ዝተባህለ ቦታ ክድኮን ምዃኑ’ዩ ተጠቒሱ።
ኣብ ክልል ትግራይ ተኸሲቱ ካብ ዘሎ ሰብኣዊ ቅልውላው እናሃደሙ ናብ ክልል ኣምሓራ ናይ ዝኣትዉ ዘለዉ ተወላዶ ትግራይ ብዝሒ ‘ውን እናዛየደ ይምጸ ከምዘሎ’ዩ እቲ ኮሚሽን ዝገልጽ።
ይኹን’ምበር ተወላዶ ትግራይ ጥራይ ዝዕቖብሉ መዓስከር፣ ኣብ ክልል ኣምሓራ ምቛም፣ ብዘይካ’ቲ ዝህልዎ ፖለቲካዊ ጽልዋ፣ ንውሕስነትን ጸጥታን እቶም ተፈናቐልቲ’ውን ኣብ ሓደጋ ዘእቱ ከይከውን ዝተፈላለዩ ወገናት ስግኣቶም ይገልጹ።
እዚ ከምዚ’ሉ እንከሎ፣ መንግስቲ ኢትዮጵያ ምእንቲ ሰብኣዊ ኩነታት ክብል ኣብ ትግራይ ዘካይዶ ዘሎ ኵናት ደው ከብል ከምዝወሰነ ኣብ ዘውጽኦ መግለጺ ኣፍሊጡ።
እቲ መንግስቲ፣ ምእንቲ ሰብኣዊ ኩነታትን ተወሳኺ ደም ከይፈስስን ብምባል በይናዊ ምቑራጽ ተዅሲ ከምዝኣወጀ ብምሕባር፣ ሓይልታት ትግራይ ‘ውን ተመሳሳሊ ስጉምቲ ክወስዱ ጸዊዑ ኣሎ።
መንግስቲ ኢትዮጵያ፣ ነዚ ዝውስን ዘሎ፣ ምስ ሉይ ልኡኽ ኣመሪካ፣ ዳቪድ ሳትርፊልድ ምስ ተመያየጠን፣ ባይቶ ኣመሪካ ድማ ኣብ ልዕሊኡ ተሪር እገዳ ክውስን ከምዝኽእል ኣብ ዝስመዓሉን ዘሎ እዋንን’ዩ።
==========================


text:
ጾታዊ ማዕርነት
ናይ መጠረሽታ ዝተሓደሰሉ፡ 28 6 2019
ጾታዊ ማዕርነት ብዛዕባ ማዕርነት ኣብ መንጎ ጾታ እዩ። እዚ፡ ደቀንስትዮን ደቂ ተባዕትዮን ማዕረ ዝኾነ መሰላት፡ ዕድላትን ግቡኣትን ክህልዎም ኣሎዎ ማለት እዩ።
እዚ ሕብረተሰብ ማዕርነት ከም ዘይብሉ ዘርእዩ ብዙሓት ኣብነታት ኣሎዉ። ገለ ካብኣቶም ንጹራት ክኾኑ ከለዉ እቶም ካልኦት ንምርኣዮም ብዝያዳ ዘሸግሩ እዮም። ንኽትርእዮም ዝቐለሉ ሓደ ሓደ ኣብነታት እዞም ዝስዕቡ እዮም፡ መብዛሕትኡ ግዜ ደቀንስትዮ ካብ ደቂ ተባዕትዮ ዝተሓተ ኣታዊ ኣለወን። ካብ ደቂ ተባዕትዮ ንላዕሊ ዝበዝሓ ደቀንስትዮ ግዳያት ናይ ጾታዊ ዓመጽ ይኾና። ደቀንስትዮ ካብ ደቂ ተባዕትዮ ንላዕሊ ዝበዝሐ ግዜ ቈልዓ ንምእላይ ካብ ስራሕ ዕረፍቲ እውን ይወስዳ። እዚ፡ ዚበዝሕ ግዜ ደቀንስትዮ ካብ ደቂ ተባዕትዮ ንላዕሊ ዝተሓተ ጡረታ ከም ዝህልወን ይገብር።
ልምዲታት ብዛዕባ ጾታ
ኣብ ኵሉ ሕብረተሰብ ንናይ ደቂ ሰባት ሂወት ዝጸሉ ልምድታት ኣሎ። ልምዲታት፡ ትጽቢታት ኣብ ልዕሊ ሰባት ከመይ ክኾኑ፡ ብኸመይ ክነብሩን ክርኣዩን ከም ዘለዎም፡ ዘሎ ሓሳባትን ዘይተጻሕፈ ሕግታትን እዩ። ልምድታት ኣብ ኵሉ ሕብረተሰብ የድልዩ እዮም። እዚኦም፡ ንኣብነት ኣብ ናይ ምግቢ ድኳን፡ ኣብ ሪጋ እንታይ ዓይነት ጠባይ ከም ነርኢ ወይ ነንሕድሕድና ሰላም ንበሃሃል ይቈጻጸሩ። ልምድታት ንክትርእዮም ኣጸገምቲ እዮም። መብዛሕትኡ ግዜ ገለ ሰብ ክጥሕሶም ከሎ ጥራይ ኢዮም ዝፍለጡ።
ልምድታት ንደቂ ሰባይ ገደብ ክገብሩሎምን ኣድልዎ ክፈጥሩን እውን ይኽእሉ እዮም። ንኣብነት ኣንስትን ሰብኡትን ከመይ ክኽደኑ ከም ዘለዎም፡ እንታይ ዓይነት ስራሕ ክሰርሑ ከም ዘለዎም፡ መን ኩሕሊ ክጥቀምን ክሓዝኑ ከለዉ መን ክበኪ ከም ዝፍቀዶን ልምድታት ኣሎዉ።
ኵሎም ሰባይ ወይ ኣንስቲ ወይ ሰብኡት እዮም ዝብል ልምዲታት ኣሎዉ። ግን ኵሎም ሰባት ነንብሶም ከም ሰበይቲ ወይ ሰብኣይ ኣይፈልጥዋን እዮም። ካብቲ ኣብ ዝተወለድሉ ግዜ ዝተዋህቦም ጾታ ካልእ ጾታ ዝኾኑ ሰባት እውን ኣሎዉ እዮም። ጾታ ብዘየገድስ ኵሎም ሰባት በቲ ናይ ኣንስትን ሰብኡትን ጕጅለ ልምድታት ይጽለዉ እዮም።
ንልምድታት ክትጸልዎምን ክትቅይሮምን ይከኣል እዩ ሽወደን ነቶም ንደቂ ሰባይ ገደብ ዝገብሩሎምን ኣድልዎ ዝፈጥሩን ልምድታት ኣብ ምቕያር ብዝተፈላለየ ኣገባብ ትሰርሕ እያ። ሓደ ኣብነት ናይዚ፡ እቲ ብናይ ሽወደን ባይቶ ዝተወሰን ናይ ጾታዊ ማዕርነት መርሓ እዩ።
ናይ ሽወደን ናይ ጾታዊ ማዕርነት መርሓ
ልክዕ ከም ካልኦት ሃገራት፡ ሽወደን እዚ ሕብረተሰብ ብዝያዳ ጾታዊ ማዕርነት ንኽህልዎ ትጽዕር እያ። ናይ ሽወደን ባይቶ፡ ሽወደን ሽዱሽተ ሸቶ ዘለዎ ሓደ ናይ ጾታዊ ማዕርነት መርሓ ክህልዋ ወሲኑ እዩ።
- ደቀንስትዮን ደቂ ተባዕትዮን ብማዕረ ኣገባብ ኣብ ፖለቲካዊ ውሳነ ጽልዋ ከሕድሩ ክኽእሉ ኣሎዎም።
- ደቀንስትዮን ደቂ ተባዕትዮን ብማዕረ ዝኾነ ኵነት ገንዘብ ክረኽቡ ክኽእሉ ኣሎዎም።
- ደቀንስትዮን ደቂ ተባዕትዮን ብማዕረ ዝኾነ ኵነት ክምሃሩ ክኽእሉ ኣሎዎም።
- ደቀንስትዮን ደቂ ተባዕትዮን ንናይ ገዛ ስራሕን ቈልዑ ምሓዝን ብማዕረ ክመራቀሕዎ ኣሎዎም።
- ደቀንስትዮን ደቂ ተባዕትዮን ንጽቡቕ ጥዕናን ክንክን ምርካብን፡ ማዕረ ዕድላት ክህልዎም ኣሎዎ።
- ጐነጽ ደቂተባዕትዮ ኣብ ልዕሊ ደቀንስትዮ ደው ክብል ኣሎዎ።
ጾታዊ ማዕርነትን ኣንስትነትን
ናይ ሰባት ኵነት፡ ብጀኻ ብጾታ፡ ብብዙሓት ካልኦት ረቋሒታት ይጽሎ እዩ። እዚ፡ ኵለን ኣብ ጕጅለ ደቀንስትዮ ዝርከባን ኵሎም ኣብ ጕጅለ ደቂ ተባዕትዮ ዝርከቡን፡ ሓደ ዓይነት ናይ ሂወት ተመኩሮ ወይ ኵነታት ናብራ የብሎምን ማለት እዩ።
ኣንስትነት፡ ነቲ ኣብዚ ሕብረተሰብ ደቀንስትዮ ብሓፈሻ ካብ ደቂ ተባዕትዮ ኣብ ትሕት ዝበለ ደረጃ ይርከባን ንጾታዊ ማዕርነት ክጽዕር ይደሊን ዝብል ምንቅስቓስ ናይ ሓባር ኣምር እዩ። ብተግባር ጻዕሪ ንጾታዊ ማዕርነት፡ ንኣብነት ነቶም መዳለዊ ሕግታት ምቕያርን ጾታዊ ዓመጽ ደው ምባልን ማለት ክኸውን ይኽእል እዩ። ከምኡ'ውን ዝበዝሓ ደቀንስትዮ ኣብ ወሳኒ ቦታትት ከም ዝህልዋ ምግባርን ካልኦት ዓይነት ጭቈናታት ወይ ጸቕጢ ምስ ጾታ ብኸመይ ከም ዝተሓሓዙ ኣቓልቦ ከም ዝረኽቡ ምግባር ማለት ክኸውን ይኽእል እዩ።


text:
ስደተኛታት መዓስከር ዳዳብ ውሳኔ መንግስቲ ኬንያ ከምዘሻቅሎም ይሕብሩ
ኣብ ዓለም ዝዓበየ ዝኾነ ዳዳብ መዓስከር ስደተኛታት ን300 ሺሕ ስደተኛታት ምዕቓቡ ካብዚኣቶም ድማ 12 ሽሕ ኢትዮጵያዊያን ምኻኖም ኣብ ሕ/ሃ ኮሚሽን ስደተኛታት ሓቢሩ። መንግስቲ ኬንያ ነቲ ኣብ ዓለም ዝዓበየ መዓስከር ስደተኛታት ዝኾነ ዳዳብ መዓስከር ስደተኛታት ከምዝዓጽዎ ክገልጽ ጸኒሑ’ዩ።ኣብቲ መዓስከር ተዓቑቦም ዝጸንሑ ኢትዮጵያዊያን ስደተኛታት መንግስቲ ነቲ መዓስከር ክዓጽዎ ምዃኑ ከምዝገለጸሎም ይሕብሩ። እዚ ድማ ኣብ መነባብርኦም ዓብይ ጽልዋ ከምዘሕደረ ይሕብሩ።
ኢፒሶዳት
-
መስከረም 30, 2022
ሕ/ሃ ካብ ሊብያ ብምብጋስ ዝካየዱ ዘይሕጋዊ ስደት ዝምልከት መርመራ ንሓደ ዓመት ክናዋሕ ወሲኑ
-
መስከረም 29, 2022
ኤርትራውያን ስደተኛታት መዓስከር ዳባት ጉዳዮም ኣቓልቦ ክወሃቦ ይጽውዑ
-
መስከረም 29, 2022
መበገሲ ሕማም ዓበቕን ሜላ መከላኸሊታቱን
-
መስከረም 28, 2022
ንግስቲ ኤልሳቤጥ ዳግማዊት ብኸመይ ይዝከራ?
-
መስከረም 28, 2022
ብሰንኪ ኣብ ክልል ኦሮምያ ዝረኣ ጎንጺ ኣሽሓት ሰባት ካብ መነባብርኦም ይመዛበሉ
-
መስከረም 27, 2022
ቃለ መጠይቕ ምስ ዶ/ር ኣረጋይ ግርማይ


text:
ከም ጽብጻብ ሪፖርተር ሰናይት ሃብቱ ፡መኽፈቲ ውድድር CECAFA 2010 ብውዕውዕ ስነስርዓት`ዩ ተኸፊቱ።ስታድየም ኣስመራ ካብ ቀረባ ዓሰርተታት ዓመታት ኣትሒዙ ንመጀመርያ እዋን ዝበዝሑ ተዓዘብቲ ከምዘተኣናጋደት`ውን ተገሚቱ`ሎ። ኣብ`ቲ መኽፈቲ ውድድር ኩዕሶ እግሪ ዝተጋጠማ ሃገራውያን ጋንታታት ታንዛንያን ኤርትራን ክኾና ኸለዋ፡ ሃገራዊት ጋንታ ኤርትራ ንታንዛንያ ሓደ ንባዶ ስዒራታ።እታ ሸቶ ቅድሚ ዕረፍቲ ኣብ መበል 43 ደቒቕ፡ ሓለቓ ጋንታ ኣብርሃም ቴድሮስ ብዘመዝገባ ፍጹም ቅላዕ`ያ ተመዝጊባ። ይኹን`ምበር ኣብ ካልኣይ እብረ ናይቲ ጸዋታ ብሃገራዊት ጋንታ ታንዛንያ ተዓብሊላ ኔራ።
ዝቐጸለ ውድድር CECAFA ትማሊ ሰንበትን ሎምን`ዩ ትኻይዱ። ትማሊ ጋንታ ዛንዚባር ምስ ዕድምቲ ጋንታ የመን፡ ከምኡ`ውን ሶማል ምስ ጋንታ ሱዳን ተጋጢመን ኔረን። ዛንዚባር ንየመን ክልተ ንሓደ ክትስዕራ ኸላ፡ ሱዳንን ሶማልን ድማ ማዕረ ባዶ ወጺአን።
ሎሚ ሰዓት 5ተ ድሕሪ ቐትሪ ጀሚሩ ኣብ መንጎ ጋንታታት ኡጋንዳን ርዋንዳን ተኻይዱ ኔሩ። ኡጋንዳ ነቲ ጸወታ ብምዕብላል 3ተ ንሓደ ብዝኾነ ውጽኢት ስዒራላ`።
ሓሙስ፡ ታንዛንያ ምስ ሶማልያ፡ ኬንያ ምስ ሶማል ክጋትጠማ`የን።


text:
ድኻም ዝተሰምዖምን ዝተጭነቑን ከድምፁ ዝመፁ ብኣማእቲ ዝቑፀሩ ሰባት ኣብ ናይ ናይሮቢ ከባቢ ኪበራ ንሕፁያት ፓርቲ ሃገራዊ ጥምረት ንምምራፅ ኣብ ቤተ ክርስቲያን ኣንግሊካን ክፅብዩ ይርኣዩ።
ምሃብ ድምፂ ንጉሆ ስዓት 12 ክጅምር ነይሩዎ።እንተኾነ ናይ መድመፂ ወረቐት ክሳብ ድሕሪ ስዓት ኣይበፅሐን ነይሩ።
ነባሪ ኪበራ ዛም ኦበድ ኣድመፅቲ ትዕግስቶም እናፀንቀቑ ኣብዝኸድሉ እዋን ወጥሪ ይንህር ኣሎ ትብል።
ኣብ ምሉእ እታ ሃገር ተመሳሳሊ ፀገማት ከምዘጋጠሙ ተፈሊጡ።ፓርቲ ሃገራዊ ጥምረት ነቲ ምድማፅ ብሓደ ማዕልቲ ከምዘናውሖ’ውን ኣፍሊጡ’ሎ።እቲ ፓርቲ ናይ መረፅቲ ዝርዝር ዝሓዘ ወረቐት ኣብ እዋኑ ኣየቕረበን ክብል ንናይታ ሃገር ኮሚሽን ምርጫ ነቒፉዎ።
ገሊኦም ሰባት ግን እቲ ምድንጓይን ወረቓቕቲ ንኽጠፍኡ ምግባርን ብፍላጥ ዝተገበረ ክኸው ከምዝኽእል ምጥርጣር ጀሚሮም ኣለው። መራሒ ማሕበር መናእሰይ ኪበራ ሊቪንግስተን ኦክወተ ሃዋማ ሰባት ድሮ እቲ ምርጫ ተጨበርቢሩ እዩ ኢሎም ስለዝኣመኑ ሻቐሎቶም ይገልፁ ኣለው።
እቶም ፀገማት ኣብ ፓርቲ ሃገራዊ ጥምረት ዝተደረቱ ከይኮኑስ ኣብ ካሊእ ቀንዲ ፖለቲካዊ ፓርቲ ኦረንጅ ዴሞክራቲክ ቸንጅ’ውን ናይ ድምፂ ወረቓቕቲ ኣብ ምቕራብን ናይ መድመፂ ቦታታት ብስዓቱ ዘይምኽፋቱን ፀገም ከምዘጋጠሞ ሓቢሩ’ሎ።
እዚ ናይ ኬንያ ናይ ሎሚዘበን መባእታዊ ምርጫ ካብቲ ቅድሚ ሕዚ ዝተፈለየ እዩ።ኣመሓደርቲ ክፍለግዝኣት፣ሰኔተራትን ናይ ደቂ ኣንስትዮ ወኪላትን በቲ ሓዱሽ ሕገ መንግስቲ ዝተፍጠሩ ፖለቲካዊ ስልጣናት ንምሓዝ ዝወዳደሩ ሕፁያት ንምሕራይ መረፅቲ ንፈለማ እዋን ክሓርይዎም ኣለዎም።


text:
ወሃቢ ቃል ሚኒስትሪ ጉዳያት ወፃኢ ኢትዮጵያ ኣምባሳደር ዲና ሙፍቲ ኣብ ክልል ትግራይ ሕጊ ናይ ምኽባር ስራሕ ድሕሪ ምዝዛሙ ኣብ ዓውዲ ዲፕሎማሲ ዝተሰርሐ ስራሕ ዘዕግብ ውፅኢት ተረኺቡ ኢሎም ።
ኣምባሳደር ዲና ሙፍቲ ሎሚ ዓርቢ ንጋዜጠኛታት ኣብ ዝሃብዎ መግለፂ ካብ ዝሓለፉ ሒደት ሰሙናት ጀሚሩ ካብ ቀዳማይ ሚኒስትር እታ ሃገር ክሳብ ሚኒስትር ጉዳያት ወፃኢ ዝተፈላለዩ ላዕለዎት ሰበስልጣን መንግስቲ ኣብ ስራሕ ዲፕሎማሲ ተፀሚዶም ቀኒዮም ኣለው።
እቶም ወሃቢ ቃል ቀዳማይ ሚኒስትር ኣብይ ኣሕመድ ንፍሉይ ጉጅለ ልኡኽ ኣቦ መንበር ሕብረት ኣፍሪቃን ናይ ወፃኢ ኣካላትን ህወሓት ኣብቶም ዝሓለፉ ክልተ ዓመትን ፈረቓን ዝፈፀሞም ገበናትን መንግስቲ ኣብ ልዕሊ ክልል ትግራይ ዝወሰዶ ስጉምቲን ሕጊ ንምኽባር ምዃኑ ኣብሪሆምሎም ኢሎም ።
ምኽትል ቀዳማይ ሚኒስትርን ሚኒስትር ጉዳያት ወፃኢ ደመቀ መኮነን ድማ ኣብ ኣፍሪቃ ጎረቤት ሃገራትን ኣብ ዝተፈላለያ ሃገራት ኣውሮጳን ዘካየድዎ ስራሕ ዘርዚሮም።
"ብፍላይ እቲ ስርሒት ብዓወት ድሕሪ ምዝዛሙ ናይ ስልኪ ምይይጥ ኣካይዶም እዮም።ቀንዲ ዝተልዓሉ ነገራት እቲ ወታሃደራዊ ስርሒት ብዝተሓተ ኪሳራ ከምዝተሰርሐ፣ዳግም እግሪ ምትካልን ኣብ ውሽጢ ይኹን ናብ ወፃኢ ዝተመዘበሉ ናይ ምምላስ ስራሕ ምጅማሩ እዩ።"
ናብ ልዝብ ምእታው ዝምልከት ብገለ ወገናት ብዛዕባ ዝለዓል ዝተጣየሸ ናይ ትግራይ ናይ መሰጋገሪምምሕዳር ስለዘሎ ኣድላይ እንትኾይኑ ምስኡ ልዝብ ምክያድ ከምዝከአል ምስ ስቪል ማሕበረሰብን ሽማግለ ዓድን ምዝርራብ ከምዝክኣል ሕጊ ብምጥሓስ ምስ ዝድለዩ ወገናት ግን ምዝርራብ ከምዘይሕሰብ ገሊፆምሎም ።


text:
እዋናዊ ደረጃ ምዕባለ ትግርኛ ኣብ ጎግል ትራንስሌት
እንታይ ተገይሩ፧ እንታይ ከ ተሪፉ፧
- ኣብ 11 መስከረም 2020 ዝወጸ ሓዲሽ ዜና እንታይ ዝብል እዩ ነይሩ፧ ብመስከረም 2020 ኣብ ጎግል ትራንስሌት ዊኪፐዲያ ዝሕብሮ ጎግል ትራንስሌይት 109 ቃንቃታት ከም ዝትርጉም ተወሳኪ 60 ቃንቃታት ድማ ኣብ ናይ ምምዕባል ደረጃ ከመ ዝርከባ ገሊጹ። ትግርኛ ድማ ሓንቲ ካብተን 60 ኣብ ምምዕባል ዘለዋ ቃንቃታት እያ። እዚ ማለት ግን ኣብዚ ሕጂ ግዜ ጎግል ትራንስለይት ብትግርኛ ክትርጉመልና ይክእል ማለት ኣይኮነን።ናይ ቃንቃ ትግርኛ ተዛረብቲ ሕብረተሰብ ግን ንጎግል ትራንስሌይት ዝከውን ምሉኣት ሓሳባት ኣብ ብምእካብ ሓገዞም ንከበርክቱ ማዕጾ ከፊቱ ኣሎ።
- ትግርኛ ኣብ ጎግል ትራንስሌይት ኣይረከብናዮን ንምንታይ ደኣ ሰባት ትግርኛ ኣብ ጎግል ትራንስሌይት ኣትዩ ይብሉ ኣለዉ፧ እወ፣ ዛጊት ትግርኛ ኣብ ጎግል ትራንስሌይት ንህዝቢ ኣገልግሎት ኣብ ምሃብ ኣይጀመረን ዘሎ ። ክሳብ እዚ ሕጂ እዋን ኣብ ናይ ጎግል ትራንስሌይት ኮሙኒቲ እዩ ዘሎ። እዚ ማለት ድማ ሰባት ነቲ ናይ ትግርና ናብ ጎግል ትራንስሌት ኣብ ጥቅሚ ንምውዓል ዝካየድ መስርሕ ንክሕግዙ ይገብር። እዚ ዜና እዚ ነቶም ትግርኛ ናብ ምእታው ምንም ዘየበርክቱ ሰባት ትርጉም ዘይክህልዎ ይክእል እዩ፡ እንተኮነ ነዓና ነቶም ነዚ ክዉን ንምግባርን ዓመታት ዝደከምና ሰባት ግና ብጣዕሚ ዓቢይን ደስ ዘብል ዜና እዩ። ትግርኛ ኣብ ናይ ምምዕባል መስርሕ ብምእታዉ ድማ ነቲ ጽንኩር ኩነታት ከም ዝሓለፍናዮ ዘመልክት እዩ። ካብ ሕጂ ንድሓር እቲ ዕዮ ናባና ናብ ናይ ትግርኛ ተዛረብቲን ተተቀምቲ ሕብረተሰብ እዩ። ነቲ ዝድለ ዘሎ ዝከውን እኩልን ጽፉፍን ምሉኣት ሓሳባት ብምሃብ ነዚ ዜና እዚ ናብ ተፈጻምነት ነብጽሓዮ።
- እንታይ ምግባር እዩ ዝድለ ዘሎ፧ ጎግል ትራንስሌት ናይ ማሽን ምምሃር ኣልጎሪዝም እዩ። ኣብ ውሽጡ ብጣዕሚ ብዙሓት ናይ እንግሊዘኛ ምሉኣት ሓሳባት ይሕዝ፣ ክሳብ ዝተካእለና መጠን ካብዞም ኣብ ውሽጡ ዘለዉ ምሉኣት ሓሳባት ብብዝሒ ምስ እንትርጉም ድማ እታ ማሽን ነዚ ናይ ትግርኛ ምሉኣት ሓሳባት ተተቂማ ናይ ትግርኛ ስዋስውን ፊደላትን ክትመሃር ይሕግዛ። እቲ ዝድለ ዘሎ ዓቀን ምሉኣት ሓሳባት ምስ ኣከለ ደማ ትግርኛ ከምተን ካል ኦት ቃንቃታት ዝህብኦ ኣገልግሎት ዝኮነ ምሉኣት ሓሳባት ኣብ ምትርጋም ኣብ ጎግል ትራንስሌት ብወግዒ ኣገልግሎት ክህብ ይጅምር። ካብን ናብን ትግርኛ ናብ ዝተፈላለዩ ቃንቃታት ድማ ብዘይ ጸገም ክንትርጉምን ክንጥቀምን ንክእል። ኣብዚ እዋን እዚ ድማ ንሕና ከም ተዛረብትን ተተቀምቲ ቃንቃ ትግርኛ ነዚ ዝድለ ዘሎ ትርጉም ክንህብ ይግባእ። እዚ ድማ እዩ እቲ ተሪፉ ዘሎ ዕዮ።
- ኣብ tigrinyatranslate.com ዘሎ ናይ ትግርኛ መተርጎሚ እንታይ እዩ፧ ንብዙሕ ዓመታት ንጎግል ብዛዕባ ምእታው ትግርኛ ናብ ጎግል ትራንስሌት ክንሓትት ጸኒሕና። ኣብ 2016 ድማ ተስፋ ቆሪጽና ባዕልና ክንገብሮ ክንሰርሕ ጀሚርና ። ጎግል ብዘይካ እቲ ብነጻ ዝህቦ ኣግለግሎት ናይ ጎግል ትራንስሌት AutoML Translation ዝበሃል ከፊልካ ክትሰርሓሉ ትክእል ኣገልግሎት ኣለዎ። ናይ ባዕልካ እንግሊዘኛ ምሉኣት ሓሳባት ምስ ናይ ትግርኛ ትርጉም ምስ ዝህልወካ ኣብዚ AutoML ትእትዎ እሞ ከም ጎግል ትራንስሌት ድማ ኮይኑ ይሰርሓልካ ። ዝሓለፈ 4 ዓመታት ድማ ነዚ ብምስራሕ ናብ ህዝቢ ብምቅራብን ካብ 5 ዝተፈላለዩ ቃንቃታት ናብ ትግርኛ ክትርጉም ጸኒሑ። እሱ ድማ ኣብዚ https://www.tigrinyatranslate.com/main/translate.php ይርከብ።
ካብዚ ዝጸንሐ tigrinyatranslate.com ናብ google translate ምስጋር ክልተ ጥቅምታት ኣለዎ
- ጎግል ትራንስሌት ናይ ሕብረተሰብ ሓገዝ ስለ ዘለዎ ዝበለጸ ናይ ምትርጋም ስራሕ ይሰርሕ
- ጎግል ትራንስሌት ዝህቦ ኣገልግሎት ብነጻ እዩ ስለዚ ድማ ነቲ ክንከፍሎ ዝጸናሕና ናይ AutoML ትራንስሌት መግበሪ ምክፋል ኣየድልየናን
ይኩን ደኣ እምበር ጎግል ትራንስሌት ዘድልዮ ምሉኣት ሓሳባት ናይ ትግርኛ ኣኪቡ ክሳብ ወግዓዊ ኣገልግሎት ክህበና ዝጅምር tigrinyatranslate.com ከም ዘለዎ ናይ ምትርጋም ኣገልግሎቱ እንዳሃበ ክጸንሕ እዩ።
- ብከመይ ክንገብሮ ንክእል፧
- ጎግል ትራንስሌት ሓደ ኣገዳሲ ናይ መዓልታዊ ሂወትና ንጥፈታት ኮይኑ ኣሎ። ምእታው ትግርኛ ናብ ጎግል ትራንስሌት ድማ ሓደ ሓዲሽ ምዕራፍ ኣብ ናይ Tigrinya digitization እዩ። ስለዝኮነ ድማ ብዕቱብ ኣካይዳን ውዳበን ክንሰርሓሉን ክንርእዮን ይግባእ።
ነዚ ክዉን ንምግባር ድማ ክንውደብን ነቲ ዕማም ድማ ብከምዚ ዝስዕብ ኣብ ዝተፈላለየ ጉጅለታት ክንከፋፍሎ ንክእል
- ተርጎምቲ፥ ምሉኣት ሓሳባት ናብ ትግርኛ ዝትጉሙ
- ኣጽደቅቲ፥ ንዝተተርጎመ ምሉኣት ሓሳባት ዝመምዩ
- ኣምባሳደራት ፥ ንህዝቢ ኣፍልጦ ኣብ ምሃብ ኮምኡ’ውን ተወሰክቲ ወለንታውያን ተሳተፍቲ ኣብ ምምጻእ ዝነጥፉ
- ናይ ቃንቃ ክኢላታት፥ ኣብ እዋን ምትርጋም ናይ ዘጋጥሙ ዝተፈላለዩ ሕቶታት ኮነ ምድንጋራት ንምፍታሕብ ምቅላልን ዝነጥፉ
- ናይ IT ክኢላታት፥ ቲክኒካዊ ሕቶታት ዝምልሱ፡ ን ኣብነት ከም Installation, ናይ ትግርኛ መጽሓፊ keyboard, Google account setup/login, ሓፈሻዊ ሕቶታትን መልስታቶምን መዝገብ ምድላውን
እዚ መዝገብ እዚ ድማ ካብዞም ልዒሎም ዝተጠቅሱ ጉጅለታት ንዝመጽእ ሓፈሻዊ ሕቶታት ንምምላስ ይጠቅም።
ብከመይ ተበርክት
እንታይ ተገይሩ፧ እንታይ ከ ተሪፉ፧
- ብከመይ ከበርክት ይክእል
- ናብ https://translate.google.com/ ብምካድ Community ዝብል ጠውቕ። ናብ ጎግል ኣካውንትካ እንተዘይ ኣቲካ ኣቀዲምካ ኣብኡ ክትኣቱ ክትሕተት ኢካ\ኪ
- ብምቅጻል Get Started ዝብል ንጥውቅ
- ናብ ዝርዝር ናይ እንፈልጦም ቃንቃታት ንምውሳክ ድማ ትግርኛ ዝብል ንድለ
- ትግርኛ ዝብል መሪጽና ድማ Continue ንጠውቅ
- ሕጂ ክንትርጉም ወይ ውን ኣቀዲሞም ዝተተርጎሙ ክንመሚ ንክእል፡ Translate ዝብል ድማ ንመርጽ
- ነቲ ዝተዋህበና ምሉ ኣት ሓሳባት ድማ ኣብዚ ናብ ትግርኛ ተርጊምና ንጽሓፍ። ምስ ወዳእና ድማ Submit ንጠውቅ፥ ንምትርጋሙ ምስ ዝከብደና Skip ጠዊቅና ክንሰግራ ንክእል።
- ዘይፈልጦም ናይ እንግሊዘኛ ቃላት ምስ ዝረከብ እንታይ ክገብር ኣለኒ፧
- ዝበለጸ መንገዲ ኣብ ዲክሺነሪ geezexperience.com ምርኣይ ይከኣል። geezexperience.com ካብ ዝተፈላለዩ 8 ቃንቃታት ናብ ትግርኛ ዝትርጉም ዲክሺነሪ ኣለዎ። ሓደ ቃል ካብ ሓደ ንላዕሊ ትርጉም ክህልዎ ስለ ዝክእል ድማ ምስቲ ምሉእ ሓሳባት ዝከይድ መሪጽና ንጠቀም።
- ከምኡ ድማ ኣብዘን ዝስዕባ ናይ ፈይስቡክ ግሩፕ ክንሓትት ንክእል
- ላዛ ትግርኛ
- ማሕዘል ፍልጠት
- ብከመይ ንዘጋጥሙ ናይ ቃላት ምዝንባዓት ኣወጊድና ሓደ ዓይነት መስርሕ ንክተል፧
- ዝበዝሑ ጸሓፍቲ ናይ ትግርኛ መጽሓፍቲ ከም በዓል ፕሮፌሰር ስብሃቱ ን ካልኦትን ነዘን ዝስዕባ ቀለልቲ ናይ ትግርኛ ኣጸሓሕፋ ሕግታት ክንክተል ይመክሩ። ስለዚ ነዘን ዝስዕባ ሕግታት ተከቲልና ብስሙር ዝኮነ ኣገባብ ምሉኣት ሓሳባትና ንተርጉም
- ሠ ፀ ኀ ዝብሉ ፊደላት ነወግድ፥ እዚኣቶም ናይ ኣምሓረኛ እምበር ናይ ትግርኛ ፊደላት ኣይኮኑን
- ዘይከም ኣምሓረኛ እዞም ዝስዕቡ ፊደላት ዝተፈላለየ ኣደማምጻ እዩ ዘለዎም። በዙ ዝስዕብ ድማ ንጠቀመሎም። ኣብ መንጎ ሀ / ሄ – አ/ኣ – ሀ/ሐ ንኣብነት. በርሀ (ቅኑዕ) / በርሄ (ዘይቅኑዕ). ኣስመራ (ቅኑዕ) / አስመራ (ዘይቅኑዕ).
- ሳልስ ኣብ መጀመርታ ናይ ሓደ ቃል ኩሉ ግዜ ጌጋ እዩ፣ ስለዚ ኣቀዲምካ ካብ ሳልስ ናብ ሳድስ ክትቅይሮ ትክእል እንተኮይካ ሕሰብ። ንኣብነት ክመጽእ (ቅኑዕ)/ ኪመጽእ(ዘይቅኑዕ)፣ እዩ ( ቅኑዕ)/ ኢዩ(ዘይቅኑዕ)
- ብዝተካእለ መጠን ሓምስ ኣወግድ። ትማሊ ኣትየ (ቅኑዕ) / ትማሊ ኣቴ(ዘይቅኑዕ)
- ዝዝረብ ን ዝጽሓፍን ንፈላልዮ፥ ንኣብነት ሎሚ መዓልቲ Vs ሎመዓንቲ
ካልእ ተወሳኪ መምርሒታት ምስ እትረክቡ ከምኡ’ውን ተደጋገምቲ ጌጋታት ከነወግዶም ዝግበኣና ምስ እትረክቡ ነዚ ዝርዝር ክንውስከሉ ይግባእ


text:
ኣፈ ጉብኤ ቤት ምኽሪ ዩናይትድ ስቴትስ ጆን ቦይነርን መራሒት ኣባላት ቤት ምኽሪ ዴሞክራሲያዊ ፓርቲ ናንሲ ፐሎስን ሎማዕንቲ ሰሉ ምስ ፕሬዝዳንት ባራክ ኦባማ ኣብ ዋይት ሃውስ ድሕሪ ምርኻቦም እዮም ነዚ ዝገለፁ።
ዩናይትድ ስቴትስ ናይ ሶሪያ ፕሬዝዳንት በሽር ኣል-ኣሳድ መጥቓዕቶም ጠጠው ናይ ምባል ተኽእሎ ኣለዋ፣እቲ ስጉምቲ ንኻልኦት እውን መጠንቀቕታ ከሕልፍ ኣለዎ ኢሎም ቦይነር።
ፐሎሲ ብወገንን ሶሪያ ኬሚካላዊ ኣፅዋር ምጥቃማ ንስልጡን ባህሪታት ዝጠሓሰ እዩ ምስ በላ ዩናይትድ ስቴትስ መልሲ ክትህብ ኣለዋ ኢለን።
ገሊኦም ኣፅዋራት ዘሰቅቕ ሞት ዘስዕቡ ጥራሕ ከይኮኑስ ኣብ ኢድ ኣብ ግጭት ዘይኣተው ወገናት ኣትዩ ከም እስራኤል፣ጆርዳንን ቱርኪን ንዝኣመሰላ መሻርኽትና ሓደጋ ክፈጥር ዝኽእሉን እውን እዮም ኢሎም ፕሬዝዳንት ባራክ ኦባማ።
ዩናይትድ ስቴትስ ንናይ ሶሪያ ተቓወምቲ ዓቕሚ ዘሕይል ሰፊሕ ዝበልዎ ስትራተጂ ከምዘለዋ እውን ሓቢሮም ኦባማ።


text:
February 22, 2021
ፕረዚደንት ኢሳይያስ ኣፍወርቂ፡ ብረቡዕ 17 ለካቲት 2021 ብሬድዮን ቴለቪዥንን ኤርትራ ብቐጥታ ዝተመሓላለፈ ቃለ-መሕትት ኣካይዱ ነይሩ። ዝርዝር ትሕዝቶኡ ይስዕብ፦
· ኣብ መጀመርያ ሰሙን ወርሒ ሕዳር ናይ ዝሓለፈ ዓመት፡ ኣብ ክልል ትግራይ ብጃንዳ ወያነ ዝተወስደ ሰፊሕን ኣዳህላሊን መጥቃዕቲ፡ ወተሃደራዊ ግጭትን ምእላይ ናይቲ ጃንዳን ኣስዒቡ ኣሎ። እዚ ኩነታት እዚ ኣመቱ ኣብ ኢትዮጵያ እንታይ ክኸውን ይኽእል? ጽልዋኡ ብደረጃ ዞባና ብፍላይ ከኣ ኣብ መስርሕ ሰላምን ዝምድናን ኤርትራን ኢትዮጵያን ከመይ ይግምገም?
= ኣብ ኢትዮጵያ ናይ ዕረያ ወይ ጽገና ተበግሶ ምስ ተወስደ፡ ቀዳማይ ሚኒስተር ኣቢይ፡ ምስ ኤርትራ ጽቡቕ ዝምድና ምምስራት፡ ‘ፍቕሪ፡ ሰላም፡ ምትሕግጋዝ’ ዝብል ምርጫ ምውሳዱ፡ ከም መቐይሮ ዝሕሰብ እዩ። ኣብ መንጎ ክልቲአን ሃገራት ኣዋጅ ሰላምን ምሕዝነትን ምስተኣወጀ ዝነበረ ህዝባዊ ስምዒት ኩልና ንዝክሮ እዩ። ሰላም ኮይኑ፡ ቀሲንና ክንነብር ኢና፡ ኣብ ልምዓት ከምዝን ከምቲን ክንገብር ኢና ዝብል ተስፋ ፈጢሩ። ኣመት ናይዚ ሃዋህው’ዚ፡ ጸወታታት ጃንዳ ወያነ ኣብ ኢትዮጵያ ከምዘብቀዐ ዘረጋግጽ እዩ ነይሩ።
እዚ ሕጂ፡ ቅድሚ ሰለስተ ወርሒ ዝተኸስተ፡ ሰብ ክጽበዮን ክሓስቦን ዘይክእል ዓንዳሪ መጥቃዕቲ ከመይ ኢሉ መጺኡ? እንታይ እዩ ናብኡ ዘብጸሐ? ብዕምቆት ክፍለጥ ዘለዎ እመስለኒ። ከም ኣርእስቲ ንበይኑ ሒዝካ ብስፍሓት ክዝረበሉ ዝኽእል


text:
ናይጀርያ ብቫይረስ ኮሮና ዝተለኽፈ ሰብ ከም ዝረኸበት ኣፍሊጣ
ኣዲስ ኣበባ፣ 20 ለካቲት፣ 2012 (ኤፍ.ቢ.ሲ)ሰበስልጣን ናይጀርያ ብኮሮናቫይረስ ዝተለኽፈ ሓደ ሰብ ከምዝረኸቡ ገሊፆም።
እቲ ኣብ ከተማ ሌጎስ ዝተረኸቡ ሰብ፥ ካብ ሚላኖ ዝተጓዕዘ ኢጣልያዊ ከምዝኾነ ተሓቢሩ።
እቲ ኢጣልያዊ ዜጋ ኣብታ ከተማ ዝሰርሕ እንትኾን፥ ካብ ሚላኖ ናብ ሌጎስ ከምኣቆፃፅራ ኣውሮፓውያን ብ25 ለካቲት ምስኣተወ ብዝተገብረሉ መርመራ እዩ በቲ ሕማም ከምዝተለኽፈ ተፈሊጡ።
ኣብዚ ሳልስቲ ኣብ ሰሜን ኢጣልያ ኣብ ግዝኣት ሎምባርድያን ቨኒቶን ኣስታት 400 ሰባት ብኮሮናቫይረስ ከምዝተለኽፉን ሓያሎ ከምዝሞቱን ይዝከር።
እቲ ካብ ከተማ ሁበይ ቻይና ዝተበገሰ ኮሮናቫይረስ ኣብ ግብፅን ኣልጀሪያን እውን ከምዝተራእየ ዝፍለጥ እዩ።
ቻይና ኣብ ኣፍሪካ ሰፊሕ ቁጠባውን ንግዳውን ርክብ ስለዘለዋ ናብታ ሃገር ክዝርጋሕ ተኽእሎ ከምዘሎ ይግለፅ።
ቫይረስ ኮሮና ንዓለም ኣስጋኢ ዝበሃል ብርኪን ዓቕሚን ከምዝበፅሐ ዋና ዳይሬክተር ውድብ ጥዕና ዓለም ዶክተር ቴድሮስ ኣድሓኖም ምግላፆም ይዝከር።
ፍልፍል፦ቢቢሲ


text:
ምፍቃርAtt vara kär - tigrinska
ምፍቓር ዝበዝሕ ግዜ ደስ ዘብል ስምዒት እዩ። ገለ ሰባት ብዙሕ ግዜ ኣፍቂሮም ይፈልጡ፡ ገለ ካልኦት ከኣ ኣፍቂሮም ኣይፈልጡን።
ምፍቃር
ፍቕሪ ንኩሉ ሰብ ሓደ ዓይነት ስምዒት ኣይኮነን። ፍቕሪ ንዓኺ እንታይ ምዃኑ ንስኺ ጥራይ ኢኺ ክትምልሲ ትኽእሊ።
ኣዝዮም ብዙሓት ብዛዕባ ፍቕሪ ዝኾኑ ፊልምታት፣ ናይ ሙዚቃ ግጥምታት፣ መጽሓፍትን፣ መዝገበ ፍጻመን ኣለዉ። ብዙሓት ብዛዕባ ፍቕሪ ብናቶም ኣገባብ ይገልጹ።
ብዝተፈላለየ መንገዲ ክስመዓኪ ይኽእል
ምፍቃር ኣብ ዝተፈላለየ ግዜ ብዝተፈላለየ መንገድታት ክስመዓኪ ይኽእል። ፍቕሪ ዝበዝሕ ግዜ ድሕሪ ቑሩብ ግዜ ካብቲ ፈለማይ ብዝተፈለየ መንገዲ ይስመዓኪ።
ዘደስትን ዝርብሽን ስምዒትን ክገብር ይኽእል። ንቕሓት፣ ትብዓት፣ ሓጎስን ህድኣትን ክስምዓኪ ይኽእል። ምናልባት’ውን ብዛዕባ እቲ ዘፍቐርክዮ ሰብ ብዙሕ ትሓስቢ። ካልእ ነገር ክትሓስቢ`ውን የሸግረኪ። ኣብ ፍቕሪ ከለኺ ሓደ ሓደ ግዜ’ውን ርበሻ፣ ሓዘን ወይ ቕንኢ ክስምዓኪ ይኽእል። ገለ ሰባት ምስ ኣፍቀሩ ንኽበልዑ ወይ ክድቕሱ ይሽገሩ።
ምስ እተፍቕርዮ ሰብ ክትኮኒ ጽቡቕ ይስመዓኪ። ሽዑ ልብኺ ብዝያዳ ቕልጣፈን ብዝያዳ ሓይልን ትሃርም ከም ዘላ ኮይኑ ክስምዓኪ ይኽእል። ምናልባሽ ትርበሺ፣ ትሕጎሲ፣ ትሓፍሪ ወይ ምልዕዓል ጾታዊ ስሚዒት ይስምዓኪ።
ፍቕሪ ሃንደበት ክኸውን ይኽእል
ንእትፈልጥዮ ሰብ፣ ወይ ንዘይትፈልጥዮ ሰብ ከተፍቕሪ ትኽእሊ። ዋላ እኳ እንተዘይተራኸብኩም ወይ ብሓባር እንተ ዘይኮንኩም ናይ ፍቕሪ ስምዒት ኣዝዩ ሓያል ክኸውን ይኽእል። ምናልባሽ ኣብ ሓደ ግዜ ብዙሓት ሰባት ከተፍቕሪ ትኽእሊ።
ፍቕሪ ድቦላ ክኾነኪ’ውን ይኽእል። ንኣብነት ካብ ቅድሚ ሕጂ ዝተፈልየ ምስ ካልእ ጾታ ዘለዎ ሰብ ምስ ተፍቅሪ። ወይ ብሃንደበት ንማሓዛኺ/ዓርክኺ ምስ ትፈትዊ። ወይ ንከተፍቕርዮ ኢልኪ ሓሲብኪ ዘይትፈልጢ ሰብ ምስ እተፍቅሪ።
ንክነፍቕር ዝገብረና ነገር እንታይ ሙኳኑ ክንፈልጦ ኣሸጋሪ እዩ። ናይቲ ሰብ ኣከናውና፣ መልክዕ፣ ድምጺ ወይ ሽታ ክኽውን ይኽእል።
ከም ዘፍቀርኩ ከመይ ጌረ ከርእይ ይኽእል?
ገለ ሓሳባት ሲዒቦም ኣለዉ። ንዓኺ ዝሰማምዓኪ ምረጺ። ጊንጢ ወይ ጌጋ ኮይኑ ዝስመዓኪ ነገር ኣይትግበሪ።
- ነቲ/ታ ሰብ ከም ትፈትውዮ/ያ ንገርዮ/ንገርያ። ምስ ተራኸብኩም ወይ`ውን መልእኽቲ ብምስዳድ ንገርዮ/ያ።
- ብዙሕ ትራኸቡ እንተ ዄንኩም፣ ጥቓ እቲ/ታ ሰብ ከም ትኾኒ ግበሪ። ዓይኒ ንዓይኒ እንተተጋጢምኩም ካብ ንብር ንላዕሊ ንውሕ ዝበለ ምጥማት ቀጽሊ። አንተደሊኺ ፍሽኽ በሊ።
- ዝኾነ ጥዑም ዘረባ ተዛረቢ። ”ምርካብካ/ኪ ደስ የብል” ወይ ”ጽብቕቲ ጎልፎ” ወይ ተመሳሳሊ ቓላት ምባል እኹል ክኸውን ይኽእል እዩ። ዝበዝሕ ሰብ በቲ ዝረኸቦ ርኢይቶ ይሕጎስ። ዝያዳ ንምዝራብ ድማ ከም መጀመሪ ይኾነኪ።
- ብሓባር ገለ ነገር ክትገብሩ ትኽእሉ እንተኾንኩም ሕተቲ። ክልቴኹም ጥራይ ፣ ወይ ከኣ ምስ ኣዕሩኽትኹም ብሓባር። ሽዑ ነቲ ሰብ ዝያዳ ክትፈልጥዮን ስምዒትኪ ከተርእይዮን ዕድል ትረኽቢ።
- ብዙሕ ግዜ ትራኸቡ እንተ ኾንኩም፣ ከም ትግደስሉ/ላ ኣርእዩ። ክትሓቕፍዮ/ፋ ትኽእሊ እንተ ኾንኪ ሕተቲ፣ ንሻሂ ዓድምዮ/ያ ወይ ክትሕግዝዮ/ያ ቅርቡነት ኣርእዪ። ኣብቲ/ታ ሰብ ተገዳስነት ከም ዘለኪ ኣርእዪ። ንዓኺ ጽቡቕ ኮይኑ ዝስምዓካ ግበሪ።
- ካብ ኣዕሩኽትኺ ሓገዝ ተቐበሊ። ምናልባሽ ካልእ ሰብ ከም ትፈትውዮ/ያ ኣብ ክንዳኺ ክነግረልኪ ይኽእል ይኸውን።
እቶም ዝበዝሑ ሰባት ካልእ ሰብ ከም ዝፈተዎም እንተፈሊጦም ይሕጎሱ። ስምዒታትኪ ከተርእዪ ድፍረት እንተጌርኪ፣ እቲ/ታ ሰብ ብዛዕባኺ ዘለዎ/ዋ ሓሳብ ናይ ምፍላጥ ዕድል ዝለዓለ እዩ።
ካልእ ሰብ ከም ዘፍቀረኒ ብኸመይ ይፈልጥ?
ገለ ሰባት ንካልእ ሰብ እንተፈትዮም ብኑጹር የርእይዎ። ገለ ሰባት ከኣ ንገዛእ ርእሶም ይሕዝዎ። ሓደ ሰብ ከም ዝፈተወካ ብኸመይ ከተስተውዕል ከም ትኽእል ዝሕግዙ ገለ ኣብነታት፣
- እቲ/እታ ሰብ ናባኺ ብብዝሒ ይጥምት/ትጥምት።
- እቲ/እታ ሰብ ዝበዝሕ ግዜ ጥቓኺ ይኸውን/ትኸውን፣ ንዓኺ ርህሩህ/ርህርህቲ ይኸውን/ትኸውን፣ ምሓዛኻ ክትከውን/ክኸውን ድማ ይፍትን/ትፍትን።
- ከስሕቐኪ ይፍትን/ትፍትን።
- እቲ/እታ ሰብ ካብ ምስ ካልእ ንላዕሊ ምሳኺ ዝያዳ ሓፋር ወይ ፈራሕ ይመስል/ትመስል።
- ኣብ ቕድሜኺ/ኻ ተባዕ ወይ ዘይግድሳ/ሶ ክትከውን/ክኸውን ትፍትን/ይፍትን።
- ክትራኸቡ እንተ ኾንኩም ካብ ንቡር ንላዕሊ ተመላኺዓ/ዑ ትመጽእ/ይመጽእ።
ሓደ/ሓንቲ ሰብ የፍቅረኪ/ተፍቅረኪ እንተ ኾይኑ/ኾይና ንክትፈልጢ ክትሓቲ ብዘይ ቐልዓለም ቕብል እዩ። ነታ/ቲ ሰብ ባዕሉ/ላ ወይ ንማሓዛኣ/ኡ ክትሓቲ ትኽእሊ። ምሕታት ስኽፍክፍ ክብለኪ ይኽእል። ምፍላጥ ግና ጽቡቕ እዩ።
ዘይዕዉት ፍቕሪ
ትፈትውዮ ሰብ ዘይየፍቕረኪ እንተኾይኑ ብርግጽ ከቢድ እዩ። ፍቕሪ ሓደ ግዜ ቓንዛ ይገብር። ነዚ ብዙሓት ተሞኩሮሞ እዮም።
ናይ ካልእ ሰብ ስምዒት ኣማእዚንኪ ከም ዘፍቕረኪ ክትገብሪ ኣይትኽእልን ኢኺ። እቲ ሰብ ዘየፍቕረኪ እንተኾይኑ ናትኪ ጌጋ ኣለኪ ማለት ኣይኮነን። ሓደ ግዜ ከምኡ እዩ።
ክትሓዝኒ ደሓን እዩ። ንነብስኺ ርህርህቲ ኩኒ። ትፈትውዮ ነገር ግበሪ። ነቲ/ታ ሰብ ዘዘኻኽሩኺ ነገራት ከተወግዲ ፈትኒ፣ ንኣብነት ሙዚቃ ወይ ንዓኣ/ኡ ዘዘኻኽሩ ስእልታት።
ብዛዕባ ስምዒታትኪ ንመሓዛኺ ወይ ንትኣምንዮ ልዕሊ ዕድመ ንገሪ። በዚ ጽቡቕ ክስምዓኪ ይኽእል እዩ። ብዙሓት ሰባት ድማ ብዛዕባ እንታይ ከም ዝስምዖም ምጽሓፍ ጽቡቕ ስምዒት እዩ ኢሎም ይሓስቡ። ዝበዝሕ ግዜ እቶም ከበድቲ ስምዒታት ድሕሪ ቑሩብ ግዜ ይጠፍኡ እዮም።
ኣዚኺ እንተ ጕሂኺ ወይ ሕማቕ እንተ ተሰሚዑኪ፣ ምስ ኣማኻሪት ኣብ ቤት ትምህርቲ ወይ ምስ ዝኾነ ካብ ክሊኒክ መንእሰያት ተዘራረቢ።


text:
ንቀ/ሚ ኣብዪ ኣሕመድን ፓርቲ ብልጽግናን ዝድግፉ ሰልፊታት ኣብ ከተማታት ኦሮምያ ከምዝተካየዱ ተገሊጹ። ኣብ’ቶም ሰልፊታት "ጸላእቲ ኢትዮጵያ ዝተባሃሉ መልሲ ሂቦም ኣለው።"
እቶም ትማሊ ዝዋዓሉ ሰልፊታት፣ ኣብ ሸዋ፣ ወለጋ፣ ምዕራብ አርሲ፣ ሃረርጌ ባሌን ጂማን እዮም ተካይዶም።
ኣብ ኣዳማ ናብ ሰልፊ ንዝወጹ መደረ ዘስምዑ ኣማሓዳሪ ምብራቅ ሸዋ ኣቶ ሃለካ ሲንቢሮ ብሽም ዝጠቀስዎ ባልደራስ ለእውነተኛ ዴሞክራሲ’ዩ።
ሓላፊ ዘፈር ፖለቲካ’ቲ ፓርቲ ኣቶ ጌታነህ ባልቻ "እቲ ክሲ ካብ ኢህወዴግ ዝተወረሰ ኣካይዳን ንከይዲ ፖለቲካ’ታ ሃገር ዘይጠቅምን" ክብል ነጺግዎ ይብል ወኪልና ጀማል ሙኽታር ዝላኣኾ ሪፖርት።
እዚ ከምዚሉ ከሎ፣ ኣባል ላዕለዋይ መሪሕነት ኦነግ ኮሎኔል ገመቹ ኣያና፣ ኣብ ቤት ማእሰርቲ ይወርደና ኣሎ ንዝበልዎ ኢሰብኣዊ ኣተሓሕዛ ንቤት ፍርዲ ገሊጾም።
ኮሎኔል ገመቹ ዓሚ ብሽብር ተጠርጢሮም ተኣሲሮም ነይሮም፣ እንተኾነ ከይዲ ሙግት ተቋሪጹ ክፍትሑ ተገይሩ ነይሩ። እንተኾነ ድሕሪ ቅንጸላ ስነ ጥበባዊ ሃጫሉ ሁንዴሳን ዝሳዓበ ዕግርግርን ተኣሲሮም እንደገና ብሽብር ተኸሲሶም ተኣሲሮም ይርከቡ።
ብተመሳሳሊ፣ ኣባል ፈጻሚ ስራሕ ኦነግ ኣቶ ኣብዲ ረጋሳ ቅድሚ 5 ዓመታት ምስ ህወሓት ርክብ ነይርዎም ተባሂሉ ኣብ ትሕቲ ማእሰርቲ ከምዝርከቡ ጠበቀኦም ገሊጾም ይብል ሪፖርት ጸሃይ ዳምጠው።


text:
ዩቱብ ቻነል፡ መደበር ተለቪዥን ኤሪሳት ተዓጽዩ2022-01-22 21:35:28 Written by ቤት ጽሕፈት ዜና ሰዲህኤ Published in ጽሑፋት ትግርኛ Read 423 times
- font size decrease font size increase font size
ናይ መደበር ተለቪዥን ኢሪሳት ዩቱብ ቻናል፡ ምስ ተግባራት ሰርሰርቲ ብዝተተሓሓዘ ከምዝተዓጽወ ኣካየድቲ ናይታ መደበር ኣፍሊጦም። ናይዛ ኣብ ኣሜሪካ ዝመደበራ ማዕከን ዜና ኣካየድቲ ከም ዝበልዎ፡ እቶም ናይ መርበብ ጉሓሉ ነቲ ኣካየድቲ ኤሪሳት ክጥቀመሉ ዝጸንሑ ናይ ዩቱብ ቻነሉ ብመንገዲ ናይ ኣዳለውቱ መስመራት ብምእታው፡ ዘየድሊ ትሕዝቶታት ብምፍናው፡ እቲ ዩቱብ ክዓጽዎ ከምዝገበሩ ገሊጾም። እንተኾነ ግን፡ ምሉእ ብምሉእ ኣብ ምቁጽጻር ናይቶም ሰርሰርቲ ቅድሚ ምእታዉ ቀልጢፍካ ናይ ምክልኻል ስጉምቲ ከም ዝተወሰደ ኤሪሳት ሓቢራ።
"በዚ መሰረት ምእንቲ ነቲ ቻነል ምሉእ ብምሉእ ከይድምስስዎ፡ ነቲ መፍትሕ (pssword) ናይቲ ቻነል ቀይሮም ነቲ ከጋጥም ዝኽእል ክሳራ ከም ዝንኪ ከም ዝገበሩ ኣፍሊጦም። እንተኾነ፡ እቲ ዘጋጠመ ኩነታት ምዕጻው ናይቲ ቻነል ለስዘኸተለ፡ ካልእ መደባቶም ዝፍንውሉ መስመር ከናድዩ ኣገዲድዎም ከም ዘሎ እቲ ዜና ሓቢሩ። እዚ ከምዚሉ እንከሎ፡ ኤሪሳት፡ ጥርዓና ናብ ትካል ዩቱብ ከምዘቕረበ ተፈሊጡ። ኣካያዲ ስራሕ ኤሪሳት፡ ጋዜጠኛ ሄኖክ ተኽለ፡ ምስ ትካል ዩቱብ ይጸሓሓፉ ከም ዘለዉ ሓቢሩ፡ ክኸፍትሎም ኣብ ትጽቢት ከምዘለዉ ገሊጹ።
ክሳዕ'ቲ ኩነታት መፍትሒ ዝረክብ፡ ብካልኣይ ቻነል ፈነወታት ምዝርጋሕ ከምዝቐጸሉ እቶም ኣካየድቲ ሓቢሮም ኣለዉ። እቲ ገበን ብመን ከም ዝተፈጸመኳ እንተዘይተገለጸ፡ እቲ ስጉምቲ ድምጺ ህዝቢ ኤርትራ ንምዕፋን ዝተወስደ ምዃኑ እታ ትካል ገሊጻ። ኣብ ጥቅምቲ 2018 ዝጀመረት ተለቪዢን ኤሪሳት ብቋንቋታት ትግርኛ፡ ዓረብ፡ ዓፋርን ብሌንን ብመንገዲ ሳተላይት ናብ ኤርትራ ፈነወ ተካይድ እያ። ኣድሚ ሕጂ ብወግዒ ስራሕ ድሕሪ ምጅማራ ዓፈና ኣጋጢምዋ ከምዝነበረን፡ ዳግማይ ኣብ 2019 ናብ ፈነወ ከምዝተመልሰትን ከኣ እቲ ዜና ኣዘኻኺሩ።
ኣብዚ ቀረባ እዋን ብሰንኪ ኣብ ኤርትራ ዘጋጠመ ምቁራጽ ሓይሊ ኤለክትሪክ፡ ነቲ ተለቪዥን ክከታተል ዘይክኣለ ህዝቢ ንምብጻሕ ፈነወ ሬድዮ ብሓጺር ማዕበል ከምዝጀመሩ ኣብቲ መግለጺ ኣፍሊጡ። መንግስቲ ኤርትራ ካብ መስከረም 2001 ኣትሒዙ ናጻ ፕረስ ስለዝኣገደ፡ ኣብዚ እዋንዚ ናይ ብሕቲ ትካላት ሜድያ እየን ኣብ ስደት ኣብ ዝተፈላለያ ሃገራትድምጺ ህዝበን ኮይነን ዘለዋ።


text:
ምስ መሰጋገሪ መንግስቲ ሱማሊያ ናይ ዝተሓባበር ሚሊሽያ ሓደ ወሃቢ ቃል ወታደራት ናብ ናይ መወዳእታ ፅንዕቲ ትሕዝቶ ኣል-ሸባብ ዝኾነት ከተማ ኪስማዮ እናገስገሱ ምዃኖም ኣፍሊጦም።ደጋፊ መንግስቲ ዝኾነ ምልሻ ራስ ካምቦኒ ከምዝበሎ እቲ ኣኽራሪ ጉጅለ ዝፍነዎ መጥቓዕቲ ንምምካት ኣብታ ወደባዊት ከተማ ንዝርከቡ ስቪላት የተሓባብር ከምዘሎ ሓቢሮም።
ወሃቢ ቃል ምልሽያ ራስ ካምቦኒ ዝኾኑ ኣብዲናስር ሴራር እቲ ንኪስማዮ ንምሓዝ ዝግበር ናይ መወዳእታ መጥቓዕቲ ኣብዝቕፅል ሰሙን ክጅመር ትፅቢት ይግበር ኢሎም።እቲ መጥቓዕቲ ብብዙሓት ግንባራት ከምዝፍኖ’ውን ገሊፆም።
ሓይልታቶም ካብ ኪስማዮ 75 ኪሎሜትራ ሪሒቖም ከምዝርከቡን ንኪስማዮ ብዝተፈላልየዩ ኣንፈታት ማለት’ውን ብባሕሪን ብብርክት ዝበላ ከተማታትን ኣጥቒዖም ከምዝሕዙዋን ሴራር ሓቢሮም።
ሓይልታት ሕብረት ኣፍሪካ‘ውን 75 ኪሎሜትር ካብ ከተማ ኪስማዮ 45 ኪሎሜትር ድማ ካብ ከተማ ኣፍማዶው ርሒቓ ንእትርከብ ከተማ ቢቢ ምሓዞም ገሊፆም ኣለው።
ሴራር ከምዝበልዎ ራስ ካምቦኒ ኣብ ኪስማዮ ዘሎ ሃዋህው ይከታተሎ ከምዘሎን ዓበይቲ ዓዲ እቲ ከባቢ ኣል-ሸባብ ኣንፃር ዘይኣመንቲ ንዝብሎም ሓይልታት ኣትሪሮም ንኽዋግኡ ንምትብባዕ ምስቶም ዓበይቲ ዓዲ ምርኻቡን ፀብፃብ ስልያ ከምዘለዎም ሓቢሮም።እንተኾነ ኢሎም ሴራር ኣል-ሸባብ ሓይልታቱ ካብታ ከተማ ክስሕብ ይኽእል እዩ ኢሎም።
እንተኾነ ግን ኣል-ሸባብ ኣብ መንጎ ኣፍማዶውን ኪስማዮን ኣብዝርከብ ቢርታ ዲር ኣብ ዝተብሃለ ቦታ ሓድሽ ናይ መከላኸሊ ዕርዲ ከምሰርሐ ካልኦት ምንጭታት ንቪኦኤ ሓቢሮም ኣለው።
ቢርታ ዲር ንቶም ኣኽረርቲ ስትራተጂያዊት ቦታ ስለዝኾነት እታ ቦታ እንድሕር ተመንዚዖም ኣል-ሸባብ ንከተማ ኪስማዮ ንምክልኻል ከፀግመሎም እዩ።


text:
ኣብ ዓውዲ ኤለክትሮኒካዊ ኣቑሑት ምርካብ፣
ምስ ኦንቪ ብርጎኝ (ENVIE Bourgogne )ዝበሃል መደብ፣
እንታይ ኢዩ?
እዚ ኦንቪ ተባሂሉ ዝጽዋዕ ትካል፣
ኣብ ምጽጋን :ምእካብን: ምምስራሕን: ምዕራይን ካብ ጠቕሚ ወጻእ ዝኾኑ ኤለክትርቶኒካዊ ኣቑሑት ኣተኲሩ ዝሰርሕትካል እዚ፣ ኣብ ዝተፈለለየ ጽፍሒ ዝሰርሑ ሰባት፣ ከም እዚ ጸጋንቲ፣ተቖጻጸርቲ ቴክኒክ፣ ዘወርቲ ማሽነሪታ ናይ ተሰከምቲ ከበድቲ ነገራት፣ ማሽናትዝተክሉን ዝጽግኑን ዝሸጡ፣ ዝተዓብሰ ክሽነ ማሽናት ዝጽግኑ ካልእንዝተሓላለኸ ነገራት ዝጽግኑ ፣ወዘተ ዝነጥፍ ትካል እዩ።
እቲ ትካል እዞም ነዚ ስራሕ እዚ ዘዋፍሮም ሰባት፣ እኹል ሞያዊ ኽእለት ንኸጥርዩ፣ብሰብ ሞያ እቲ ዓውዲ የሰልጥን፣ ኣብ እዋን ዕዞ ስራሕን ትምህርቲን ድማ ደገፍን ።
ንመን ኢዩ ፧
እዋን ሰልጠና 4 ኣዋርሕ እዩ።
ዞባ\ ዴባርትሞ
21 - Côte-d'Or
እዋን ሰልጠና 4 ኣዋርሕ እዩ።
ዞባ\ ዴባርትሞ
21 - Côte-d'Or
ስለምንታይ እዩ እዚ ጉዳይ ኣገዳሲ ኾይኑ፧
ብሰብ ሞያ ይእለን ይሕገዝን፣
እቶም ሰራሕተኛታታ፣ ምስ ምትግጋዝ ሰብ ሞያ ፣ ስልጠና ምኽሪን ፣ ኣብ እቲ ዓውዲ ስራሕን፣ ብቕዓት ከረኽቡ ይግበር።
ሓደ ሞያ ምጥራይ ስልጠና ምውሳድ፣
እናሰራሕካ ብተግባርን ክልሰ ሓሳብን ፣ ተግባራዊ ሞያ ምቕሳም፣
ብ ኸመይ ኣብርክቶይ ይሳተፍ
ኣብዚ ስልጠና እዚ ንምስታፍ ምስ እትደልዩ፣
ኣብዚ ስልጠና ንምስታፍ ምስ እትደልዩ
ጠለብኩም ናብ ኣከባቢኹም ዘሎ ቤት ጽሕፈት ደለይቲ ስራሕ ማለት ፖል ኣምፕልዋ፣ ሚስዮን ሎካል ቤት ጽሕፈት ጉዳይ ትሕቲ ዕድመ፣ ኣሲስታንት ሶሻል ማለት ተሓጋገዝቲ ወይ ሰራሕተኛታት ማሕበራዊ ጉዳያትን፣ ከሰኝኹምን ከመዝግቡኹምን ይኽእሉ እዮም። https://emplois.inclusion.beta.gouv.fr/
ርኸቡና
- ኣብ መርበብ ሓበሬታ መልእኽቲ እንልእኸሉን እንቕበለሉን ኣድራሻና ማለት ኢመይልና እዚ ዝስዕብ እዩ፣ envie.2e.bourgogne@envie.org
- ቑጽሪ ስልክና እዚ ዝስዕብ እዩ : 03 80 59 62 20


text:
ብግዳማውን ውሽጣውን ጸቕጥታት ኣብ ወጥሪ ዝርከብ መንስቲ ኤርትራ ዘቖመ ህግደፍ፣ ህሉው ኩነታት ንምምካት-ምውዳን መደባት ከነካይድ ኢና ዝብል ጎስጓስ የካይድ ምህላዉ ምንጭታትና ካብ ኣስመራ ሓቢሮም።
ተቓውሞን ጽልዋን ኣብ ወጻኢ ዝርከቡ ኤርትራውያን ብፍላይ ድማ መንእሰያት እናዓበየ ይመጽእ ብምህላዉ፣ ህግደፍ ነዚ ንምምካት ከም መቐጸልታ ናይቲ ብመንእሰያት ህግደፍ ዝፍለጡ ደገፍቲ ምዅስኳስ፣ ኣብ ውሽጢ ዓዲ’ውን ነቶም ኣብ ትሕቲ ሃማመተኤ ዝተሓቝፉ ‘ሕመረት’ ዝተሰምዩ መንእሰያት ምሕያልን ምትብባዕን ክድፍኣሉ ምዃኑ ምስ ጸልውቲ’ዮም ዝበሎም መንእሰያት ብስቱር ኣብ ዘካይዶ ዘሎ ኣኼባታት ይግለጽ ኣሎ።
ብተኸታታሊ ኣብ ናቕፋ፣ ሳዋ፣ ማይ ሓባርን ካልእ ቦታታትን ናይ ካድር ትምህርቲ ዝቐሰሙ ኣሽሓት መንእሰያት ከምቲ ዝድለ ፍረ ክርከቦም ስለዘይክኣለ፣ እቲ ናይ እሙናትን ውፉያትን ካድራት ንምምልማል ረብሓ ዝተተሓሓዘ ካልእ ኣገባብ ክትኣታቶ’ውን ሓሳብ ምቕራቡ እቲ ዝበጽሓና ሓበሬታ የነጽር።
በዚ ተወጢኑ ዘሎ ሓድሽ ኣገባብ ምምልማል ካድራት፣ ካብ መንእሰያት ህግደፍ ማለት ኣብ ወጻኢ ካብ ዝነብሩ YPFDJ፣ ሕመረት ናይ ሃማመተኤን ከምኡ ድማ ካብ ሚኒስትሪታት ዝተዋጽኡ እሙናት ዝተባህሉ መንእሰያት፣ ብስም ‘መተባብዒ’ ፍሉይ ደሞዝ ክግበረሎም’ዩ እቲ ዝቐረብ ዘሎ ሓሳብ።
በቲ ህግደፍ ሓንጺጽዎ ዘሎ መደብ፣ እዞም ብፍሉይ ደሞዝን ሓለፋታትን ክምልመሉ ዝብሃሉ ዘለዉ መንሰያት፣ ፣ ህግደፍ ቅዋም ብምትግባር ስልጣን ናብ መንእሰያት ንምስግጋር ይሰርሕ ከምዘሎን ኣብ መዛንኦም ጽልዋ ንምፍጣርን ክጕስጉሱ’ዮም።
ነዚ ዳግም ብኻልእ መልክዕ ክውደብ ዝድለ ዘሎ ናይ መእሰያት ህግደፍ -YPFDJ፣ ሕመረትን ካድርን ጥርናፈ ብሓላፊ ፖለቲካዊ ጉዳያ ህግደፍ ኣቶ የማነ ገብርኣብን ሓላፊ ህግደፍ ዞባ ማእከል ነበረ ኣቶ ዮሱፍ ሳይቕን ስሙ ንግዚኡ ዘይተፈልጠ ሓደ በዓል ስልጣን ሚኒስትሪ ጉዳያት ወጻኢ ኤርትራን ከመርሕዎ ምዃኖም እቲ ዝበጽሓና ሓበሬታ ብተወሳኺ የረድእ።


text:
ኤርትራውያን ተዓቝቦምሉ ኣብ ዝርከብ መዓስከረ ስደተኛታት ማይዓይኒ ዝጀመረ ሰልፊ ናብ መዓስከር ዓዲ ሓሩሽ’ውን ከምዝልሓመ ምንጭታት ሬድዮ ኤረና ካብቲ መዓስከር ኣረጋጊጾም።
እቲ ሎሚ ንግሆ ኣብ መዕእስከር ዓዱ ሓርሽ ዝጀመረ ናይ ተቓውሞ ሰልፊ ኤርትራውያን ስደተኛታት፣ ፖሊስ ኢትዮጵያ ብዝኸፈትዎ ተዅሲ ብውሕዱ ሓደ ሰብ ክቕተል እንከሎ ሓያሎ ድማ ከምዝቖሰሉ ተፈሊጡ።
እቲ ብቅድሚ ትማሊ ምሸት ኣብ ማይ ዓይኒ ዝጀመረ ተቓውሞ ብመጠኑ ሃዲኡ እኳ እንተሎ፣ ነቶም ኤርትራውያን ጉዳዮም ዝሰምዕ ንስደተኛታት ዝከታተል ኣካል መንግስቲ ማለት ኣራን ወከልቲ UNHCRን ዘዕግብ መልሲ እንተዘይህቦሞም እቲ ተቓውሞ ክቕጽልዎ ምዃኖም ሓቢሮም ኣለው።
ኣብ መዓስከር ስደተኛታት ማይ ዓይኒ ትማሊ ኣብ ዝተኻየደ ሰልፊ፣ ፖሊስ ኢትዮጵያ ብዝኸፈትሎም ተዅሲ ሓሙሽተ ቆልዑን ከምዘቐትሉን ሓያሎ ድማ ከምዝቖሰሉን ኣብ ናይ ትማሊ ጸብጻብ ሬድዮ ኤረና ተቓሊሑ’ዩ።
እቶም ኣብ መዓስከራት ኢትዮጵያ ዝርከቡ ኤርትራውያን፣ መሰላቶም ክሕሎ፣ ብስም ኤርትራውያን ናይ ስደተኛታት ካርድ ሒዞም ዘለዉ ኢትዮጵያይውን ካብቲ መዓስከር ክወጹ፣ ኣብቲ መዓስከር ዝፍጸም ዘሎ ገበናት መግትኢ ክግበረሉ፣ ድሕነት ኤርትራውያን ስደተኛታት ክሕሎ ዝብል ካልእ ጉዳያትን ኣልዒሎም’ዮም ሰለማዊ ሰልፊ ኣካይዶም።
እቲ ሰለማዊ ሰልፊ ብምኽንያት ዝኽሪ ናይቶም ኣብ ማእከላይ ባሕሪ ዝሞቱ ኣስታት 130 ኤርትራውያን ስደተኛታት ዝተወደበ ኮይኑ፣ ኣብ መዓስከራት ኢትዮጵያ ዘሎ ጭውያን መሸጣን ከምኡ ድማ ምስግጋርን ስደተኛታት ሓደ ካብቲ ንመዓስከራት ውሑስ ዘይግበሮ ነጥቢ ምዃኑ’ውን ኣስሚሮም።
ኣብ ኢትዮጵያ ኣብ መዕእስከራት ሽመልባ፣ ማይ ዓይኒ፣ ዓዲ ሓሩሽን ሰመራን ከምኡ ድማ ኣብ ከተማ ኣዲስ ኣበባ ብሓፈሻ ልዕሊ 65 ሽሕ ኤርትራውያን ከምእተዓቕቡ ዝፍለጥ ኮይኑ፣ ሓይሎ ካብኣቶም ነቲ መዓስከራት እናራሕርሑ ናብ ሊብያን ግብጺን ብምስጋር ብመንገዲ ሲናይ ናብ እስራኤል ከምኡ ድማ ብማእከላይ ባሕሪ ናብ ሃገራት ኤውሮጳ ንምእታዉ ከምዝፍትኑ ዝፍለጥ’ዩ።
=========================================


text:
ቀዳማይ ሚንስትር ኢትዮጵያ ሃይለማርያም ደሳለኝ ምስ ፕረዚደንት ግብጺ ዓብደልፈታሕ ኣል ሲሲ ሎሚ ሓሙስ ኣብ ካይሮ ተራኺቦም፡ተዘራሪቦም
ክልቲኦም መራሕቲ ኣብ ርክቦም ኣብ ጉዳይ ምህናጽ ዓብይ ናይ ህዳሴ ግድብ “ምስሕሓብ” ንምውጋድ ዘለዎም ቅሩብነት ገሊጾም።
ፕረዚደንት ኣል ሲሲስ ምህናጽ ናይ ህዳሴ ግድብ ክህልዎ ዝኽእል ጽልዋ ብዝምልከት ዝኻየድ ስሉሳዊ ዘተ ምዕባለ ብዘይ ምርኣዩ “ብዝለዓለ ደረጃ ከምዘተሓሳስቦም” ገሊጾም።
“ ኣብ ጉዳይ ምህናጽ ግድብ ፈለግ ኒል፡ እቲ ብዛዕባ ቴክኒካዊ ምዕባለ ኣብ መንጎ ሰለስቲኣን ሃገራት ማለት ሱዳን፡ግብጺን ኢትዮጵያን ዝካየድ ዘተ ንማሕበራዊ፡ከባቢያዊን ቁጠባዊን ጽልዋ ኣብ ልዕሊ ሱዳንን ግብጽን ንምግምጋምን ክውሰዱ ዝግባእ ስጉምትታት ዝሕታለ ብምህላው ብዝለዓለ ደረጃ ከምዘተሓሳስበና ገሊጸ እየ።”
ፕረዚደንት ኣል ሲሲ ምህናጽ ናይ ህዳሴ ግድብ ግብጺ ካብ ፈለግ ኒል ንትረኽቦ ትሕዝቶ ማይ ዝጸልው ምኳኑ ብተደጋጋሚ ክገልጹ ዝጸንሑ ምኳኖም ይፍለጥ።
ቀዳማይ ሚኒስንትር ሃይለማርያም ደሳለኝ ብወገኖም ከምዚ ኢሎም።
“ ንህይወት ክልቲኡ ህዝብታት መሰረት ዝኾነን ንነባሪ ዝምድና ክልቲኡ ህዝብታት ኣብ ዝብል እዩ እዚ ግድብ ዝህነጽ ዘሎ፡ ፈለግ ኒል ብርግጽ ከም ኩሉ ጊዜ ንምትሕብባር ዕድል ዝህብ እዩ። እዚ ዓብይ ፍለግ ንውድድር ወይ ግጭት ኮነ እምነት ምስኣን ምክንያት ከይከውን ከምቲ ክቡር ፕረዚደንት ዝበልዎ ንሰማምዓሉ ነጥቢ እዩ። ኢትዮጵያ ትዓብይን ትምዕብልን ዘላ ሃገር እያ እንተኾነ ንካልኦት ስግኣት ብምኳን ዘይኾነ ብሰላምን ሓላፍነት ዘለዋ ንብዙሓት ተስፋ ትህብ ኣፍሪቃዊያ ሃገር ኮይና ክንዓብይ ኢና ንደልይ።”
ክልቲኦም መራሕቲ ነዚ ዝበሉ ካብ ከተማ ካይሮ ኣብ ዝሃብዎ ሓባራዊ ጋዜጣዊ መግለጺ’ዩ።


text:
This free script provided by
JavaScript Kit
14/07/2021 14:46 PM
ታሪኽ ህይወት፡ ትኩእ ይሕደጎ
ብ`እምነቱ ተስፋይ።
ኤርትራ፡ ኣብ ኩሉ ዓውድታት፡ ኣደናቒን ዘሐብንን ታሪኽ ዘለዎም ማእለያ ዘይብሎም ኤርትራውያን ነይሮማን ኣለዉዋን። ምስ ታሪኽ ናይ ከምዚኣቶም ዝኣመሰሉ ደቂ ሃገር ምልላይን ምፍላጦምን፡ ሓደ ኣካል ናይቲ ታሪኽናን ባህልናን ንምዕዛዝ እነካይዶ ስራሕ ኢዩ። እምበኣር፡ ኣብ ምምርማርን ምእካብን ናይ ከምዚ ዝኣመሰለ ሰነዳት ከይተሓለለ ዝጽዕር ዘሎ፡ ንገዛእ ርእሱ ኣብ ኣብ እዋን ቃልሲ ዕዙዝ ሃገራዊ ግቡኡ ኣያና እምነቱ ተስፋይ ኢዩ። ኣብቲ ንሱ ዘቖሞ ወብሳይት፡ (www.Emnetu.com) ብዙሕ መሃሪ ትሕዝቶ ሰፊሩ ኣሎ።
ሎሚ፡ ከም መቐጸልታ ናይ ስራሓቱ፡ ኣቶ እምነቱ ተስፋይ፡ ታሪኽ ህይወት ናይ ሓርበኛ ስዉእ ትኩእ ይሕደጎ ሰኒዱ ብመጽሓፍ ቀሪቡልና ኣሎ። ስዉእ ትኩእ ይሕደጎ፡ ሓደ ካብ መስረትቲ ምንቅስቓስ ሓርነት ኤርትራ (Eritrean Liberation Movement)፡ ማለት፡ (ሓራካ) ዝነበረ ኾይኑ፡ ካብቶም ብእዋኑ ናብ ተጋድሎ ሓርነት ኤርትራ (ተሓኤ) ተሰሊፎም ሃገራዊ ግቡኦም ዝኸፈሉ ሓደ ኢዩ።
ታሪኽ ህይወት ትኩእ ይሕደጎ
ትኩእ ብኣእምሮን ኣካልን ሓያል ሰብ ነይሩ። እዚ ይኹን'ምበር ዘይከም ዕድሚኡን ግዜኡን ኣዝዩ ትሑት ነይሩ። ሕያዋይ ነይሩ፣ እንተዀነ ድኹም ኣይነበረን። ተባዕ ነይሩ፣ እንተዀነ ተባኣሳይ ወይ መዕገርገሪ ኣይነበረን። ትሑት ነይሩ፣ እንተዀነ ሓፋር ኣይነበረን። ብዓል ርእሰ-ተኣማንነት ነይሩ፣ እንተዀነ ትዕቢተኛ ኣይነበረን። ትኩእ ኣብ ገዛእ ርእሱ ዝኣምን ሰብ ነይሩ፣ ንኻልኦት ናይ ምንእኣስ ባህሪ ግና ኣይነበሮን።
ብቐረባ ዝፈልጥዎ መማህርቱ ዝነበሩ ኸም ዝገልጽዎ፡ ትኩእ ዘይፍትሓዊ ነገር ክርእይ ከሎ ተጻዋርነቱ'ዩ ዘጥፍእ። ዓቕሊ ይስእንን ይቝጣዕን። ቍጥዓኡ ኸኣ ስጉምቲ ኽወስድ'ዩ ዝደፋፍኦ። ከም ውልቀ-ሰብ ለባም ዝነበረ ትኩእ፡ ዋላ'ውን ህዱእን ትሑትን ይንበር እምበር፡ ኣብ ልዕሊ ኻልኦት ዘይፍትሓውነት፡ ዘይርትዓውነትን ኢሰብኣዊ ኣተሓሕዛን ክርእይ ከሎ ቐልጢፍካ ናይ ምቝጣዕ ባህሪ ነይርዎ።
ታሪኽ ህይወት ትኩእ ይሕደጎ
ነዛ መጽሓፍ ብመንገዲ ኢንተርነት ንምዕዳግ፡ ኣብዚ ጠውቑ።
Share with friends:
Share with friends:


text:
Radio Erena: 17 November 2017
ንፕረዚደንት ሙጋበ ዝኣለየ ሰራዊት ዚምባብዌ፣ ኣብ ስልጣን ዝጸንሐ ሰልፊ ዛኑ ፒኤፍን ተቓወምቲ ሰልፍታትን ብሓባር ዘቖምዎ መንግስቲ ክቐውም ክፈቅድ ከምዝኽእል ይግለጽ ኣሎ።
እዚ ዝግለጽ ዘሎ፣ ቀንዲ ተቓዋሚ ፕረዚደንት ሮበርት ሙጋበ ዝነበረን መራሒ ሰልፊ ምንቅስቓስ ንደሞክራስያዊ ለውጢ ሞርጋን ቫንጊራይ ካብ ስደት ናብ ሃገሩ ኣብ ዝተመልሰሉ እዋን’ዩ።
ኣብ ወጻኢ ሃገር ሕክምና ከካይድ ከምዝጸንሐ ዝተነግረሉ ሞርጋን ቫንጊራይ ብ15 ሕዳር ናብ ሃገሩ ከምዝተመልሰ ንሲኤንኤን ዘረጋገጹ ምንጭታት፣ ምምላሱ ምስ ምእላይ ፕረዚደንት ሙጋበ ካብ ስልጣን’ዮም ዘተሓሕዝዎ ዘለዉ።
ንፕረዚደንት ሙጋበ ኣብ ናይ ገዛ ማሕዩር ኣእትይዎ ዘሎ ሰራዊት ዚምባብዌ፣ ነቲ ፕረዚደንት ብወለንትኡ ስልጣን ከምዝሓደገ ንህዝቢ ክሕብር ይሓቶ ከምዘሎ’ውን ካብ ርእሰ ከተማ ሃራረ ዝመሓላለፍ ዘሎ ዜና የመልክት።
ሓያሎ ወገናት እዚ ሰራዊት ዚምባብዌ ወሲድዎ ዘሎ ስጉምቲ “ወትሃደራዊ ዕልዋ’ዩ” እናበሉ ይገልጽዎ ኣለዉ።
ሕብረት ኣፍሪቃ ብወገኑ እቲ ተርእዮታት ምስ ዕልዋ ከምዝመሳሰል ብምጥቃስ፣ ኣብ ዝኾነት ኣፍሪቃዊት ሃገር ወትሃደራዊ ዕልዋ ከምዘይድግፍ ኣንፊቱ ኣሎ።
ሕብረት ኣፍሪቃ፣ ብወትሃደራዊ ዕልዋታት ንዝመጹ መንግስታት ከይቅበል ኣብ ቅዋሙ ከምዘስፈሮ ይፍለጥ።
እንተኾነ፣ ንዝበዝሐ ትካላት መንግስቲ ተቖጻጺሩ ዘሎ ሰራዊት ዚምባቤዌ፣ ኣብ ውሽጢ’ቲ መንግስቲ ንዝርከቡ ገበነኛታት ንምህዳን ኣብ ዘካይዶ ዘሎ ወፍሪ፣ ንፕረዚደንት ሙጋበ ምእንቲ ድሕነቱ ናብ ውሑስ ቦታ ከምዘግዓዞ’ዩ ዝገልጽ ዘሎ።
========================


text:
ኣብ ዩኪሬን ከተማ ዶነስክ ኣብ ዝተኻየደ ኣህጉራዊ ውድድር ኣትለቲክስ ንምስታፍ ካብ ዝተበግሱ ሓያሎ ኤርትራውያን ኣትሌታት፣ ብሰንኪ መእተዊ ቪዛ ካብ ኣስመራ ክነቕሉ ከምዘይክኣሉ ተሓቢሩ።
እቶም ሓያሎ ኤርትራውያን ኣትለታት፣ ኩሉ’ቲ ኣህጉራዊ መለክዒታት ኣትለቲክስ ኣማሊኦም ክነሶም፣ ናብ ኣአንጋዲት ሃገር ዩክሬን ንምእታው ዘድሊ ቪዛ ኣቐዲሙ ክሳለጠሎም ብዘይምኽኣሉ’ዮም፣ ሒደት ሰዓታት ቅድሚ ምብጋሶም ኣብቲ ውድድር ክሳተፉ ከምዘይክእሉ ዝተሓበሮም።
ነቲ ናይ ቪዛ መስርሕ ከሳልጥ ዝግብኦ ኮሚሽን ስፖርት ኤርትራ፣ ናይቲ ጉዳይ ተሓታቲ ክኸውን ይግብኦ ዝበሉ ሬድዮ ኤረና ዝተወከሰቶም ኣፍቀርቲ ስፖርት ድማ፣ እዚ ናይ ፈለማ እዋን ከምዘይኮነ ብምጥቃስ፣ ኣቐዲሙ’ውን ብሰንኪ ተመሳሳሊ መስርሕ ሓያሎ ኤርትራውያን ኣትሌታት ኣብ ፖላንድ ኣብ ዝተኻየደ ውድድር ክሳተፉ ከምዘይክኣሉ ኣዘኻኺሮም።
ኤርትራውያን ኣትሌታት ኣብ ኣህጉራዊ ውድድራት ከሳትፎም ዝኽእል ዓቕምን ብቕዓትን ኣዋህሊሎም ብኣህጉራዊ ፈደረሽን ኣትሌቲክስ ማለት IAAF ዝጥለብ ነጥብን መምዘኒታትን ኣማሊኦም ክነሶም፣ ብሰንኪ ሸለልትነት መስርሕ ምስላጥ ቪዛ ካብ ክልተ ኣገደስቲ ውድድራት ምትራፎም ኣብ ስፖርት ሃገርና ብፍላይ ድማ ኣብቲ ኤርትራ ብዝልዓለ ክትዕወተሉ ተኽእሎ ዘለዋ ጉያ እግሪ ዓቢ ስምብራት ይገድፍ ምህላዉ’ውን ነቒፎም።
ብኣህጉራዊ ፈደረሽን ኣትሌቲክስ IAAF ተዳልዩ ካብ 10 ክሳብ 14 ሓምለ ኣብ ዩክሬን-ዶንስክ ኣብ ዝተኻየደ ሻምፕዮና መንእሰያት ዓለም፣ ብብዝሒ ወርቂ ማዳልያታት ብምርካብ ካብ ቀዳማይ ክሳብ ሳልሳይ ደረጃ ዝሓዛ ሃገራት፣ ጀማይካ፣ ኬንያን ኢትዮጵያን’የን።


text:
እቲ ዝዓበየ ተኣምር
ዝንበብ ጥቕሲ/ጥቕስታት
ኢሳይያስ 6፡1-8
ብእኡ ኸኣ ኣፈይ ተንከየ እሞ፡ እንሆ፡ እዚ ንኸናፍርካ ተንከዮ፡ ኣበሳኻ ረሐቐልካ፡ ሓጢኣትካውን ጸረየልካ፡ በለ። ኢሳይያስ 6፡7
ብሪጣንያዊ ወንጌላዊ ሊዮናርድ ራቨንሂል(1907-1994)፡ ሓደ እዋን ከምዚ ኢሉ ተዛሪቡ፣ “ሎሚ፡ እቲ ዝዓበየ ተኣምር ኣምላኽ ክገብሮ ዝኽእል፣ ንሓደ ሰብ ካብዛ ዘይቅድስቲ ዓለም ወሲዱ፣ ነቲ ሰብ ቀዲሱ፣ ብድሕሪኡ ኣብታ ዘይቅድስቲ ዓለም መሊሱ፣ ነቲ ሰብ ቅዱስ ገይሩ ክሕልዎ ከሎ እዩ።” እዚ ልክዕ ከምቲ ኣምላኽ ንህዝቡ ክዛረቦም ኢሉ ንነብዪ ኢሳይያስ ዝጸውዖ እሞ ዝቀደሶ ይመስል።
ኣብ ከባቢ’ቲ ሓደ ካብቶም ዕዉታት ነገስታት ይሁዳ ዝነበረ ኡዝያ ዝሞተሉ ግዜ፣ ኢሳይያስ ራእይ ኣምላኽ ርእዩ። እቲ ነብዪ፡ እቲ ሓቀኛ ንጉስ ጽንፈለኽ ዝዀነ እግዚኣብሄር ኣብ በሪኽ ቦታ ተቐሚጡ ከሎ ረኣዮ። ኢሳይያስ ኣብቲ ራእይ፡ ሱራፊኤል ንኣምላኽ ስለ ቅድስናኡ፡ ግርማኡን ክብሩን ብመዝሙር እናወደሱ ከምልኽዎ ርእዩ።
ንኣምላኽ ምርኣይ፡ ንኢሳይያስ፡ እቲ ሓቅ-ዝዀነ ትርኢት ገዛእ ርእሱ፣ ማለት ኣብ ቅድሚ ኣምላኽ፣ ዘይቅዱስን ስቡርን ምዃኑ ኣርእይዎ።………ኣዒንተይ ንንጉስ፡ ንእግዚኣብሄር ጐይታ ሰራዊት፡ ርእየን እየን እሞ፡ ጠፋእኩ፡ በልኩ። (ጥቕሲ 5) እዚ ሓጥያትካ ምፍ’ላጥ (ምእማን)፡ ንእኡ (ንዕኡ) ኣብ ተቐባልነት ዘንጽህ ጸጋ ኣምላኽ መሪሕዎ። ብሓድሽ ምንጻህ፣ ኢሳይያስ መልእኽቲ ኣምላኽ ከስፍሕ (ክዝርግሕ) ተላኢኹ። እግዚኣብሄር ንኢሳይያስ ቅዱስ ኰይኑ ክነብር ጥራይ ዘይኰነ፣ እንተላይ ንዘይቅዱስ ህዝቢ ብዛዕባ ቅዱስ ኣምላኽ ክነግር ኢሉ፣ ኣብ ዓለም ልኢኽዎ።
እግዚኣብሄር ርእሱ ክገልጸልና ይደሊ’ዩ። ስለዚ’ዩ እምበኣር ብዛዕባና እቲ ልክዕ-ልክዑ ዝዀነ ራእይ፣ ንጸጋኡ ዕሙቍ ዝበለ ድልየትን፣ ዕብይ ዝበለ ተወፋይነት ንእኡ (ንዕኡ) ክንነብርን ክንዛረብን ራእይ ዝህበና። ከመይ ዝበለ ተኣምር!
ብMarvin Williams
Our daily bread
ጥቅምቲ 29፣ 2014
ትርጕም ጐይትኦም ተስፋይን ሙዚት ግርማይን


text:
ምሳና፥ ኹኑ እዚ ሓደ መምሃራን ፕሮጀክት ን ሰባት ተሞኮሮ ናይ ጉዕዞኦም ዝገበሩ ምስ ስንክልና ወይ ብዘይ ዝንክልና፥ ብዘይ ኽፍልት ዶሞዝ ዝሕግዙ ዝደልዩ።
ንካልኦት ሰባት ትላለዩ ትደልዩ ድኹም
ኣብ “ምሳና፥ ኹኑ” ማሕበር ንካልኦት ሰባት ትላለይ ትኽእሉ እኹም ኣብ ከተማ በርሊን(Berlin) ዝነብሩ። ሓደ ክልተ ሰባት ብዛዕባ ተሞኮሮ ዘሕሊፉዎ ኣብ ጉዕዘኦም ውን ካልኦት ኖውሕ ዓመታት ኣብ ከተማ በርሊን (Berlin) ዝቕመቱ። ሰባት ምስ ስንክልና ወይ ብዘይ ስንክልና ኣሎዉና። ብሓንሳብ ኾይኖም ን ማሕበር።
መምሃራን ተሞኮሮ ዘሎዎም ዝምስሪቱ
ዋላ ንስኻትኩም መምሃራን ትኾኑ ትኽእሉ እኹም። ነኣኹም ዝሰመማዓኩም ትኽእሉዎ ደስ ዝብለኩም ትምርቲ ትህቡ ትኽእሉ እኹም።
ተሳተፉ
መምሃራን ምስ ተሞኮሮ ኹኑ
ተሳታፊት / ተሰታፋይ መምህር*
ሓድሽ ነገራት ትመሃሪ / ትመሃር ትደልዪ ድኺ / ድኻ። ሓደስቲ ሰባት ትላለዪ ትኽእሉ እኹም። ሓግዘ የድለኩም ድዩ ኣብ ምስታፍ።
ንስኻትኩም ትሳተፉ ትኽእሉ እኹም፥ እንድሕር ካብ ሃገርኩም ዝወጻኩም ስደተኛ ኾይንኩም። ኩላቶም ክሳተፉ ይኽእሉ እዮም፥ ብዘይ ገደስ እንታይ ዓይነት ወርቀት ዝሓዝኩም። ስድራ ኸማን ቆልዑ ዘሎዎም ክሳተፉ ይኽእሉ እዮም። ሕማም ዘሎዎም ሰባት ኸማን ክሳተፉ ይኽእሉ እዮም። ዋላ ስንክልና ንደቅኹም ወይ ነዓኹም ይሃልወኩም ትሳተፉ ትኽእሉ እኹም። እንድሕር ሽግር ኣለኩም ትሳተፉ ትኽእሉ እኹም፥ ምናልባት ግፍዒታት ኣንጻርኩም ተሞኮሮ ዝገበርኩም ትሳተፉ ትኽእሉ እኹም። እንድሕር ገዛ ደይብልኩም ትሳተፉ ትኽእሉ እኹም።
ሓቢሩና ስለምንታይ ትሳተፉ ትደልዩ ኣብዝኣ ፕሮጀክት ንሕና ኸማን ኣበይ ክንሕግዘኩም ንኽእል ሓቢሩና።
ኣብ ናይ ማሕበርና “ምሳና፥ ኹኑ“
- ድልየት ኣለኩም ሓደስቲ ሰባት ትላለዩ
- ሕቶታት ብዛዕባ ስራሕ፥ ትምርቲ ወይ ኣብ ናጻ ግዘኹም መዛናገዒ ትረኽቡ ትደልዩ ኣብ ከተማ በርሊን(Berlin)
- ወይ ኣብ ጉዳይኩም ሓገዝ ትደልዩ
- ወይ ዕላማ ወይ መደብ እንድሕር ኣለኩም። ግን ከመይ ገርኩም ነቲ ዝደለኩም ትረኽቡ ዘይትፈልቱ ኾይንኩም።
ንምስታፍ ክንዲ እዚ ግዘይ የድለኩም እዩ፥ 2 ክሳብ 3 ሰዓት ኣብ ሶሙን፥ ካብ 5 ወርሒ ክሳብ 9 ወርሒ
ድልየት ኣለኩም ድዩ ኣብ ናትና ፕሮጀክት “ምሳና፥ ኩኑ“ ትሳተፉ። ብ ኢሜይል(Email) ገርኩም ጸሓፉልና፥ seidabei@vdk.de, (030) 4140 7318 oder 0159-0406 9675
ድሕሪ ምሳና ምዝራብኩም ኣብ ዉልቃዊ ለላ ምስ ናትና ፕሮጀክት፥ ንሕና ነዓኹም ዝሰማማዓኩም መምህር ክንደልየልኩም እና፥ ጓል ኣንስተይቲ ትኹን ወይ ተባዕታይ ኣብ ጉዳይኩም ክሕግዘኩም እዩ። ኣባላት ናይ እዝኣ ፕሮጀክት ኣብ ሽግርኩምን ወይ ሕቶታት ይኹን ኣብ ነቲኣ ግዘ ዝሰማማዓኩም ክሳብ ትውዳእ ነዓኻትኩም ክሕግዙ እዮም።
ከም መምሃራን ተሳተፉ – ንዝኾነ ጾታ
ንሰባት ትሕግዙ ትደልዩ ድኹም፥ ዝኾነ ሰብ በይኖም ከይተርፉ። ኮምኡ እንድሕር ደሊኹም “ተሞኮሮ ዝመስረቱ መምሃራን ኹን ወይ ኹኒ”። ከም ብዘይ ሓገዝቲ መምሃራን ስሕት እሎም ይራኸቡ እዮም(1 ግዘ ኣብ ሶሙን) ምእንቲ ምስ ካልኦት መምሃራን ክዛረቡ። ነንሕዶም ይሓጋገዙ እዮም ኣብ ዉልቃዊ ጉዳያት። ነዚ ስራሕ ንዝኾነ ሓሳብ ወይ ድልየት ናይ ሰብ ኣይትዓንቀፉ። ንሓደስቲ ሰባት ትረኽቡ ድልየት ክህልወኩም ኣሎ። ኮምኡ ውን ንፉዕ ሰማዕቲ ትኾኑ ኣሎኩም። ሓገዝቲ ምስ ተሞኮሮ ምስ ስንክልና ወይ ብዘይ ስንክልና ብደሓን ምጹ።
ብሓንሳብ ምስ ናትኩም መምሃራን ን ኣቢነት፥
- ቋንቋ ጀርመን ተጽንዑ ትኽእሉ እኹም
- ዘይተረደኣኩም ሕቶታት ብሓንሳብ ኮይንኩም መልሲ ትረኽቡሉ ትኽእሉ እኹም
- ደስ ዝብለኩም ነገራት ትገብሩ ትኽእሉ እኹም
- ሓበረታ ትእክቡ ትኽእሉ እኹም ን ትምርቲ ወይ ን ስራሕ ወይ ን ገዛ ምድላይ፥ ወይ ሓበረታ ብዛዕባ ጥዕና ጉዳያት ወይ ሕቅምና ትወሃቡ ትእክቡ ትኽእሉ
- እንድሕር ቆጸራ ምስ ቤት ጽሕፈት ትኸዱ
- ከመይ ገርካ ን ስራሕ ኣመልኪትካ ደብዳበ ትጽሕፍ ወይ ኣብ ናይ ዕድመ ለላ ስራሕ ከመይ ገርኩም ትዛረቡዎም
- ንስድራቤት ከመይ ገሮም ሓገዝ ከምዝረኽቡ
- ከመይ ገርኩም ብሓንሳብ ነንሕድኹም ካብ ናትኩም ተሞኮሮ ትላዘቡ። ከም ተወሳኺ ብዛዕባ ተሞኮሮኹም ኣብ ጉዕዙኹም ብ ስንክልና ይኹን ብዘይ ስንክልና ይኹን ብዘይ ገደስ።
ክንደይ ግዘ የድለኩም፥ 3 ክሳብ 4 ሰዓት ኣብ ሶሙን፥ ካብ 5 ወርሒ ክሳብ 9 ወርሒ ግዘ ይወስድ እዩ
ኣብ ናይ ሓገዝቲ “ምሳና፥ ኩኑ“ ማሕበር ተሳተፉ እንድሕር ትደልዩ። ብኢሜይል ገርኩም ጸሓፉልና፥ seidabei@vdk.de, (030) 4140 7318 oder 0159-0406 9675
ድሕሪ ምሳና ምዝራብኩም ኣብ ዉልቃዊ ለላ ምስ ናትና ፕሮጀክት፥ ምስክር ብቕዓት ኣብ ናይ መምሃራን ኽእለት ክንጅምር እና።
ድሕሪኡ ነቲኦም ካልኦት መምሃራን ትላለዩ ትኽእሉ እኹም። ከም ሓገዝቲ እንዳ ሰራሕኩም ብማሕበር ናይ ፕሮጀክት ትምርቲ ንህበኩም እና። ናይ ስራሕኩም ኩሩብ ደገፍ ንህበኩም ምስ ሰርቲፊከይት ብዛዕባ ምስታፍኩም።
ምስ ሙሉእ ስድራኹም ትሳተፉ ትደልዩ ድኹም።
ንስኻትኩም ምስ ሙሉእ ስድራቤት ትሳተፉ ትኽእሉ እኹም። ኣብ ናይ “ምሳና፥ ኹኑ“ ማሕበር ካልኦት ስድራቤት ትራኸቡን ትላለዩን ትኽእሉ እኹም። ስድራቤት ምስ ስንክልና ዘሎዎም ቆልዑ ውን ብዘይ ስንክልና ዘለዎም ብዘይ ገደስ።
ተሰታፍነት መምሃራን - እንታይ ማለት እዩ?
ቀንዲ ዕላማ ኣብ ተሰታፋነት መምሃራን ክትመሃሩ። ተሰታፍነት መምሃራን ብድልየት እዩ ብዘይ ዝኾነ ኽፍሊት ገንዘብ ተሞኮሮ ን ግዘያዊ ዝኾነ ካብ ካልኦት ሰባት ትመሃሩ ትኽእሉ፥ ምሕሊላፍ ተሞኮሮ ካብ ሓደ ተሞኮሮ ዘሎዎ ምስ ሓደ ተሞኮሮ ዝገዶሎ። ነቲ ተሞኮሮ ዝሓዘ መምህር ንብሎ ነቲ ሓድሽ ነገራት ዝመሃር ዝደሊ ተማሃራይ ንብሎ።
መምሃራን ብዘይ ኽፍሊት ክሳተፉ ዝደልዩ። ተማሃራይ ሓገዝ ዘድልዮ ኣብ ፍሊ ዝበለ ኣርእስቲታት ወይ ጉዳይ። ንኣብነት እንድሕር ሕቶ ኣሎዎም ብዛዕባ ህወት ኣብ ሃገረ ጀርመን። ወይ ከመይ ገርኩም ሰርቲፊከይት ናይ ስራሕ ትረኽቡ ናይ ስራሕ ትምርቲ ትወሃቡ ወይ ሓገዝ ዘድለኩም።
ተማሃራን መምሃራን ብሓንሳብ ኾይኖም ካብ ነንሕዶም ክመሃሩ ይኽእሉ። ነዚ ነገር ምእንቲ ክፍጸም ነንሕዶም ክብረትን ኣዚ ኣገዳሲ እዩ። ኣብ ርክብ ናይ እዝኣ ፕሮጀክት “ምሳና፥ ኹኑ“ ማሕበር፥ ኩሉ ግዘ ብዛዕባ ምዕባለ ናይ ኩሎም ተሳተፍቲ እዩ። ኢቲ ተማሃራይ እዩ ነቲ መምህር ዝመሪሕ ብዛዕባ እንታይ ኣርእስቲ ጉዳዩ ሙኻኑ። ንሳ ወይ ንሱ ብሕቶ ገሮም ብዛዕባ እንታይ ትፈልቱ ትደልዩ ትሕቢሩ፥ ክሳብ መዓስ ትመሃሩዎ ትደልዩ ትሕቢሩ። እቲ ተማሃራይ ኮምኡ ገሩ እዩ ዝመሃር ነቲ መምህር እንዳ ሓተተ ወይ መግለጺ ሂቡ ከመይ ገሩ ከምዝ ገብሮ ይሕብሮ። መምሃራን ኣብ ቡዙሕ ነገራት ወይ ጉዳያት ተሞኮሮ ስለ ዘሎዎም ጽቡቅ ሓበረታ ክህቡኹም ይኽእሉ እዮም ብከምዚ ሓገዝ ኩሎም ክኸስቡ እዮም።
ዕላማ ናይዚ ትምርቲ ደገፍ ኣብ መዓልታዊ ውልቃዊ ወይ ኣብ ስራሕኩምን ትምርትን ይኹን ድሕሪ ኩሩብ ግዘ በዓልኹም ትኽእሉዎ። እዚ ናይ ትምርት መደብ ንተመሃሮ ክሕግዝ ብበኖም ክሰርሑ እሉ እዩ ተመስሪቱ። ዝኾነ ትምርት ብማሕበር ፕሮጀክት ትምራሕ እያ። ብትምርት ገርና ምኽሪን ስራሓት ንህበኩም እና። ኣብ ተፈላለየ መደብ ትምርት ብተሳታፍነትን ዝመጹ ሰባት ኣብ ፕሮጀክትና። ብከምዝ መገዲ ዝምምዕ ትምርትን ፍልጠትን ምስ ነንሕድኻ ምሕግጋዝን ይፍጠር ይኸኣል።
ተመሃሮ ምስ መምሃራን 1 ግዘ ኣብ ሶሙን የራኸቡ። ንሶም ባዕሎም ይውስኑ መዓስ ኣበይ ቦታ ክምዝረኻቡ። እቲ ርክብ ካብ 2 ክሳብ 3 ሰዓት እዩ። ነዚ ርክብ ካብ 5 ክሳብ 9 ወርሒ ክኾውን ይኽእል እዩ።
ተሳተፉ ኣብ ማሕበርና ከም መምሃራን ተማሃሮ ኾይንኩም
ብዘይ ዶሞዝ ትሕጊዙ ትደልዩ። ወይ ሓገዝ ትወሃቡ ካብ መምሃራን ትምኒትኩም ድዩ። ምሳና ርክብ ፈጽሙ። ሓቢሩና እንታይ ትገብሩ ትደልዩ እንታይ ሓሳብ ዘለኩም ከመይ ገርኩም ን ማሕበርና ትሕግዙ። ምሳና ተዛረቡ ብዛዕባ ዕድላት ከመይ ገርኩም ኣብ ማሕበርና “ምሳና፥ኹኑ” ትሳተፉ። ተዳልና ኣለና ንሕና ክንላልየኩም!
በዚኣ seidabei@vdk.de ኢሜይል ጸሓፉልና ወይ በዚ ስልኪ 01590 4069 675 ውን በዚኣ ስልኪ (030) 4140 7318 ደውሉልና። ክንድውለልኩም እና ምእንቲ ነኣኹም ክንላልየኩም። እንድሕር ኣድላዪ ኮይኑ ሓደ ቶርጎማይ ወይ ሓደ ሓላዊ ቆልዑ ንጽውዓልኩም ንኽእል እና።
ብዛዕባ ናትና ፕሮጀክት
ምሳና፥ ኩን – ማሕበር መምሃራን ናይ ፕሮጀክት ናትና ተሞኮሮ ናይ ጉዕዞ ዘሎዎም ብስንክልና ይኩን ብዘይ ስንክልና ይኩን ንኻልኦት ሰባት ዝሕግዙ ዝደልዩ። ኣብ ከተማ በርሊን ኖውሕ ዝገበሩ መምሃራን ምስ ስንክልና ይኹን ወይ በዘይ ስንክልና ተሞኮሮ ዝገበሩ ኣብ ጉዕዞ ሂወቶም ወይ ከም ስደተኛ ተሞክሮም ዘሎዉ።
ስደተኛ ሰባት ምስ ስንክልና ፍሊ ዝበሉ ሰባት እዮም፥ ከም ካልኦት ሰባት ኣብ ማሕበራዊ ህወት ብዙሕ ግዘ ማዕረ ሓገዝ ኣይወሃቡን። ዕላማ ናይ እዝ ኣ ፕሮጀክት ብመሰረታዊ ብናይ ዩን(UN)- ስንክልና ዋዕላ ኣኸባ ብዛዕባ መሰል ሰብ፥ ነዚኦም ሰባት ምስ ቤተሰቦም ብዘይገደስ ማዕረ ዕድላት ክንፈጠረሎም ብሓገዝ ንፍትን። ነዚ ምእንቲ ክፍጸም ን መምሃራን ተመሃሮን 1 ብ 1 ማሕበር ፍልጠት ሓድነትን ብሓንሳብ ምዕባይን ክንምስሪተልኩም ንደሊ።
እዝኣ ፕሮጀክት “ምሳና፥ ኹኑ“ ናይ ዓለማዊ ዝኾነ ፖሊቲካዊ ደገፍ ዘይብላ ናጻ ዝኾነት ማሕበር እያ። ናትና ዕላማ ደገፍ ናይ ርክብ ምስ ማሕበራዊ ሂወት። እዚ ማለት ንሕና ን ማዕሪነት ናይ ባህሊን፥ ስራሕን ውን ፖሊቲካዊ ደገፍ ንኹላቶም ክድግፉ ኣብ ማሕበራዊ ህወት ማዕረ ክሳተፉ። ብሰንኪ እዚ ንሕና ኣብ “ምሳና፥ ኹኑ“ ከም ማሕበር ንቃወም ኣንጻር ዝኾነ ባህላዊ፥ ሃይማኖት፥ ዘግነት፥ ማዕሪነት፥ ስንክልና፥ ፖሊቲካዊ ሓሳብ ኽብረት ዘይብሉ።
ነዚ ፕሮጀክት ዝድግፍ ትካል ኢንተግራ (Integra gGmbH). ኢንተግራ (Integra gGmbH) ሓደ ብ መጽሓፍ ሕጊ(SGB IX) ተቀበለት ትካል እያ። ካብ ተመሰረት ብ 1981 ኢዝኣ ትካል ንሓገዝ ተጸገሙ ሰባት ስንክልና ዘሎዎም ኣብ ስራሕ ሂወት ክኣትዉ እሎም ተበጊሳ። እዝኣ ፕሮጀክት ብሓገዝ ናይ መሰል ሰባት ማሕበር ደገፍ VdK Berlin-Brandenburg. ንሕና ኣባል ናይ ማሕበር Kinderpatenschaften እና።


text:
እዚ ድማ ሓደ ካብቲ ዝደሓረ ፍጻሜታት ኮይኑ ነቲ መንጎ ኣባላት ፓርቲ ሪፖብሊካንን ዴታ ዶናልድ ትራምፕን ዘሎ ቅልስ ዘገፍሕ’ዩ። ሕጹይ ፕረዝደንታዊ ተወዳዳሪ ዓመተ 2016 ዝኾኑ ዶናልድ ትራፕ ድማ በቲ ልሙድ ግብረ-መልሶም ንሚት ራምኒ ነቒፎሞም።
በዚ ድማ እቶም ኣብ 2012 ዓ.ም.ፈ ብፓርቲ ሪፖብሊካን ተረቑሖም ንፕረዝደንት ኣሜሪካ ዝተወዳደሩ ሚት ራምኒ መርገጺኦም ኣብ ልዕሊ ዶናልድ ትራፕ ኣፍሊጦም’ለዉ።
‘ዶናልድ ትራምፕ መታለሊ’ዩ። መብጽዓታቱ’ውን ከም ዲግሪ ካብ ትራምፕ ዩኒቨርሲቲ ዋጋ ዘይብሎም’ዮም። ንህዝቢ ኣሜሪካ ድማ ይጻወተሉ’ዩ ዘሎ ። ናብ ቤተመንግስቲ ዋይት ሃውስ ብነጻ ተሓንጊሩ እንተአትዩ ድማ ውጽኢቱ ንኩላትና ሕማቕ’ዩ ዝከውን’ ኢሎም።
ንሶም ብተወሳኺ ብዛዕባ ናይ ውሽጢ ሃገር ፖሊሲታት ዶናልድ ትራምፕ ንኣሜሪካ ናብ ቁጠባዊ ዝሕታለ ዝመርሓ: ናይ ወጻኢ ጉዳያት ፖሊሲታቶም ድማ ኣብ ዓለም ዝተሓተ ውሕስነት ዘለዋ ሃገር ክትኸውን ዝገብር’ዩ ኢሎም።
ኣብ ፖርትላንድ ኣብ ወፍሪ ምረጹኒ ዝርከቡ ሕጹይ ተወዳዳሪ ዶናልድ ትራምፕ ድማ ንደገፍቶም ራምኒ አብ ዝተወዳደርሉ ጊዜ ከምዝደገፍዎምን ገንዘብ ከምዘዋጽዕሎምን ብምዝክኻር ቅልጡፍ ግብረ-መልሲ ሂቦም።
እዚ ከምዚ’ሉ ኸሎ ማርኮ ሩብዮ፡ ሰነተር ክፍለ-ግዝኣት ቴክሳስ ዝኾኑ ቴድ ክሩዝን ኣመሓዳሪ ኦሃዮ ዝኮኑ ጆን ካሲችን ኩላቶም ዝሓሸ ሕጹይ ተወዳዳሪ ምዃኖም ብምግላጽ ዘመተኦም ኣንጻር ዶናልድ ትራምፕ የጎሃህሩ’ለው እንተኾነ ግን ግዜ ይጽንቀቆሞ’ሎ።
ምሉእ ትሕዝቶ ጸብጻብ ኣብዚ ምስማዕ ይክኣል።


text:
Radio Erena: 26 February 2020
ዙር ርዋንዳ ሎሚ ረቡዕ ዝነውሐን ዝጸንከረን መድረኽ ኣብ ዘሰላሰለሉ: ኤርትራዊ ተቐዳዳማይ ናትናኤል ተስፋጽዮን ተዓዊቱ።
ኣብ’ዚ 206.3 ኪሎ ሜትር ዝሸፈነን ብዓቐባት ዝተዓብለለን ኣዝዩ በዳሂ ውድድር: ናትናኤል ሳልሳይ ርእሱ ኣብ ኣፈፌት መዛዘሚ ሕንጻጽ ክበጽሕ እንከሎ፣ ኣብ መወዳእታ ብደቡብ ኣፍሪቃዊ ኬንት ማይን ንዝተገብረሉ መጥቃዕቲ ብምብርዓን ‘ዩ ብ 1 ካልኢት ቀዲምዎ ኣትዩ።
ናትናኤል በዚ ናይ ሎሚ ውጽኢት ተሓጊዙ ንብጫ ማልያ ካብ ተቐዳዳማይ ፈረንሳዊት ክለብ ኒፖ ዴልኮ ወዲ ሃገሩ ቢንያም ግርማይ ተረኪብዋ።
ብውህሉል ግዚኡ ነዊሕ ጋግ ኣንጺፉ ዘሎ ናትናኤል: ካልኣይ ኮይኑ ንዝስዕቦ ዘሎ ርዋንዳዊ ሞይሰ ሙጊሻ ብ2 ደቓይቕን 11 ካልኢታትን ራሕሪሕዎ ኣሎ።
ናትናኤል ብዘይካ ብጫ ማልያ: ንጻዕዳ ማልያ ብሉጽ መንእሰይን ንማልያ ብሉጽ ኣፍሪቃዊን’ውን ወኒንወን ኣሎ።
ሓሙሻይ መድረኽ ዙር ርዋንዳ ጽባሕ ሓሙስ 84.7 ኪሎ ሜትር ክሽፍን እዩ።
==============


text:
ዝኽሪ መበል 28 ዓመት ስርሒት ፈንቅል፡ “ፈንቅል ብስራት ሓርነት” ብዝብል ቴማ ካብ 9 ክሳብ 11 ለካቲት ብድምቀት ንምጽምባል፡ ብልዑል ኮማዊ ተሳትፎ ክካየድ ዝቐነየ ምድላዋት ከም እተጻፈፈ፡ ኣቦ-መንበር ኣወሃሃዲት ሽማግለ በዓላት ዞባ ሰሜናዊ ቀይሕ ባሕሪ ኣቶ ስራጅ ሓጂ ገሊጹ።
ኣቶ ስራጅ፡ እቲ ጽምብል – ነቲ ቅድሚ 28 ዓመታት ዝተኻየደ ስርሒት ቅያ ብዘንጸባርቕ ንምብዓሉ ዝቘማ 7 ኮሚቴታት፡ አእጃመን ወሲደን ድሕሪ ዘሰላሰልኦ ስራሕ፡ ከተማ ባጽዕ ኣጋይሻ ክትቅበል ድልውቲ ከምዘላ ሓቢሩ። ንሰለስተ መዓልታት ንዝቕጽል ጽምብል ንምምዕራግ፡ ኮማዊ ዳሳት፡ ስፖርታዊ ንጥፈታት፡ ህዝባውን ወተሃደራውን ሰልፊ፡ ባዛር፡ ጥበባዊ ስርሓትን ባህላዊ መደባትን ዘጠቓልል 14 መደባት ተዳልዩ ከምዘሎ ድማ ገሊጹ።
ብዘይካ’ዚ፡ ኣብ ኣገልግሎታት ማይ፡ መጓዓዝያን ኤለክትሪሲቲን ከምኡ’ውን ትካላት ወሃብቲ ኣገልግሎት እኹል ምድልዋት ተገይሩ ከምዘሎ ዝሓበረ ኣቶ ስራጅ፡ ንዝጸንሐ ኣገልግሎት መጓዓዝያ ንምድራዕ፡ ኣብ ውሽጢ ባጽዕን ከባቢኣን ኣውቶቡሳት ከተማ ተመዲበን ከምዘለዋ፡ ካብ ካልእ ከባቢታት ሃገርና ንዝወርዱ ነጋድያን ቀዳምነት ብምሃብ ብጽፈት ንምጒዕዓዞም ድማ፡ ምስ መጓዓዝያ ምድርን ኩባንያ ሓራትን ምርድዳኣት ከምእተገብረ ኣብሪሁ።


text:
Kalix
ናይ መጠረሽታ ዝተሓደሰሉ፡ 12 1 2021
ካሊክስ ብተፈጥሮ እተዓደለት ጽብቕቲ ኮምዩን እያ፡ ኣብኡ ድማ ግሩም ዝኾነ ትርኢት ኣሎ። ርእሲ ከተማ ልክዕ ርባ ካሊክስ ነቲ ባሕሪ ኣብ ቦተንቪከን ኪሕወሶ ከሎ ኣብኡ ትርከብ። ካሊክስ ኣብ መንጎ እተፈላለየ ካብ ኣርባዕተ ሸነኻት ዓለም ዝነቐለ ባህላታት ትርከብ። እዚ ከኣ ኣዒንትና ከነግፍሕ ኣኽኢሉና። ውጽኢቱ ድማ ነቲ ቁጠባዊ ናብራ ብዙሕ ዝዓይነቱ ገይሩዎ፡ ካብ ዓቢ ኢንዱስትሪ ክሳዕ ብልጹግ ንኡስ ዋኒን።
ሓበሬታ ብዛዕባ ምምሕዳር ከተማ
ብዝሒ-ህዝቢ15,927
ስፍሓት መሬት3,716 ኪሜ²
ርሕቐት ካብ ዓበይቲ ከተማታት
- Haparanda 50 ኪሜ
- Luleå 79 ኪሜ
- Kemi 79 ኪሜ
- Uleåborg 182 ኪሜ
መንበሪ-ገዛ
ነቶም ኣብ ትሕቲ ናይ ምቕማጥ ቅርጺ ዘለዉ ሓደስቲ መጻእቲ፡ እቲ ናይ ስደተኛታት ኣተሓባባሪ እዩ ገዛ ንኺረኽቡ ዚሕግዞም። ካልእ መንበሪ ምስ እትደሊ ኣብ Bo i Kalix ኣንብብ። ወይ ከኣ ኣብቲ ዝርዝር ኣካረይቲ ቤትጽሕፈት ኣብቲ ናይ ኮምዩን ወብሳይት ተመልከት።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ብዘይካ ሽወደን፡ ፊንላንድ፡ እንግሊዝ፡ ፈረንሳ፡ ጀርመን፡ ሩስያ፡ ታይላንድ፡ ዓረብ፡ ትግርኛን ፋርስን። ካሊክስ ንፊንላንድን መያንከሊን ናይ ምምሕዳር ከባቢ እያ።
ማሕበራትን ምትእኻባትን
ሽወደናዊት ቤትክርስትያን ብዘይካ እቲ ልሙድ ክርስትያናዊ ቤትክርስትያናዊ ስራሕ፡ ምስ ቀዪሕ መስቀል ብምዃን ወይ ንበይና ሓገዛት ተወፊ። ናይ ሶማሊ ማሕበርውን ኣሎ።
ብጠቕላላ ኣብ ናይቲ ኮምዩን መርበብ እተመዝገባ 114 ማሕበራት ኣለዋ።
ኣብቲ ከባቢ ብቐረባ እንታይ ይርከብ
ኣብ ካሊክስ ምምሕዳር ኮምዩን፡ ማሕበራዊ ቤትጽሕፈት፡ ኩሉ ዓይነት ድኳናት፡ ድኳናት ዘለዎ ጋለሪያ፡ ቤትንባብ ምስ መኣከቢ ቦታ፡ ቤትጽሕፈት ዕዮ፡ ናይ ቀዪሕ መስቀል መሸጣ ዘገልገለ ኣቕሑን፡ ናይ ምሕዳስ ቡቲክ JUC.
መብዛሕትኡ ግዜ ደቂ ዘለዎም ስድራቤት ካሊክስ ንጡፍ ናይ ዕረፍቲ ግዜ እዮም ዘሕልፉ። ብግዜ ሓጋይ ናብቲ ገማግም ቀላያት ኪሕጸቡ ይኸዱ። ኣብ ግዜ ክረምቲ፡ እቶም ምሕምባስ ዚፈትዉ ናብቲ ናይ ካሊክስ ናይ ስፖርት ሲቲ ውዑይ መሓምበሲ ይኸዱ ወይ ድማ ኣብቲ ናይ ሩድትረስክባከን ናይ በረድ ምንሽርታት ይጻወቱ። ነዚ ድሌታትዚ ዘማልኡ ትካላት ኣለዉ። ካብ ናይ ተልመዴን ተያትርን ቦውሊንግንን ትልሂትን ክሳዕ ፈረስ ምግላብን ቅድድም ማኪናን።
ኣገልጎት ክንክን ወይ ሕብሐባ ቆልዑ
ስድራቤታት ካብቲ ኮምዩን ሓበሬታን ሓገዝን ኪረኽባ ይኽእላ። ኣብቲ መርበብ ሓበሬታ ናይ ካሊክስ ኮምዩን ናብዚ ዚስዕብ መሰጋገሪ ወይ ሊንክ ኣሎ፤ ናይ ህጻናት ቤትትምህርትን ናይ ቤትትምህርትን ሓበሬታ፡ ደገፍን ምኽርን ብዛዕባ ቁጠባዊ ሓገዝ፡ ናይ ምሽማት ምኽርን ውልቃዊ ምሃብ ምኽርን።
መባእታ ኣብያተ ትምህርትን ካልኣይ ደረጃ ኣብያተ ትምህርትን
ካሊክስ ኮምዩን ኣብ ከተማታትን ኣብ ገጠራትን መባእታ ኣብያተትምህርቲ ኣለዎ። ምስ መባእታ ኣብያተትምህርቲ እተተሓሓዘ ናይ ህጻናት ኣብያተትምህርትን ኣጸደ ህጻናትን ኣሎ። ባህላዊ ቤትትምህርቲ ነቲ ኣብ ቤትትምህርቲ ህጻናትን ቤትትምህርትን ዚካየድ ንጥፈት ይመርሖ ምስ ናይቲ ካልኣይ ደረጃ ቤትትምህርቲ ናይ ሙዚቃ ፕሮግራምን ምስቲ ናይ ፊንላንድ-ሽወደን ህዝባዊ ካልኣይ ደረጃ ቤትትምህርቲ ናይ ሙዚቃ ንጥፈታትን ድማ ይተሓባበር።
ናይ ካልኣይ ደረጃ ተመሃሮና ኣብቲ ፉሩሀድስኩላን ናይ ኮምዩን ካልኣይ ደረጃ ቤትትምህርቲ ይመሃሩ። ንሱ ኣብዚ እዋንዚ ሰፊሕ ሃገራዊ ፕሮግራም ኣለዎ። ስለዚ ተመሃሮና ንካልኣይ ደረጃ ቤትትምህርቲ ናብ ካልእ ዓዲ ኪኸዱ ኣይግደዱን። ብቐረባ ምስ ንግድን ኢንዱስትሪን ምትሕብባር ነቲ ናይ ካልኣይ ደረጃ ቤትትምህርትና ፕሮግራም ምስ ስራሕን ምስቲ እንጽበዮ ጭቡጥ ኩነታትን ከም ዚተሓሓዝ ገይሩዎ።
ዕድላት ትምህርቲ
ኣብ ካሊክስ እተፈላለየ ናይ ትምህርቲ ዕድል ኣሎ። ናብ መድያን ጋዜጠኛነትን ዘድሃበ ህዝባዊ ካልኣይ ደረጃ Folkhögskola፡ ናይ ሕርሻ ቤትትምህርቲ፡ ከምኡውን ናይ ሞያ ትምህርቲ። ምስ ሕብረተሰብ ንምልላይ ዚግበር ኣስተምህሮ ብቪደዮ ኮይኑ 60 ሰዓታት ይወስድ። ካሊክስ ዩኒቨር ሲቲ Kalix UniverCity እቲ ኮምዩን ካብ ቤትትምህርቲ ንዓበይቲ ጀሚሩ ክሳዕ ኮለጅ ንዚገብሮ ኣስተዋጽኦ ዚጥርንፍ ስም እዩ። ካሊክስ ዩኒቨር ሲቲ ንትምህርቲ ንዓበይትን ኮለጅን ኤስኤፍኢን ከይ ዋይ ስልጠናን ይጥርንፍ። ሉለዮ ተክኒካል ዩኒቨርሲቲ መገዲ ሓደ ሰዓት እዩ። ኣብ ቀረባ ድማ ህዝባዊ ካልኣይ ደረጃ ቤትትምህርቲ ኣሎ። ኣብ ዝኾነ እዋን ብርሑቕ ዚወሃብ ናይ ካልኣይ ደረጃ ትምህርቲ ክትጅምር ትኽእል፡ ኣብቲ ዘለኻዮ ኴንካን ብዝደለኻዮ ኣገባብን።
ኣገልጎት ጥዕና
ዞባ ኖርቦተን ኣብ ካሊክስ ኣገልግሎት ሕክምና የካይድ፡ ኣብቲ ሆስፒታል 60 ናይ ሕክምና ቦታትት መምስ ክሊንኪቱን መቐበሊኡን ኣሎ።
ኣብ ካሊክስ ኮሙን ብዞባ ዚካየዳ ክልተ ማእከላት ጥዕና ኣለዋ}። ምስ ካሊክስ ኮምዩን ብሓባር ኣብ ፋሚልየንስ ሁስ (Familjens Hus) ናይ ቈልዑ ማእከል ክንክን ጥዕናን ናይ ነፍሰ ጾራትን ሓራሳትን ማእከል ክንክን ጥዕና የካየዳ።
ኣብቲ ጥቓ ሆስፒታል፡ ናይ ስኒ ሕክምና ኣሎ።
ናይ ቋንቋ ድግፍ-ተርጓሚ ምርካብ
ናይ ትርጉም ኣገልግሎት ኣብ ኩሉ ኣብያተጽሕፈትን ናይ ጥዕና ትካላትን ይርከብ።
ኣገልግሎት መጎዓዝያ
እቲ ናይ ኖርቦተን ናይ ወረዳ ትራፊክ ኣብቲ ቀንዲ መገድታት ኣገልግሎት ይህብ ስለዚ ናብ ሉለዮን ሃፓራንዳን ምምልላስ ይከኣል።
እቲ ናይ ካሊክስ ናይ ከባቢ ትራፊክ ካብ ከተማታት ናብ ገጠራት ናይ ጕዕዞ ኣገልግሎት ይህብ።
ስራሕን ትካላት ናይ ምምስራት ተኽእሎታትን
ኣብ ካሊክስ ከምኡውን ኣብ ምብራቕ ኖርቦትን እቲ ዝዓበየ ኢንዱስትሪ እቲ ናይ ቢለሩድ ካርልስቦርይ ናይ ወረቐት ፋብሪካ እዩ። ንሱ ኣስታት 430 ሰራሕተኛታት ኣለዉዎ፡ 1.8 ቢልዮን ክሩነር ዓመታዊ ባጀት ከኣ ኣለዎ።
እዚ ኮምዩን ኣስታት 1 700 ሰራሕተኛታት ኣለዉዎ፡ ዞባ ኖርቦትን ድማ 775 ሰራሕተኛታት ኣለዉዎ።
ገለ ናይ ሽወደን ቀንዲ ናይ ኤለክትሮኒክ ፋብሪካታት ኣብ ካሊክስ እዩ መሰረተን። ካረተክ ብናይ ኣላርም ወይ ሓለዋ መሳርያታት ኣብ ዓለም ቀዳመይቲ እያ። ምስ ካሊክስ ዩኒቨር ሲቲ ኮይና ድማ ኣብ ትምህርትን ምርምርን ትነጥፍ።
ካሊክስ ናይ ኢንፎርመሽን ተክንሎጂ ማእከል እያ። ኮልሰንተር ክፍሊ፡ ንመላእ ስካንዲናቭያ የገልግል፡ ብዙሓት ሰራሕተኛታት ከኣ ኣለዎ።
ተሓባባሪ ናይ ዕንጸይቲ ስራሕ ጽርበትን ናይ ህንጻ መሳርሕን ይሰርሕ። ሰትራ ሮልፍ ሶግ 80 ሰራሕተኛታት ዘለውዎ ናይ ጽርበት ትካል እዩ። ንሳቶም ነቲ ፍሉጥ ናይ ኖርቦተን ጽሕዲ የብቁሉ። እቲ ናይ ስቨያስኩግ ቀንዲ ቤትጽሕፈት ኣብ ካሊክስ ይርከብ።


text:
እስራኤል ብዘይሕጋዊ መንገዲ እዮም ኣትዮም ንዝበለቶም ብዓሰርተታት ኣሽሓት ዝቑጸሩ ኣፍሪቃዊያን ስደተኛታት ካብ ሃገራ ክወጹ ወይ ማእሰርቲ ከምዝጽበዮም ክትገልጽ ጸኒሓ ኣብ ዝሓለፈ መዓልታት ናይ መጀመርያ ስጉምቲ’ቲ ምስጓግ ከምዝጀመረቶ ይሕበር ኣሎ።
ሰበ ስልጣን ኢምግሬሽን እታ ሃገር ንኤርትራዊያንን ሱዳናዊያን ሓተቲ ዑቕባ ካብ እስራኤል ክወጹ ዝእዝዝ መምርሒ ክህቡ ከምዝጀመሩ ተሓቢሩ።
እስራኤል ነዞም ብዘይሕጋዊ መንገዲ ዝኣተው እዮም ዝበለቶም ኣስታት 40,000 ኣፍሪቃዊያን ስደተኛታት ክሳብ ወርሒ መጋቢት,2018 ብፍቓዶም ናብ ካልእ ሳልሳይ ሃገር ክኸዱ ወይ ማእሰርቲ ከምዝጽበዮም ክትገልጽ ምጽንሓ ይፍለጥ።
ሚካኤል ዝተባህለ ካበይ ምኳኑ ክሕብር ዘይፈቐደ ስደተኛ ናብ ሩዋንዳ ክጥረዝ ምኳኑ ካብ ክፍሊ ኢምግሬሽን እስራኤል ወረቐት ከምዝበጽሖ ይሕብር።
ንሱ እስራኤል ከምዚ ዓይነት ስጉምቲ ክትወስድ ጌጋ ምዃኑ ብምግላጽ ምክንያቱ ድማ እዞም ስደተኛታት ኣብ ዝኸድዎ ሃገራት ኣፍሪቃ ሞት እዩ ዝጸብዮም ይብል።
እስራኤል ግን ነዚ ጥርዓን ስደተኛታት ብምንጻግ መብዛሕትኦም ዝሓሸ ህይወት ንምምራሕ ዝመጹ ናይ ቁጠባ ስደተኛታት እዮም ትብል።
እቲ ነዞም ስደተኛታት ናይ ምስጓግ ውሳኔ እቶም ስደተኛታት 3,500 ናይ ኣሜሪካ ዶላር ተዋሂብዎም ብፍቓዶም ክወጹ ወይ ድማ ክእሰሩ ምኳኖም ይገልጽ። ሰብ ስልጣን እስራኤል እዞም ኣፍሪቃዊያን ስደተኛታት ንመለለይ ኣይሁዳዊያን ዝኾነ መንነት ኣብ ሓደጋ ዘእትው እዮም ከምኡ’ውን ኣብታ ሃገር ንዝረአ ዘሎ በብጊዚኡ ዝውስኽ ገበንን ምትሓት መነባብሮ ዜጋታት ተሓተቲ እዮም ይብሉ።
ኣብቲ ዝበዝሑ ስደተኛታት ዝነብርሉ ደቡባዊ ከተማ ቴል ኣቪቭ ትነብር እስራኤላዊት ማይ ጎላን ብሰንኪ እቶም ስደተኛታት ኣይሁዳዊያን ኣብ ጎደናታት ምዝዋር ከምዘይኸአሉ ትገልጽ።
ኣብ እስራኤል ዝርኸባ ትካላት ተሓላቒ ሰብኣዊ መሰላት ግን ነዚ ስጉምቲ መንግስቲ እስራኤል ዘይሕጋዊን ንዓለምለኸ ሕጊ ዘይኽተልን ዘይሞራላዊያን እዩ ይብሉ።
ካብ ሊበራል ፓርቲ’ታ ሃገር ዝኾኑን ኣባል ፓርላማን ሚካኤል ሮሲን እስራኤል መጻኢኡ ናብ ዘይተፈልጠ ሃገራት ኣፍሪቃ እያ ነዞም ስደተኛታት ትሰጉግ ዘላ ብተወሳኺ ሩዋንዳ ብዛዕባ’ዚ ምስ እስራኤል ስምምዕ ከምዘይብላ ትገልጽ ኣላ ይብሉ።
እዚ ከምዚ ኢሉ ከሎ ገለ ተሓለቕቲ ሰብኣዊ መሰላት ካብ ምጽናት ኣይሁድ ብናዚ ጀርመን ዝተረፉ ዜጋታት እታ ሃገር፡መራሕቲ ሃይማኖት፡ምሁራትን ኣበረርቲ ነፈርቲን ነዚ ስጉምቲ ምስጓግ ኣፍሪቃዊያን ስደተኛታት ብትሪ ይቓወሙ ኣለው።
ብኣሽሓት ዝቑጸሩ ሓተቲ ዑቕባ ኣብ ቤት ጽሕፈት ኢምግሬሽን እታ ሃገር ካብ ሰዓታት ወጋሕቲ ጀሚሮም ተሰሪዖም ይረአዩ ምህላዎምን ኣገልግሎት ዜና ሮይተርስ ይሕብር። እዚ ናይ ዑቕባ ሕትኦም ክሳብ ወርሒ ሚያዝያ እንተተነጺጉ ድማ እቶም ሓዳር ዘይብሎም ደቂ ተባዕትዮ ክልተ ምርጫ ኣለዎም ክእሰሩ ወይ ናብ ካልእ ሃገር ክስጓጉ።
ራቢ ናቫ ሃፊዝ ዳይሬክተር ክፍሊ ትምህርቲ ሰብኣዊ መሰላት እስራኤል እያ። ንሳ ብዛዕባ እዚ ስጉምቲ እስራኤል ከምዚ ትብል።
“ አጋይሽ ኣብ መንጎኹም እንተለው እቲ ዝበለጸ ቦታ ክትህቦም ይግባእ። ዝበለጸ ስራሕ ክትህቦም ይግባእ። እዚ እዩ እቲ ቅዱስ መጽሓፍ’ውን ዝብል፡ እዚ ኣነ ዝብሎ ኣይኮንኹን።”
መራሕቲ ሃይማኖት፡ ተማሃሮን ካብ ምጽናት ኣይሁድ ኣብ እዋን ናዚ ዝተረፉ ዜጋታት'ታ ሃገር ነዞም ሓተቲ ዑቕባ ኣብ እዋን እቲ ምስጓግ ክሓብኡ ይጽውዑ ኣለው።
ኣብረርቲ ነፈርቲ እታ ሃገር’ውን እዞም ስደተኛታት ዝስጎጉሉ ነፈርቲ ከምዘየብርሩ ይገልጹ ኣለው።
ወዲ 15 ዓመት ኮይኑ ቅድሚ ሸውዓተ ዓመታት ካብ ኤርትራ ናብ እስራኤል ዝመጸ ፊጎ ኣርባዕተ ጊዜ ናይ ዑቕባ ሕትኡ ምንጻጉን ኣቐዲሙ ንዓመትን ፈረቓን ተአሲሩ ከምዝነበረ ብምግላጽ ሕጂ’ውን ካብ ምስጓግ ማእሰርቲ ከምዝመርጽ ይገልጽ።
እስራኤል ኣብ 2012 ዓ.ም ምስ ግብጺ ዘዳውባ ዶብ ብሓጹር ቅድሚ ምእጻዋ ኣስታት 600,000 ስደተኛታት ን ምድረበዳ ሲናይ ብምቁራጽ ናብታ ሃገር ምእታዎምን ድሕሪ ምዕጻው እቲ ዶብ ድማ ኣስታት 20,000 ስደተኛታት ብመንገዲ ናይ ሕቡራት ሃገራት ትካል ስደተኛታት፡ ብወለንትኦምን ካልእ መንገዲን ካብ እስራኤል ምውጽኦም ይፍለጥ።


text:
ኣብ ትሕቲ ቁፅፅር ዝርከቡ ኣቶ መኮነን ተስፋየ፡ኣቶ ገመቹ ወርቁ፡ኣቶ ሲሳይ ለማ፡ኣቶ ጌታቸው ተፈራ፡ኣቶ ድሪባ ጉዳ፡ኣቶ ምትኩ ንጉሱን ኣቶ እንዳልካቸው መንግስቱን ዝተብሃሉ ነበርቲ እዮም።
ፖሊስ ናይ መትሓዚ ትእዛዝ ትማሊ ካብ ቤት ፍርዲ ምውፅኡ ይግመት።
ፖሊስ ናይቶም ተኣሰርቲ ገዛውቲ ንምፍታሽ ትእዛዝ ዘይሓዘ እንተኾነ’ውን ናይ ኩሎም መንበሪ ገዛውቲ ምፍታሹ ናይ ዓይኒ መሰኻኽር ንቪኦኤ ገሊፆም ኣለው።
ኣብቲ ፍተሻ ካብ ዝተወሰዱ ሰነዳት ናብ ትሽዓተ ሚእቲ ዝፅግዑ ነበርቲ ከተማ ለገጣፊ ለገዳዲ ናይ መንበሪ ትሕዝቶ መረጋገፂ ካርታ ንኽውሃቦም ጥርዓን ዘቕረብሉ ዝርዝር ከምዝኾነ ተፈሊጡ’ሎ።
ዳኛ ቤት ፍርዲ እታ ከተማ ኣብ ፖሊስ ጣብያ ብኣካል ተረኺቦም ከምዝነበሩን ንተኣሰርቲ ከምዘዘራረቡዎምን ኣብቲ ቦታ ዝነበሩ ምንጭታት ተዛሪቦም ኣለው።
እቶም ኣብ ትሕቲ ቀይዲ ዝወዓሉ ናይ ዋሕስ መሰሎም ተሓሊዩሎም ንኽፍትሑ እንተሓተቱ’ውን ከምዘይተፈቐደሎም ተፈሊጡ’ሎ።
ዓቃቢ ሕጊ ነቲ ጉዳይ ኣፃሪዩ ዝቕፅል ሰሉስ 29 መስከረም 2005 ዓ/ም ናብ ቤት ፍርዲ ንከቕርቦም እቶም ዳኛ ትእዛዝ ሂቦም ኣለው።


text:
Radio Erena: 01 November 2016
ኣልጀርያ ኣብቲ ብስዑዲ ዓረብ ተመሪሑ ኣንጻር ሑቲ ናይ የመን ዝካየድ ዘሎ ወትሃደራዊ መጥቃዕቲ ኢዳ ክትጽንብር ስዑዲን ቀጠርን ሓቲተን።
ማዕከን ዜና ሚድልኢስት ኣይ ( Middle East Eye) ንዲፕሎማስያውን ምንጭታት ብምጥቃስ ኣብ ዘቕረቦ ጸብጻብ፣ ኣልጀርያ ኣብ ምዕቃብ ሰላም ዝዋፈር ሰራዊት ናብ የመን ክትልእኽ ሰበ ስልጣን ስዑዲን ቀጠርን ብወግዒ ከምዝሓተቱዋ ኣነጺሩ።
ብስዑዲ ዓረብ ዝተመርሐ ልፍንታዊ ሰራዊት ሃገራት ወሽመጥ፣ ኣብ 2015 ኣብ የመን ወትሃደራዊ መጥቃዕቲ ንምክያድ ኣብ ዝወሰነሉ፣ ኤርትራ እትርከበን 33 ሃገራት ነቲ ልፍንቲ ከምዝተጸንበርኦ ከፍልጣ እንከለዋ፣ ኣልጀርያ ግና፣ ነቲ ልፍንቲ ኣይተቐበለቶን።
ኣልጀርያ ኣብ ኵናት የመን ንኽትጽንበር፣ ወትሃደራውያን ሰበ ስልጣን ስዑዲን ቀጠርን ምስ ሓለቓ ጠቕላሊ ስታፍ ሰራዊትን ምክትል ሚኒስተር ምክልኻልን ኣልጀርያ ጀነራል ኣሕመድ ቓይድ ሳላሕ ተደጋጋሚ እዋን ተራኺቦም ከምዝተዘራረቡ እቲ ምንጪ ይጠቅስ።
ብውሕዱ ትሽዓተ ሃገራት ካብ ኣባላት ናይቲ ብስዑዲ ዓረብ ዝተመርሐ ልፍንቲ ሃገራት እስላም፣ ናብ የመን ሰራዊተን ከዋፍራ እንከለዋ፣ ከም ኤርትራ ዝኣመሰላ ከኣ ኣብ ምስልጣን ሰራዊትን ሎጂስቲካዊ ቀረብ ወደብን የገልግላ ምህላወን ይፍለጥ።
ፕረዚደንት ኢሳይያስ ኣቐዲሙ፣ “ኤርትራ ናይ ዝኾነ ናይ ወጻኢ ሓይሊ መጋበርያን ከዳሚትን ኣይትኸውንን’ያ” ብምባል ኣብ ልዕሊ የመን ዝካየድ እኩብ ናይ ወጻኢ ሓይልታት ከምዝቃወሞ እኳ እንተገለጸ፣ ንጉስ ሳልማን ናይ ስዑዲ ዓረብ ብዝገበረሉ ጻውዒት ናብ ሪያድ በጺሑ ድሕሪ ምምላሱ ግና፣ እቲ መንግስቲ ኣባል እስላማዊ ልፍንቲ ምዃኑ ብወግዒ ብምእዋጅ ስዑዲን ሕቡራት ኢማራትን ኣብ የመን ኣብ ዘካይድኦ ንዘለዋ ኵናት ይተሓባበር ኣሎ።
ብስዑዲ ዓረብ ዝተመርሐ ልፍንታዊ ሓይሊ ሃገራት ወሽመጥ ኣብ የመን ንልዕሊ ሓደ ዓመት ዘካየዶ ጽዑቕ መጥቃዕትታት፣ ንሑቲ ከዳኽሞ ብዘይምኽኣሉ፣ እዘን ሃገራት ኣብ የመን ብወትሃደራዊ ሓይሊ ጥራይ ክዕወታ ከምዘይክእላ ዘነጽር ምዃኑ ተንተንቲ የረድኡ።
ጉዳይ የመን ብኵናት ክዛዝም ዘይምኽኣሉ፣ ብመንጎኝነት ሕቡራት ሃገራትን ካልኦትን ናይ ዘተ ኣማራጺታት ክናደ ኣገዲዱ ኣሎ።
================================


text:
ግጥማት ኩዕሶ እግሪ ኣፍሪቃ ቀዳምን ሰንበት’ውን ቀፂሉ’ሎ።ናብ ርባዕ ፍፃመ ዝሓለፋ ክልተ ጋንታታት ፈሊጥና ኣለና። ኢኻቶርያል ጊኒ ጋንታኣ ናብ ቀፃላይ ምዕራፍ ስለዝሓለፈት ዕፅፊ ታሕጛስ ኣስዒቡላ’ሎ። ኢኻቶርያል ጊኒ ንጋንታ ጋቦን 2 ን 0 ድሕሪ ምስዓር ካልኣይ ብርኪ ሒዛ ናብ ኣውዲቅካ ምሕላፍ በፂሓ’ላ።ኣብ’ዚ ምድብ’ዚ ኮንጎ ንቡርኪናፋሶ 2 ን 1 ስዒራን ቀዳመይቲ ኮይናን ምስ ኢኻቶርያል ጊኒ ምሕላፋ ተረጋጊፁ’ሎ።ጋቦንን ቡርኪናፋሶን ግና ነናብ ዝመፀአኦ ንክምለሳ ተገዲደን ኣለዋ።
ትማሊን ቅድሚ ትማሊን ኣብ ዝተካየዱ ግጥማት፡ኮትዲቭዋር ምስ ማሊ፡ ካሜሩንን ጊኒን 1 ን 1 ተፈላልየን።
ሎሚ ሶንይ ኣብ ተመሳሳሊ ሰዓት ካብ ምድብ ክልተ ኬፕ ቬርዲን ዛምቢያን 0 ን 0 ከምኡውን ኮንጎ-ኪንሻሳን ቱኒስያን 1 - ን 1 ተፈላልየን።ኬፕቨርዴን ዛምቢያን ካብ ውድድር ወፃኢ ኮይነን፡ኮንጎን ቱኒስያን ናብ ኣውዲቅካ ምሕላፍ በፂሔን።
ፅባሕ ደቡብ ኣፍሪቃን ጋናን ከምኡውን ሴኔጋልን ኣልጀርያን ሓያል ንሕንሕ ዝራኣየሉ ግጥማት ይፅበየና ኣሎ።ኣብ’ዚ ምድብ’ዚ’ውን ዝተዓወተት ጋንታ ናይ ምሕላፍ፡ዝተሳዓረት ጋንታ ድማ ናይ ምውዳቕ ዕድል ሒዘን’የን ናብ ሜዳ ዝኣትዋ።
ድሕሪ ፅባሕ ካሜሩን ኣይቮሪኮስትን ጊኒን ማሊን ክራኸባ ብኡ’ውን ናይ ሎሚ’ዘበን ግጥማት መፃረዪ ተዛዚሙ ግጥማት ኣውዲቅካ ምሕላፍ ክቅፅል’ዩ።


text:
ኣብ ተለቪዝን ኤርትራ ሰንበት ሰንበት ትርኣ ኣብ ዘላ “ተኸታታሊት ፊልም ማጨሎ”፡ ናይ ራሄል ገጸ-ባህሪ ሒዛ ትዋሳእ ዘላ ተዋሳኢ፡ ሞደሊስትን ዲዛይነርን ዊንታ ገረዝጊሄር ‘ብልጽቲ ተዋሳኢት ሶቱጊ ኣካዳሚ ኣዋርድ 2021’ ተባሂላ ተረቑሓ`ላ።
ኣብ ቡርኪናፋሶ ዝመደበሩ ፡ምዕራብ ኣፍሪቃዊ ናይ ፊልም ፌስቲቫል፡ንሻድሻይ ጊዚኡ ኣብ ዘካይዶ ዘሎ ናይ ፊልም ፌስቲቫል’ዩ ስነጥበበኛ ዊንታ ንፈለማ እዋን ኣብዚ መድረኽ'ዚ ሕጽይቲ ክትከውን ዝኸኣለት።
“ሶቱጊ ኣካዳሚክ ኣዋርድ”፡ ብሽም`ቲ ሶቲጊ ኮየተ ዝብሃል ዜግነት ቡርኪና ፋሶን ማሊን ዘለዎ ፍሉጥ ተዋሳኣይ ዝጽዋዕ ሽልማት ክኸውን ከሎ፡ ምስቲ `ፈስፓኮ` ተባሂሉ ዝፍለጥ፡ ዓቢይ ፓን ኣፍሪቃን ፈስቲቫል ፊልም ብምውህሃድ ዝሰርሕ`ዩ። ዕላምኡ ድማ ኣብ መንጎ ፊልምታትን ተዋሳእትን ኣፍሪቃ መርበብ ብምፍጣር፡ ንኣፍሪቃውያን ሰብ-ሞያ ፊልምታትን ኮመዲታትን ኣፍልጦ ብምሃብ ንሲነማ ኣፍሪቃ ንምትብባዕ ዝሰርሕ`ዩ።
ናብዚ ናይ ሎሚ ዘመን ሽልማት ሶቲጊ ኣካዳሚ፡ ካብ 36 ሃገራት ዝተወከሉ ተወሳእቲ ክሳተፉ ምዃኖም መርበብ ሓበረታ`ቲ ኣካዳሚ ኣፍሊጡ`ሎ።
ናብዚ ዝመጽእ ሕዳር ዝካየድ ስነ-ስርዓት ሽልማት፡ ብልጽቲ ተዋሳኢት ሶቲጊ ኣካዳሚ ኮይና ዝተሓጸየት ኤርትራዊት ሰነጥበበኛ ዊንታ ገረዝግሀር ፡ንድምጺ ኣመሪካ ኣብ ዝሃበቶ ሓጺር ቃለመሕትት ፡”እዚ በጺሐዮ ዘለኹ ደረጃ ፡ውጽኢት ካብ ህጻንነታይ ጀሚረ ዘካየድክዎ ጻዕሪ ‘ዩ” ክትብል ተዛሪባ`ላ።
ምስ ተዋሳኢ፡ሞዴሊስትን ዲዛይነረን ዊንታ ገረዝጊሄር ዝተገብረ ኣብዚ ምስማዕ ይክኣል።


text:
ፋርማን ንኣሓቱምቁጽጻርገዲፍዎFarman slutade kontrollera sina systrar - tigrinska
ኣቐድም ኣብሉ ፋርማን ኩሉ ነቲ ኣሓቱ ዝገብርኦ ዝነበራ ነገራት ይቆጻጸር’ዩኔሩ። ብድሕሪኡግን ንሱ ’ውን፤ ሓንቲ ስለ ”ስድራቤታዊ ክብሪ” ተባሂሉ ብስድርኣ መጽቀጥቲ ዚግበረላ ጓል ይፈቱ።እዚ ነገር ’ዚ ድማ፡ ንፋርማን ብኻልእ ኣገባብ ንኽሓስብ ይሕግዞ።
ፋርማንን እቶምስድራቤቱን፤ ካብ ዒራቕ ናብ ሽወደን ዝመጹ፤ ንሱ ወዲ 14 ዓመት ከሎ እዮም። ንሱ ድማ፡ ከም ወዲ ተባዕታይ መጠን፤ ነተን ክልተ ኣሓቱ ምቁጽጻርን፤ ነቲ ኩሉ ንሳተን ዝገብርኦ ነገራት ድማ ምክትታልን፤ ከም ናቱ ሓላፍነት ጌሩ ’ዩ ወሲድዎ።
እተን ኣዋልድ ፍሉይ ናይ በይነን ሕጊ’ዩ ኔሩወን
እዚ ዓቢ-ሓው፡ ኩሉ ጊዜ ካብቲ ናይ ኣሓቱ ኣዝዩ ዝዓበየ ነጻነት ’ዩ ኔሩዎ። ንሱ፡ ኣዋልድ ኣዕሩኽቲ ክሕዝ ይፍቀደሉ ኔሩ፤ እተን ኣሓቱ ግን፡ ምስ ኣወዳት ክራኸባ ኣይፍቀደለንን ’ዩ ኔሩ።
ገለ እዋናት ውን እዚ ዓቢ-ሓው፡ ናብ ኣዕሩኽቱ ደዊሉ፡ንኣብነት ኣሓቶም ናብ ፌስታ ክኸዳ ከም ዝረኣየ፤ ይሕብሮም ኔሩ ’ዩ። ከም ናይዚ ዓቢ-ሓው ርእይቶ፤ እተን ኣሓቱ፡እቲ ንሱ ክገብርኦ ዘይደለዮ ነገር ክገብራ፤እቶም ኣዕሩኽቱ እንተ ርእዮመን፤ ንዕኡ ክድውሉሉ ሓሳብ ኔሩዎ እዩ።
ከምኡ እንተ ጌሩ፡ እተን ኣሓቱ ክቕጽዓ ወይ ኣብ ገዛ ክዕጸዋ ከም ዚኽእላ፤ ሓሲብዎ ኣይፈልጥን እዩ ኔሩ። ንሱ ነሕዋቱ ወቒዕወን ኣይፈልጥን እዩ። ካልኦት ንኣሓቶም ዝወቕዑ ኣዕሩኽቲ ግን ኣሎዉዎ።
– ሕማቕ ተሰሚዑኒ ኣይፈልጥን እዩ ኔሩ፤ ምኽንያቱ ድማ እቲ ዝገብሮ ዝነበርኩ ነገራት፤ ጌጋ ይመስለኒ ኣይነበረን፤ ይብልእዚዓቢ-ሓው። እንተዀነ ግን፡ ወዲ 17 ዓመት ምስ ኰንኩ፤ እንታይ ይገብር ከም ዘሎኹ እናተረድኣኒ መጺኡ።
እታ ዓርኩ ዝዀነት ጓል’ያ፡ ንኽርድኦ ሓጊዛቶ
እዚ ዓቢ-ሓው፡ እታ ዓርኩ ጓል፡ ምስኡ ብምርኻባ ጥራይ፡ ብሓዋ ክትውቃዕ ምስ ረኣየ፤ ሽዑ ’ዩ ሓሳባቱ ክቕየር ዝጀመረ።
– እታ ኣነ ዘፍቅራ ጓል፡ ብምኽንያት ናተይ ክትውቃዕ ክኢላ፡ ኢለ ሽዑ ’ዩ ክርድኣኒ ዝኸኣለ። ክትጾሮ ዘይትኽእል ነገር ድማ ኰይኑኒ። ነታ ጓል ክገድፋ ድማ ተገዲደ።
እዚ ፍጻሜ ’ዚ ’ዩ ነዚ ዓቢ-ሓው ከም ዝሓስብ ዝገበሮ። ኣነ ባዕለይ ንኣሓተይ ክቆጻጸር እናወዓልኩ፤ ነዛ ዓርከይ ዝዀነት ጓል፡ ብሓዋ ምቁጽጻር ንኸይግበረላ ኢለ ክሓስብ፤ ቅኑዕ ነገር ድዩ? ክብል ድማ ጀመርኩ።
Sharaf hjältar ነዚ ዓቢ-ሓው ይሕግዝዎ
እዚ ዓቢ-ሓው፡ እቲ ቅድሚ ሕጂ ክገብሮ ዝጸንሐ ነገር፤ ብሓቂ ጌጋ ከም ዝነበረ እናተረድኦ መጸ። እዚ ዓቢ-ሓው፡ ምስቶም Sharaf hjältar ርክብ ገበረ። እዚ ፖሮጀክት’ዚ ንኣወዳት፤ ካብዚ ”ምእንቲ ክብሪ-ስድራቤት” ተባሂሉ ዚግበር ጭቆና፤ መርገጺኦም ንኽቕይሩ ዚሕግዝ እዩ። እዚ ዓቢ-ሓው፡ ብዛዕባ ’ቲ ክገብሮ ዝጸንሐ ነገር ክሓስብ ምስ ጀመረ ድማ፤ እዞም Sharaf hjältar ፤ ሓጊዞሞ እዮም። ብድሕሪኡ ድማ፤ ምስ ካልኦት ከምቲ ናቱ ዝገብሩ ዝነበሩ ሰባት ውን፤ ምርኻብ ጀሚሩ።
– ኣነ ንመጀመርታ ጊዜ እየ፤ ብዛዕባ ሰብኣዊ-መሰል ዚብል ዘረባን፤ ብዛዕባ ’ዞም ክኽበሩ ወጺኦም ዘሎዉ ሕጊታትን፤ ክሰምዕ ዝኽኣልኩ።
ብዛዕባ Sharaf hjältar ኣብቲ Elektras webbplats ዚብል ናይ ኢንተርነት ኣድራሻ ኣቲኻ፤ ብዝበለጸ ክተንብብ ትኽእል ኢኻ።
እቲ ስድራቤት ኣተሓሳስብኡ ቀይሩ ’ዩ
– ኣነ ተቐይረ እየ፡ ይብል ዓቢ-ሓው። ኣነ ሕጂ ብዛዕባ ካልኦት ዝዓበየ ድንጋጸ ይስምዓኒ፤ ኣብ ልዕሊ ካልኦት ዘይፍትሓውነት ክፍጸም ድማ፤ ኣይቅበሎን እየ።
ኣብቲ መጀመርታ ጊዜ፡ እቶም ወለዱ ንዓቢ-ሓው፤ ተገሪሞም እዮም ኔሮም። ብድሕሪኡ ግን፤ እንታይ ማለቱ ከም ዝዀነ፡ ቀስ ብቐስ ክርድኦም ጀመረ። ኣብዚ ጊዜ ’ዚ፡ እቲ ዓቢ-ሓውን እተን ኣሓቱን፤ ሓደ ዓይነት ነጻነት እዩ ዘሎዎም። እቶም ወለዲ ውን፤ መሰላት ናይ ደቆም ንክኽበር ይሕግዙ እዮም።
ብዙሓት ወለዲ ሻቕሎት ይስምዖም እዩ
– ኣብ መንጎ ካብ ነንበይኑ ባህልታት ዝመጹ ወለዲ፤ ዝተደጋገመ ርክባት ንኽግበር ኣድላይነት ኣሎዎ፤ ይብል እዚ ዓቢ-ሓው። እቲ ሓድሽ ዝዀነካን፡ ከም ባዕዳዊ ጌርካ እትርእዮ ነገራት፤ ንመጀመርታ ጊዜ የሰምብደካ እዩ። እቲ ፍርህኻ እናወሓደ ምስ ዚኸይድ ግን፤ ነቲ ”ስለ ስድራቤታዊ-ክብሪ” ኢልካ እትገብሮ ምጭቋን ውን የጕድሎ እዩ።
– ኣደይ ምስ ሽወደናውያን ኣዴታት ክትራኸብ ምስ ጀመረትን፤ ንሳተን ውን ልክዕ ከምቲ ናታ ብዛዕባ ደቀን ክጭነቓ ምስ ረኣየተን፤ እቲ ዝስምዓ ዝነበረ ፍርሂ ክጐድለላ ክኢሉ እዩ።
– ከምቲ ዓቢ-ሓው ኪገልጽ ከሎ ዚብሎ፡ እቲ ”ስድራቤታዊ-ክብሪ”፡ ማለት ጓልካ ዓርኪ ብምሕዛ ወይ ብዘይምሕዛ ጥራይ ዚምዘን ኣይኰነን። እቲ ኣዝዩ ኣገዳሲ ነገር፤ ስራሕ ምርካብን ንነብስኻ ባዕልኻ ክትናቢ ምኽኣልን እዩ። እቲ ስለ ”ስድራቤታዊ-ክብሪ” ኢሉ ምጭቋን ዚገብር ሰብ፤ መታን መርገጺኡ ክቕይር ክኽእል፤ ልክዕ ከምቲ ኣነ ሓገዝ ዝረኸብክዎ፤ ንሱ ውን ከምኡ ክረክብ ከድልዮ እዩ። እቶም ካብቲ ውግእ ዘሎዎ ቦታታት፤ናብሽወደንዝመጹ ኣቦታት፤ ንስድራቤቶም ናይ ምክልኻል ልምዲ ጸኒሕዎም ’ዩ። ሕጂ ግን፡ ከምቲ ናይ ቀደም ዝነበረ ጊዜ፤ክሻቐሉ ከም ዘየድልዮም መታን ክርድኦም፤ ሓገዝ ክንገብሎም ይግብኣና እዩ።
– እዚ ሕጂ ዘሎኒ ሓድሽ ኣተሓሳስባ፤ ንምሉእ ዕድመይ ክጥቀመሉ እየ፤ ይብል ዓቢ-ሓው።ኣብ ህይወት ናይ ደቀይ፤ ከምቲ ኣሓተይ ዝተመኮርኦ ዓይነት ጭቆና፤ ኣብ ልዕሊአን ኣይክፍጽምን እየ።


text:
ቤተ መቅደስ እግዚአብሔር ክንኣቱ ከለና ክንገብሮም ዘለና ምድላዋት
ለ. ንጹህ ልብሲ (ክዳን ) ምኽዳን ።
ቤተ መቅደስ ምዑዝ መኣዛ ዘለዎ ዕጣን ንእግዚአብሔር ዝቀርበሉ፣ ምእመናን ናይ ልቦም ምንዮት ናይ ከንፈሮም ፍረ ዝኾነ ጸሎቶም ዘቅርብሉ ፣ ናይ ሓዲስ ኪዳን በጊዕ ጐይታና መድኃኒና ኢየሱስ ክርስቶስ ዝሥወኣሉ ንጹህ ቤተ-ከብካብ (መርዓ) እዩ። ኣብዚ ቤት ኣብ ልዕሊ ደቂ ሰባት ብነፍስን ሥጋን ዝፈርድ ናይ ጐይቶት ጐይታ ናይ ነገሥታት ንጉሥ እግዚአብሔር ኣሎ። ኣብ ቤት'ዚ ብነፍስን ብሥጋን ንጽህት ዝኾነት ኣዴና ቅድስተ ቅዱሳን ድንግል ማርያም ኣላ፡ ቅዱሳን ኣለዉ።
ስለዚ ንጸሎተ ቅዳሴ ፣ ንጸሎተ ኪዳን ፣ ንሰዓታት ጸሎት ናብ ቤተ መቅደስ ዝኸይድ ሰብ ነዚ ክርድኦን ክሓስብን ይግብኦ። ንሰማያዊ ከብካብ ( መርዓ) ኣብ ቅድሚ ንጉሥ ሰማይን ምድርን ደው ከምዝብልን ፣ ምስ ቅዱሳን ብኽብሪ ከምዝዕደም ሓሲቡ ልብሱ ንጹህ ብምግባር ምድላው ይግብኦ። ሰብ ከምቲ ጎረቤት ወይ ዓርኩ መቕርቡ ንመርዓ ምስ ዝጽዎዖ እንታይ ከምዝለብስ ብምሕሳብ ከምዝጭንነቅ ኩሉ፣ ናብቲ ዝዓበየ መርዓ ቅዳሴ ክቀርብ ከሎ ንዓይኒ ደስ ዘይብል ብዘየገድስ ተራ ልብሲ (ክዳን) ተኸዲኑ ዝኸይድ ኣሎ። ኣብ ቅድሚ ምድራዊ በዓል ሥልጣን ክቐርብ ከሎ ንልብሱ ሓጺቡ ኣጽርዩ ማዕርጉ ዝቐርብ ሰብ፣ ኣብ ቅድሚ ንጉሠ ሰማይ ወምድር እግዚአብሔር ክቐብር ከሎ ግና ግዲ ዘይብሉ ሸለልትነት ዘብዝሕ ሰብ ኣሎ፣ እዚ ግና ዝዓበየ ጌጋ እዩ።
ኣቦና ያዕቆብ ኣብ ናይ ኣብኡ ላባ ቤት ንዓሰርተ ኣርባዕተ ዓመት ድሕሪ ምንባሩ እግዚአብሔር ናብ ቤትኤል ተመሊሱ መሥዋዕቲ ክሥውእ ምስኣዘዞ ንኹሎም ቤተሰቡ ክዳኖም ክቅይሩ ኣዚዝዎም እዩ ። << ሽዑ ያእቆብ ንስድራኡን ምስኡ ንዝነበሩ ኹሎምን ኣብ ማእከልኩም ዘለዉ ጋኖት ኣማልኽቲ ኣርሕቑ፣ ጽረዩ ክዳውንትኹም'ውን ለውጡ። ንተንሥእ ማን ቤትኤል ድማ ንደይብ ኣብኣ ከኣ ነቲ ብመዓልቲ ጸበባይ ዝሰምዓንን ኣብ ዝኸድክዎ መገዲ ምሳይ ዝነብረን ኣምላኽ መሰውኢ ኽገብር እየ በሎም።”ዘፍ35፣2።
ስለዚ ናብ ቅድስቲ ቤተክርስቲያን ኣብ ንኸደሉ እዋን ካብቲ ናብ ስራሕና ኮነ ዝተዓደምናዮ ምድራዊ መርዓ (ከብካብ) ንዳለዎ ንላዕሊ ተዳሊናን ጸሪናን ንጹህ ልብሲ ለቢስና ክንከይድ ይግበኣና። ሓደ ሓደ ግዜ ኣብ ቅድስቲ ቤተክርስቲያን ክብረ በዓላትን ኣብ ካልእ እዋንን ካብ ብዝሒ ምእመናን ዝተላዕለ ክዕፈን ይኽእል እዩ። ኣብ ከምዚ ዝበል እዋን ንጹህ ልብሲ ዘይለስቡን ተዳልዮም ብዘይመጹ ሰባት ሽታ፣ ጸገም ይፍጠር እዩ። ምእመናን ሕልናኦም ኣኪቦም ብኣንቃዕዶ ልቦና ክጽልዩ ኣይክእሉን። ካብ ኩሉ ንላዕሊ ድማ ብሰማያዊ ክብሪን ኣምሳልን ዝተሸለመትን ዝመዓረገትን ቅድስቲ ቤተክርስቲያን ነርስሓ እሞ ተሓተቲ ንኸውን። እዚ ከምዚ ከይከውን ካህን ምእመን ከይተባህለ ኩሉ ዓቅሙ ብዝፈቅዶ ተዳልዩ ብንጽህና ክቐርብ ይግባእ።
- ልብሲ ምዕጣቕ ወይ ብትእምርተ መስቀል ምኽዳን ፣
ናብ ቤተ መቅደስ ክንከይድ ከለና ጻዕዳ ክዳን ክንክደን ይግባእ እዩ። ጻዕዳ ነጸላ፣ ጋቢ ተዓጢቅና ወይ ድማ ብትእምርተ መስቀል በዚ መልክዕ ተኸዲንና ናብ ቤተ መቅደስ በጺሕና ደው ኢልና እንሓስቦም ምሥጢራት ኣለዉ።
- ንምንታይ ብትእምርተ መስቀል ንኽደን?
ናይ ክርስቶስ መከራ ንምሕሳብ። -ነጸላ ናብ የማንን ጸጋምን ብትእምርተ መስቀል ኣምሳል ይዕጸፍ። ኣብዚ እዋን ጐይታና መድኃኒና ኢየሱስ ክርስቶስ ኣብ ዕለተ ዓርቢ ዝተቐበሎም ጸዋትወ መከራን ኣብ ቀራንዮ ኣብ መልዕለተ መስቀል ምስቃሉ የዘኻኽረና። እዚ ዝተማሳቀለ ነጸላ ዝርኢ ኩሉ ናይ ጐይታና መድኃኒና ኢየሱስ ክርስቶስ መከራ መስቀል ምቕባሉ ይዝክር።
- . ንምንታይ ጻዕዳ ንለብስ ። -እቲ ንኽደኖ ነጸላ ጻዕዳ ምዃኑ ዝተፈላለየ ምኽንያት ኣለዎ። ካቡኡ ዝተወሰነ፣-
- v. ዝጽበየና ሰማያዊ ክብሪ ንምሕሳብ ፣- ኣብ ልዕሊ ምድሪ ብብዙሕ መከራ ተፈቲኖም ዝሓለፉ፣ ዳሕራይ ንኽብሪ ዝበቅዑ ቅዱሳን፣ ኣብ ሰማይ ናይ ክብርን ቅድስናን ምስክር (መግለጺ) ጻዕዳ ክዳን ይወሃቦም ማለት ብርሃን ይለብሱ ፣ ብሓድነት ይዝምሩ። “ነቲ ሓምሻይ ማሕተም ምስ ፈትሖ ከኣ ነፍሳት እቶም ስለ ቃል ኣምላኽን ስለቲ ዝነብሮም ምስክርን እተሓርዱ ኣብ ጥሕቲ መሰውኢ ርአኹ። ዓው ብዝበለ ድምጺ ከኣ ዎ ቅዱስን ሓቐኛን ጎይታ ክሳብ መዓስ ኢኻ ዘይትፈርድ ነቶም ኣብ ምድሪ ዘለውኸ ክሳብ መዓስ ኢኻ ሕነ ደምና ዘይትፈድዮም እናበሉ ጠርዑ። ንነፍሲ ወከፎም ድማ ጻዕዳ ኽዳን ተዋህበቶም እቶም ከማታቶም ኪቕተሉ ዘለዎም ብጾቶም ባሮትን ኣሕዋቶምን ክሳዕ ዝምልኡ ከኣ ገና ቕሩብ ኪዐርፉ ተባህለሎም” ራእ. (6፣-9-11)።
“ሓደ እካ ኪቆጽሮም ዘይኽእል ብዙሓት ሰብ ጻዕዳ ኽዳውንቲ ተኸዲኖም ጨነፍር ስየ ኣብ ኣእዳዎም ሒዞም ኣብ ቅድሚ እቲ ዝፋንን ኣብ ቅድሚ እቲ ገንሸልን ደው ኢሎም ርአኹ..… “ ራእ.7፣9 ። ብምባል ኣብ ሰማይ ብክብሪ ዝነብሩ ቅዱሳን ብርሃን ለቢሶም ብርሃን ተጎናጺፎም ከምዝረኣዮም ቅዱስ ዮሐንስ ገሊጹልና። ንሕና̕ውን ብሃይማኖት ምግባርን ጸኒዕና እንተሓሊፍና ኣብ ሰማይ እዚ ዓቢ ክብሪ ይጽበየና ፣ ነዚ ብምሕሳብ ጻዕዳ ክዳን ንኽደን።
ካብዚ ብተወሳኺ ጻዕዳ ክዳን ክንክደን ከለና ብርሃን ዝለበሱ ቅዱሳን ምሳና ምህላዎም ኣብ ከባቢና'ውን ከምዝለዉ ብዛዕባና ስለና ከምዘማልዱ ንዝክር ዕብ. 12፣1።
- v. ቅዱሳን መልኣኽቲ ምሳና ምኻኖም ንምሕሳብ
ጐይታና መድኃኒና ኢየሱስ ክርስቶስ ሙሱና መቃብርን ኣጥፊኡ ንሞት ሲዒሩ ድሕሪ ምትንሥኡ ንሥጋኡ ቅዱይ ቅብኢ ክቐብእዎ ናብ መቓብር ዝወረዳ ቅዱሳን ኣንስቲ፣ ቅዱሳን መልኣኽቲ ካብ በረድ ንላዕሊ ዝጻዕደወ ጻዕዳ ክዳን ተኸዲኖም ተገሊጾምለን እዮም። “ ወማርያምሰ ቆመት ኀበ መቃብር አፍኣ ወትበኪ፣ ወእንዘ ትበኪ ሐወጸት ውስተ መቃብር ። ወርእየት ክልኤተ መላእክተ በጸዓድው አልባስ፣ ወይነብሩ አሐዱ ትርአስ ወአሕዱ ትርጋፀ ኀበ ነበረ ሥጋሁ ለእግዚእ ኢየሱስ ። ማርያም ግና ኣብቲ ኣፍ መቓብር ደው ኢላ ትበኪ ነበረት እናበኸየት ከኣ ናብቲ መቓብር ድንን ኢላ ኣብቲ ሥጋ ኢየሱስ ክርስቶስ ዝነብሮ ጻዕዳ ኽዳውንቲ እተኸድኑ ኽልተ መልኣኽ ሓደ ብትርኣስ ሓደ ከኣ ብትርጋጽ ረኣየት … “ ። ዮሓሐ 20፣11-12።
ጻዕዳ ተኸዲንና ከነቀድስ ከለና ናይ ቅዱሳን መልኣኽቲ ረዲኤቶምን ሓለዋኦምን ካባና ከምዘይፍለ፣ ኩሉ ግዜ ኣብ ጎንና ከምዝዀኑ ንዝክር።
- v. ምስ ጐይታና መድኃኒና ኢየሱስ ክርስቶስ ከምዘለና ንሓስብ
ጐይታና መድኃኒና ኢየሱስ ክርስቶስ ብርሃነ መለኮቱ ኣብ ደብረ ታቦር ክገልጽ ከሎ ክዳኑ ከም በረድ ጻዕዳ ኮይኑ እዩ። “ ወእምድኅረ ስሱ መዋእል ነሥኦም እግዚእ ኢየሱስ ክርስቶስ ንጴጥሮስ ወለያዕቆብ ወለይሐንስ እኁሁ፣ ወአዕረጎሙ ውስተ ደብር ነዋኀ እንተ ባሕቲቶሙ። ወተወለጠ አርአያሁ በቅድሜሆሙ፣ ወአብርሀ ገጹ ከመ ፀሐይ ወአልባሲሁኒ ኮነ ጸዐዳ ከመ በረድ ። ድሕሪ ሽዹሽተ መዓልቲ ድማ ኢየሱስ ንጴጥሮስን ንያእቆብን ንዮሓንስ ሓዉን ወሲዱ ንበይኖም ናብ ነዊሕ ከረን ኣደየቦም። ኣብ ቅድሚኦም ከኣ ትርኢቱ ተለወጠ፣ ገጹ ከም ጸሓይ ኣብርሄ ክዳኑ̕ውን ከም ብርሃን ጻዕደወ “ማቴ. 17፣1-2።
ኣብ ደብረ ታቦር ብርሃነ መለኮቱን ምሥጢረ መንግሥቱን ዝገለጸ ኣብ ቅድሚ ኣእማደ ሓዋርያት ገጹ ክልወጥ ደቂ መዛሙርቱ ክርእይዎ ዝፈቀደ ኣምላኽ ምሳና ከምዘሎ ብምሕሳብ ኣብ ቅድስቲ ቤተክርስቲያን ጻዕዳ ክዳን ተኸዲንና ንቀውም፣ ንመላለስ። ከሙኡ ከኣ ምሥጢረ ሥላሴ፣ ምሥጢረ ሥጋዌ ዝእመነላ፣ ዝንበበላ፣ ዝትርጎመላ፣ ኣማናዊት ደብረ ታቦር ቤተክርስቲያን ከምዝዀነት ብምሕሳብ ጻዕዳ ንኽደን።
ቤተ መቅደስ እግዚአብሔር ክንኣቱ ከለና ክንገብሮም ዘለና ምድላዋት
ሐ. መባእ (ህያብ) ሒዝካ ምቅራብ።
ናብ ቤተ መቅደስ ክንከይድ ከለና ጥራሕ ኢድና ዘይኮና መባእ ሒዝና ክንከይድ ይግበኣና። መባእ ሒዝካ ክንቀርብ ከምዝግበኣና ዝኣዘዘና ሕጊ ዝሰርሓልና እግዚአብሔር እዩ። ኣብ ብሉይ ኪዳን ንእስራኤላውያን ናብ ቤተ መቅደስ ክቀርቡ ከለዉ መባእ ወይ ድማ ህያብ ሒዞም ክቀርቡ ከምዝግብኦም ተኣዚዞም ነበሩ። “ እግዚአብሔር ድማ ንሙሴ ኸምዚ ኢሉ ተዛረቦ ንደቒ እስራኤል መባእ ኪህቡኒ ተዛረቦም። እቲ መባአይ ከኣ ካብ ነፍሲ ወከፍ ሰብ ብልቡ ኺብህ ዝፈተወ ውሰዱ። እታ ኻባታቶም እትወስድዎ መባእ ድማ እዚ እዩ። ወርቅን ብርሩን ኣስራዝን ሰማያዊ ሕብሪ ቀይሕን ጽሩይ ቀይሕን ጻዕዳ ፈትልን፣ ጸጉሪ ጤል ድማ እተቖርጸ ቑራብቲ ፣ደዓውልን ቁራብቲ፣ ትሃስን ዕጨይቲ ሽጢምን፣ ዘይቲ ንቐንዲል ቀመማት ንመቕብኢ ዝኸውን ዘይቲ፣ ንጥዑም ዝጨናኡ ዕጣን ድማ ኣእማን ዕንቁን ንኤፎድን ንሳንቃ ኣብ ልብን ዚዛነቕ ኣእማንን …… “ ዘጻ.25፣1።
ኣብ ሓዲሽ ኪዳን̕ውን መባእ ሒዝካ ናብ ቤተ መቅደስ ምቅራብ ከምዝግባእ በዚ መልክዕ ተሓቢሩ እዩ። “ ወእምከምኬ ታበውእ መባእከ ውስተ ምሥዋዕ ወበህየ ተዘከርከ ከምቦ እኁከ ዘተኀየሰከ ። ኅድግ ህየ መባእከ ውስተ ምሥዋዕ፣ ወሑር ቅድመ ተኳነን ምስለ እኁከ ወእምዝ ገዚአከ አብእ መባእከ ።እምበኣር መባእካ ናብ መሰውኢ እንተ ኣምጻእካ ሓውኻ ሓዚኑልካ ምህላዉ ኸኣ ኣብኡ እንተ ሓሰብካ። ነቲ መባእካ ኣብኡ ኣብ ቅድሚ መሰውኢ ሕደጎ ኪድ ቅድም ምስቲ ሓውኻ ተዐረቕ ደሓር ድማ ተመሊስካ መባእካ ኣቕርብ “ ማቴ. 5፣-23-24። ኣብዚ ምዕራፍ ጐይታና መድኃኒና ኢየሱስ ክርስቶስ ዘምሃሮ ብዛዕባ ዕርቒ እንተኾነ ኣብ ውሽጡ ግና መባእ ምቅራብ፣ ሽምዓ፣ ዕጣን ጥዋፍ ዘቢብ መጋረጃ፣ ጽላል … ሒዝና ምቅራብ ከምዝግባእ ተገሊጹ እዩ።
በዚ መሰረት መንፈሳዊ ሰብ ናብ ቤተመቅደስ ክኸይድ ከሎ “ኢትቁም ዕራቅከ ቅድመ እግዚአብሔር ፣ ኣብ ቅድሚ እግዚአብሔር ጥራይ ኢድና ኣይትቕረብ “ከምዝተባህለ ሓሲቡ ዓቅሙ ከምዝፈቀዶ ንእግዚአብሔር መባእ ምቅራብ ይግብኦ እዩ።
ቅዱስ ዳዊት “ካብ ኢድካ ዝተቀበልናዮ መሊስካ ሃብናካ” ከምዝበለ ካብ እግዚአብሔር ዝረኸብናዮ ንእግዚአብሔር መባእ ጌርና ምቅራብ በረከት ምርካብ ማለት እዩ።
ኣቦና ኣብርሃም ኣብ ቅድሚ መልከጼዴቅ ኣብ ዝቐረበሉ እዋን ናይ ጐይታና መድኃኒና ኢየሱስ ክርስቶስ ደምን ሥጋን ኣብነት ዝኾነ ህብስትን ወይንን ኣቐቢልዎ እዩ። ኣብርሃም ድማ ካብ ኵሉ ኣስራት ንመልከጼደቅ ሂብዎ እዩ (ዘፍ.14፣17)። ሎሚ̕ውን ካህናት ከም ናይ መልከጼድቅ ሥርዓት ቅዱስ ሥጋኡን ክቡር ደሙን ወልደ እግዚአብሔር ከቐብሉ ከለዉ ፣ ምእመናን ድማ ከም ኣብርሃም ኣስራት ቡኩራት ንቤተክርስቲያን የቅርቡ። ካብ ኣበው ተወራሪሱ ኣብና ዝበጸሐ ቅዱስ ስርዓት ካብ እግዚአብሔር ዝተኣዘዘ ስለዝኾነ እዩ ። ስለዚ ነዚ ክንሓስብ ከለና ብኣጋጣሚ ወይ ድማ ሃንደበት ፣ሰብ ክገብር ርእዩ ዘይኮነ ትእዛዝ ምዃኑ ሓሲቡ ናብ ቤተመቅደስ ዝቐርብ ሰብ ብዝተኻእሎ መጠን ግቡእ ዝኾነ መባእ ሒዙ ምቅራብ ይግብኦ።
ዘሚካኤል(ይቅጽል)


text:
ኣብ ሕብረት ኣውሮፓ ሓላፊ ውድብ ጥዕና ዓለም በዝሒ ብኮሮናቫይረስ ዝሞቱ ሰባት ኣብ ወርሕታት ጥቅምትን ሕዳርን ክውስኽ ትካሎም ትፅቢት ከምዝገብር ገሊፆም።
ሃንስ ክላግ ምስ ዜና ማዕኸን AFP ሎማዕንቲ ሶኑይ ኣብዘካየድዎ ቃለ ምልልስ ‘’ከቢድ ክኸውን እዩ፤ ኣብ ጥቅምትን ሕዳርን ተወሳኺ ሞት ክንሪኢ ኢና’’ ኢሎም።
ክላግ ናይቲ ለበዳ መቃበፂ መንገዲ ክታበት ኣይኸውንን ክብሉ እውን ኣጠንቂቖም።’’እቲ ለበዳ ብክታበት እዩ ክቃበፅ ዝብል ኩሉ ግዜ እሰምዕ እየ።ግን ኣይጠፍእን’’ ኢሎም።
ብምስዓብ ‘’እቲ ክታበት ንኹሉ ሰብ ይሰርሕ እንተኾይኑ እውን ኣይንፈልጥን።ንሓደ ክፋል ወይ ጉጅለ ሕብረተሰብ ሰሪሑ ነቲ ካሊእ ከምዘይሰርሕ ገለ ምልክታት ሪኢና ኣለና’’ኢሎም ብውምሳኽ። ‘'ዝተፈለየ ክታበት ንምእዛዝ ድማ ብሎጂስቲክ ዘይክኣል ፈተና እዩ’’ ኢሎም።
ናይቲ ለበዳ መወዳእታ ከም ማሕበረሰብ ምስቲ ለበዳ ምንባር ምኽኣል እዩ ኢሎም።
ኣብ ዙሪያ ዓለም ክሳብ ሎማዕንቲ ሶኑይ ንጉሆ በዝሒ ብኮሮናቫይረስ ዝተትሓዙ ልዕሊ 29 ሚሊዮን ዝሞቱ ድማ 924,000 ተመዝጊቦም ኣለው ብመሰረት ጆንስ ሃፕኪንስ ዩኒቨርስቲ።
ኣብ ሓደ ማዕልቲ በቲ ቫይረስ ዝተትሓዙ ሰባት ክብረ ወሰን ብምስባር ትማሊ ሰንበት 306,857 ከም ዝተመዝገቡ ውድብ ጥዕና ዓለም ኣፍሊጡ ኣሎ።።
ዩናይትድ ስቴትስ ልዕሊ 6.5 ሚሊዮን ዝተትሓዙ ብምምዝጋብ ቀዳመይቲ ክትኸውን ከላ ህንዲ 4.8ብራዚል 4.3 ብምምዝጋብ ካላይን ሳልሳይን ይስዕባ ኣለዋ ብመሰረት ጆንስ ሃፕኪንስ ዩኒቨርስት።


text:
እቶም ኣብ ዝሓለፈ ሰሙን ብቐዳም 13 ሰነ ብህግደፍ ካብ ኣባይቶም ተለቒሞም ዝተኣስሩ ሽማግለታት ኣቦታት ሓሰን ኬክያን ዓብዱ ዮኑስን ኣብ ኣስመራ፡ ሓሙሻይ መደበር ፖሊስ ተኣሲሮም ከምዘለዉ ምንጭታትና ካብ ኣስመራ ኣፍሊጦም።
ሰማንያታት ዝዕድሚኦም ፍሉጣት ሽማግለ ኣቦታት ሓሰን ኬክያን ዓብዱ ዮኑስን ትማሊ ቐዳም 13 ሰነ ብህግደፍ ካብ ኣባይቶም ተለቒሞም ከምዝተኣስሩ ምንጭታት ካብ ኣስመራ ሓቢሮም።
ኣባላት ኤምዲሰመውን ነቲ ኩሉ ኣብ ሃገርና ሰፊኑ ዝርከብ ዓመጽን ጎነጽን ወጊድ ኢልኩም፣ ነዛ ካልኣይቲ፣ ምርጫ ክብረት፣ ርትዒ፣ ሰላም፣ ሃገራዊ ዕርቂ፣ ብልጽግና፣ ሕድሕዳዊ ምክብባር ብምምራጽ ትቃለሱ ብምህላውኩም፣ ህዝብኹም ተሓቢኑልኩም ከምዘሎ፣ ንሕና እዞም እንፈልጥን ኣብ መንጎኡ እንርከብ ውልቀ ሰባት ንምስክር ኣሎና። ኣጆኹም ኣጆና
ኣቶ መስፍን ሓጎስ፣ ከም ኣቦ መንበር ናይ ሰልፊ ዶምክራሲ ኤርትራ መጠን ምስ መዘናታትካ ዝኾኑ ተቓለስቲ፣ ዝሓለፈ ምፍሕፋሓት ብምርሳዕ፣ እንዳተራዳድእኩም ንክትከዱ፣ ናትካ ተራ መተካእታ ከምዘይህልዎ ፈታዊ ይኹን ጸላኢ ዝኣምነሉ ከምዝኾነ ጥርጥር የብልናን።
ገለ ወለዲ ካብ 1ይ ዙርያ ጀሚርና ደቅና በብጊዚኡ ዝለኣኽና ንህሉ ንኸውን። ንሕሰቦ ክሳብ 21 ዙርያ፣ ሓንቲ ዓመት እንተሓለፈት ሓንቲ ተርክብ። እዚ ነቶም ወፋሮ ተማሃሮ ጥራይ ዘይኮነ ንወለዲ ክሳብ ክንደይ ኣብ መነባብሮኦም ቅልውላው ከምዘእትወሎም ዝፍለጥ እዩ።
መንእሰይ ሞተር ሃገር ተባሂሉ ብክንክን ጥዕናን፣ ብትምህርቲ፣ ብሃናጺ መግቢ፣ ስፓርት ወዘተ፣ ተኾስኪሱ ክዓቢ ዝግባእ ቀንዲ ክፋል ናይ ሕብረተ ሰብ ኣካል እዩ። እንተኾነ ግን ኣብ ኤርትራና ብግልብጥሽ ኮይኑ፣ ክውዒ ብማንካ ክዝሕልን ብኢድካ ከምዝበሃል፣ ኩናት እንተመጸ ንዕኡ፣ ስራሕ ባርነት እንተሎ ንዕኡ፣ ግፋ እንተመጸ ንዕኡ፣ ስም ምኽፋእ እንተመጸ ንዕኡ፣ ብዓቢኡ ድማ ግዳይ ናይ ስደትን መከራን ሽግርን ኮይኑ ይርከብ።
እወ ንዝክሮም! ደቅና ኣሕዋትና ኣቦታትን ኣዴታትን ስድራና ዝተፈለዩና፣ ከመይ ኢልና ድኣ ክንርሰዖም። መዓንጣና ሕርር ክምቱር ይብል፣ ኣሕ! ሕጂስ ከመይ፣ ኣበይ፣ እንታይ ምሃለኹም ንብል። ሓዊ ሓብቲ ክትስእን፣ ጮቖቕ ኢሎም ዘዕበዩ ወለዲ፣ ወላድ መኻን ክኾኑ፣ ፍቕርኻ ፈታዊኻ ንዘንቲ-እለት ክፍለ። ሪእና ከይጸገብናዮም፣ የዕሊልና ከይዛዘምና ተፈልዮምና።
ቃለ ምልልስ ፕረዚደንት! “ሰዓትኩም ኣተኻኽሉ ኢየ ዝብሎም!”
ምስዚ ስንብታኻ ብምትእስሳር ትግባረ ናይቲ ብኮምሸን ዶባት ኤርትራን ኢትዮጵያን ዝተበየነ ተግባራዊ ንክኸውን፣ ኣብ ግብሪ ክውዕል፣ ናይ ክቡር መንግስትኻ፣ ሕቡራት መንግስታት ኣመሪካ፣ መብጽዓን ድሌትን ከምዝኾነ ገሊጽካልና። እዚ ህዝቢ ዝሓለፈ ከይኣኽሎ ሕጂ’ውን ኣብ ናብራ ስድትን ሞትን እዩ ዘሎ።


text:
Radio Erena: 27 November 2018
ቻድን እስራኤልን፣ ኣብ ወትህደራውን ጸጥታውን መዳያት ክተሓጋገዛ ኣብ ዘኽእለን ጉዳያተ ከምዝዘተያ ተገሊጹ።
እዚ ዝግለጽ ዘሎ፣ ፕረዚደንት ቻድ እድሪስ ደቢ፣ ብሰነበት 25 ሕዳር፣ ኣብ እስራኤል ታሪኻዊ ምብጻሕ ብምክያድ ምስ ቀዳማይ ሚኒስተር እስራኤል በንያሚን ናታንያሁ ተራኽቢ ድሕሪ ምዝርራቡ’ዩ።
መራሒ ቻድ ናብ እስራኤል ክበጽሕ፣ እታ ሃገር ኣብ 1948 ካብ ዝተመስረተትሉ እዋን እዚ ንፈለማ እዋን’ዩ።
ምስ ቻድ ዝጸንሐ ዝሕቱል ዝምድና ኣብዚ እዋን’ዚ ብዝልዓለ ናህሩ ይቕጽል ከምዘሎ ቀዳማይ ሚኒስተር ናታንያሁ ኣብቲ ኣጋጣሚ ገሊጹ።
ምስዚ ተተሓሒዙ፣ እስራኤል ንቻድ ናይ ኣጽዋር ሓገዝ ከምዝገበረት ተሓቢሩ።
እቲ ካብ እስራኤል ዝተለገሰ ኣጽዋር፣ መንግስቲ ቻድ፣ ኣብ ሰሜናዊ እታ ሃገር ዝንቐሳቐሱ ምስ ሽበራውያን ምትእስሳር ኣለዎም ንዝበሎም ዕጡቓት ንምጥቃዕ ከምዝጥቀመሉ’ዩ ተሓቢሩ።
እስራኤል፣ እዚ ምስ ቻድ ጀሚራቶ ዘላ ዝምድና፣ ምስ ካልኦት ሃገራት’ውን ብተመሳሳሊ ክትቕጽሎ ምዃና ገሊጻ ኣላ።
ዝተፈላለዩ ተንተንቲ ብዝህቦ አለዎ ገምጋም፣ እስራኤል ድሕሪ ቻድ ጠመተ ጌራትላ ዘላ ሃገር ሱዳን’ያ።
እስራኤል፣ ምስዘን ኣብ ሳሕለ-ሰሓራ ዝርከባ ሃገራት፣ ቅድሚ ሕጂ ዘይነበራ ዝምድናታት ትምስርት ዘላ፣ ከም ቦኮ ሓራምን ዳዒሽን ዝኣመሰሉ ሽበራውያን ጉጅለታት ዝፈጠርዎ ስግኣት ምዃኑ እቶም ተንተንቲ የረድኡ።
ብዘይካ’ዚ፣ መንግስቲ እስራኤል ምስ ሃገራት ኣፍሪቃ ዝደፍኣሉ ዘሎ ዲፕሎማስያዊ ርክባት፣ ከም መቐጸልታ ናይቲ ኣብ ሃገሩ ዝርከቡ መብዛሕቶም ዜጋታት ኤርትራ ዝኾኑ ኣስታት 40 ሽሕ ስደተኛታትን ሓተቲ ዑቕባን ናይ ምስጓግ መደብ ምዃኑ ይጥቐስ።
======================


text:
ማእከል ምቁፅፃርን ምክልኻልን ሕማም ኣሜሪካ (CDC) ክልተ ዓይነታት ክታበት ኮቪድ 19 ዝወሰዱ ኣወዳት ቆልዑን ደቂ ተባዕቲዮ መናእሰይን ዝተርኣየ ዘይተለመደ ናይ ልቢ ሕማም ምስቲ ክታበት ርከብ ከምዘለዎ ትማሊ ረቡዕ ገሊፁ።
እቲ ናይ ፌደራል ናይ ጥዕና ትካል ክታበታት ፋይዘር ወይ ሞደርና ዝወሰዱ ልዕሊ 1,200 ሰባት ሚዮካርዲስ ዝተባህለ ናይ ልቢ ሕማም ኣማዕቢሎም ኣለው ኢሉ።እቲ ተርእዮ ካብ ኣብ ደቂ ኣንስትዮ ኣብ ደቂ ተባዕትዮ በብዝሒ ከምዝረኣይን፤ኣብቲ ካልኣይ ክታበት ድማ ከምዘጋጥም ተሓቢሩ'ሎ።
ምልክታቱ ድማ ድኻምን ኣብ ኣፍ ልቢ ከባቢ ቓንዛን ሓዊሱ ቀሊል ብምዃኑ እቲ ሕማም ዝተሰምዖም መብዛሕቲኦም ብምሉእ ብምሉእ ከምዝሓወዩ እቲ ማእከል ገሊፁ።
ሓደ በዓል ስልጣን ምምሕዳር መግብን መድሓኒትን ኣሜሪካ ኣሉታዊ ሳዕቤናቱ ምስ ዝተፈለጠ ብዛዕባ ሓደግኡ ሓዱሽ ናይ ጥዕና መጠንቀቕታ ንሓካይምን ተጠቀምቲ ናይቶም ክታበታትን ክወሃቦም እዩ ኢሎም ።